
ÎN LOC DE INTRODUCERE 


În galeria personalităților reprezentative 
pentru istoria devenirii moderne a României 
un loc distinct revine lui Barbu Știrbei. De 
numele său se leagă binefăcătoare reforme 
instituționale ce au netezit drumul către unire 
și neatîrnare, către deplina afirmare a ideilor 
de redeșteptare naţională. 

Om de stat, administrator chibzuit, protec- 
tor al învăţămîntului, Barbu Știrbei întruneşte 
calitățile unei figuri proeminente ; de aceea nu 
trebuie să surprindă aprinsele dezbateri ce s-au 
iscat în jurul numelui său şi, mai cu seamă, 
a semnificației acţiunilor lui. 

Unele opinii i-au reproșat intransigenţa, mo- 
dul abrupt de abordare a anumitor realități 
româneşti, altele i-au exagerat abilitatea cu 
care se mișca în viața publică sau în lumea 
diplomatică. 

Nicolae Iorga îl caracteriza ca un bun admi- 
nistrator „acasă şi dincolo de marginile casei 
sale, om de realități, învirtindu-se numai în 
mijlocul lor, în stare însă, cu solida lui inte- 
ligență și cu un caracter care nu i se poate 
tăgădui, să înțeleagă că voința neamului întreg 
tinde către Unire“. 


Adinc impresionat de întîlnirea cu viitorul 
domn al Ţării Românești, baronul De Bois-le- 
Comte nota la 6/18 mai 1834 într-un raport 
către Ministerul de Externe al Franţei: „Ca- 
racterul d-lui Știrbei, marea lui influență, ne- 
tăgăduita lui superioritate asupra celorlalți 
membri ai guvernului m-au ispitit să mă lă- 
muresc cu dânsul cu mai multă libertate ; ceea 
ce făcui într-o convorbire care îndulcită şi răs- 
pîndită cu arta ce posedă, stabili situația şi 
natura acţiunii mele în ţară şi mă scuti de 
orice altă explicaţie cu boierii“. 

Lucrarea de faţă se doreşte o contribuţie, în 
măsura în care ne-o îngăduie cunoștințele şi 
spiritul colecției, la întregirea portretului lui 
Barbu Știrbei, sarcină desigur mai mult decît 
dificilă, dacă se fine seama că există o exce- 
lentă biografie, cu același subiect, ieșită de sub 
pana marelui Nicolae Iorga. 

Luînd ca îndreptar aprecierea tovarăşului 
Nicolae Ceaușescu, în conformitate cu care „is- 
toria este făurită de oameni, cu calităţile şi de- 
fectele lor“, vom urmări să punem în lumină, 
fără discriminare, laturile în adevăr semniţi- 
cative ale personajului, și, pe cît posibil, să lă- 
săm faptele să vorbească în favoarea lui. 

Ne vom subordona cu aceasta unui demers 
de restituire, însumat comandamentului enun- 
țat de secretarul general al partidului de a 
reda românilor zestrea trecutului atit de bo- 
gat în oameni de excepţie ce s-au străduit 
pentru Propăşirea lor socială şi naţională. 

Autorii 


Capitolul I 


ȚARA ROMÂNEASCĂ ÎN PRIMA JUMĂTATE 
A SECOLULUI AL XIX-LEA 


Viaţa şi opera reformatoare a lui Barbu 
Ştirbei se circumscriu spaţiului civilizaţiei ro- 
mâne din tumultuoasa primă jumătate a secolu- 
lui trecut, dominată în spațiul carpato-danubia- 
no-pontic de episoade dramatice ale luptei între 
spiritul nou şi cel vechi şi ale amplei și 
unanimei noastre ridicări pentru redeșteptare 
naţională. „Vîntul veacului“ — expresia de no- 
torietate a logofătului Costache Conachi — bă- 
tea în direcţia abolirii privilegiilor feudale, a 
înstăpînirii pe forţa maşinismului, a întemeierii 
de structuri economice şi politice unitare etc. 

Apărute în Olanda, Anglia, coloniile brita- 
nice din America de Nord şi în Franţa „Marii 
Revoluții“, ideile generoase de egalitate poli- 
tică şi juridică, de emancipare a naţiunilor, de 
suveranitate a poporului s-au răspîndit în Eu- 
ropa şi America Latină, au cîştigat simpatia 
categoriilor sociale productive, a burgheziei, 
țărănimii, muncitorimii, nobilimii liberale, au 
impulsionat lupta împotriva castelor şi a imo- 
bilismului. 

Lovind în monarhiile absolute, Napoleon I 
le-a șubrezit structurile represive ; pentru a-l 
înfrîmge, adversarii lui au făcut apel la naţiuni, 
la principii şi constituții. Odată victorioși, ei 

au aruncat ca pe un lest arsenalul radical şi 
au trecut, în congresul de la Viena din 1815, 
la restaurarea „vechiului regim“ în Franţa şi 
în alte părți ale continentului. „Căderea lui 
Napoleon — sublinia istoricul J. Aulneau — 
după 15 ani de suferințe pe care le cauzase, 
nu îndemnase deloc puterile victorioase să-și 
modereze ambițiile lor. Ele şi-au afişat curînd 
la Viena tristul spectacol al avidităţii debor- 
dante“. 

Austria, micşorată în rang în confederația 
germană, îşi menținea influența în centrul Eu- 
ropei ; Prusia şi Rusia rămîneau în posesia ve- 
chilor provincii poloneze, Rusia îşi afirmase 
întîietatea la Gurile Dunării; Imperiul oto- 
man, în spatele căruia stătea Anglia, rămînea 
suzeran al țărilor române. 

În Europa centrală, de est şi de sud-est, 
noile aspirații social-politice legate de ascen- 
siunea burgheziei şi de începuturile proletaria- 
tului, s-au dezvoltat pe o mai veche tradiție a 
luptei de emancipare — mai cu seamă la ro- 
mâni, polonezi, cehi, sîrbi, greci ; din impreu- 
narea celor două mari componente ale libera- 
lismului — cea „egalitară“ şi cea „națională“ — 
a rezultat ideologia corifeilor revoluționari din 
1820—1849. 

Condiţii, împrejurări, factori obiectivi şi 
subiectivi, stimuli direcți şi mediați se mani- 
festau dealtfel în toate domeniile activității so- 
ciale pentru a încuraja schimbarea în sens po- 

zitiv în această parte a vechiului continent. 

Din punct de vedere economic, se remarcă 
o lentă dar sigură degradare a instituţiilor de 
tip feudal, atît a domeniului în agricultură, cît 
şi a breslelor în industrie. În țările române — 
Moldova, Ţara Românească şi Transilvania — 
cu precădere din deceniul trei, sînt vizibile : 
deplasarea producției către piaţă, generalizarea 
circulației băneşti, intensificarea exploatării 
bogățiilor minerale. Procesul se poate identi- 
fica şi între Adriatica şi Tisa, în Galiţia, Si- 
lezia etc. Oricum, se depăşise „economia în- 
chisă“, interesată în producerea şi consumarea 
pe loc a rezultatelor muncii. 

Raporturile sociale respectau evoluţia gene- 
rală a timpului. Nobilimea de sînge cedase pa- 
sul celei de funcție şi de avere, condusă de spi- 
rit mercantil, egoistă în privilegiile ei de clasă, 
dar „generoasă“ în a-şi exploata domeniile cu 
metode perfecționate. „În noua situaţie — evi- 
denția Lucrețiu Pătrăscanu — banul devine 
forma ideală a bogăției [...|Rolul social și pu- 
terea marelui boier. va depinde de acum îna- 
inte de gradul în care va putea dispune, nu 
de produsele pămîntului, strînse în hambarele 
conacurilor de pe moşii, ci de sume de bani 
cit mai mari. Dorinţa de a acumula averi sub 
formă lichidă în bani, în aur, în argint şi giu- 
vaieruri devine mobilul principal de acţiune al 
hoierimii“. Oligarhia agrară doreşte să-şi per- 
manentizeze poziția înaltă în societate prin 
transformarea domeniului în proprietate bur- 
gheză şi a ţăranului dependent economic, în 

„chiriaş“ sau mic arendaş. În Transilvania, 
marii proprietari se prezintă în dubla ipostază 
de exploatatori sociali și naţionali, românii, au- 
tohtoni și majoritari, situîndu-se pe o treaptă 
inferioară față de pătura grofilor, patriciatul 
săsesc şi funcţionărimea habsburgilor. 

Al doilea „popor“, opus celui al proprieta- 
rilor de pămînt, îl alcătuiau ţăranii, fie ei 
înstăriți, clăcași sau iobagi. Ţărănimea se so- 
cotea nedreptăţită, deoarece i se uzurpaseră 
bunurile pe care le privea ca fiind ale ei din- 
totdeauna. Consulul francez De Bois-le-Comte 
comunica superiorilor : „progresele țăranilor 
sînt atît de repezi, îmi spunea marele vornic 
Filipescu, încît în fiecare an trebuie să mai 
schimbăm felul vorbirii din anul trecut, ce 
nu se mai potriveşte stării morale și dezvoltării 
ideilor lor. Altădată îi conduceam cu bățul; 
acum trebuie să le explicăm dreptatea celor ce 
cerem“. 

Refractară la tulburarea ritmului său istoric, 
țărănimea nu înțelegea să se conformeze în- 
grădirilor şi hărţuielilor păturii funciare în 
care se deşteptase setea de bani. Clasa pluga- 
rilor visa să rămînă, dacă nu singura, cel puţin 
cea mai de seamă proprietară a pămîntului, să 
aibă siguranţa gospodăriei, să se simtă ușurată 
de povara impozitelor, a muncii forţate etc. 
Obiectivul principal al adversităţii ei față de 
nobilime (boierime) îl constituia stăpînirea pă- 
mîntului și regimul servituţilor economice. 

Acest regim, rezultat al unei evoluţii isto- 
rice organice, transformase o parte a producă- 
torilor din dependenţi cu persoana fizică în 
dependenţi cu forţa de muncă. Rămăşiţă a 
structurilor de sorginte feudală, obligaţia ţă- 
ranilor față de stăpînii de pămînturi de a plăti 
în muncă și în dijmă din produse dreptul de 
a cultiva lotul dat în folosință corespundea to- 
tuşi şi unei nevoi reale de brațe de muncă 
create prim darea în exploatare a unei supra- 
feţe tot mai însemnate din cadrul moșiei. În 
condiţiile lipsei de capital şi ale unei înapoieri 
în materie de tehnică agricolă, de mijloace de 
producţie, stăpînilor de pămînt le era la înde- 
mină să recurgă la mecanisme „arhaice“, de- 
ghizate sub denumirea de „muncă contrac- 
tuală“. 

Reaşezarea structurilor proprietăţii şi a re- 
laţiilor dintre stăpinul de moşie şi ţăran va 
constitui preocuparea prioritară în lumea sa- 
telor ; cum aici trăia majoritatea populaţiei, 
ea va deveni chestiunea cheie a vieţii politice 
româneşti. Pornind de la acestă problemă, îşi 
vor preciza poziţiile și în alte direcţii de preo- 
cupare ale vieţii publice atit marii proprietari, 
cât şi ţăranii. 

Prinse între clasele legate direct de agricul- 
tură, categoriile sociale orăşeneşti — deşi ca 
număr păreau a fi minoritare —, dovedeau o 
vitalitate remarcabilă şi probau certe calităţi 
pentru politică. 

Burghezia, apărută pe baza unor aptitudini, 
preocupări şi mentalități comune, se prezenta 

ca o forță economică în continuă întărire. 
„Burghezia din ‘țările române — releva 
C. C. Giurescu —. se constituie. şi se dezvoltă 
pe măsura prefacerilor economico-sociale, ma- 
nifestate în a doua jumătate a secolului al 
XVIII-lea şi accentuate vizibil în primele de- 
cenii ale celui următor“. 

Ea întreținea un schimb intens de mărfuri 
peste Carpaţi şi Milcov, întemeiase case de 
economii, practica împrumuturi, îşi întindea 
reţeaua de interese pînă departe în lumea sa- 
telor. De asemenea, negustorimea și marii pro- 
prietari se găseau în relaţii de interese cu stră- 
inătatea, îndeosebi după ridicarea monopolu- 
lui otoman asupra comerţului Ţării Românești 
și Moldovei, prin Tratatul de la Adrianopole 
din 1829. 

În sînul moii clase dominau categoriile ce se 
ocupau de comerț și camătă, în vreme ce bur- 
ghezia manufacturieră şi industrială reprezen- 
ta o minoritate. „Miînuitorii capitalului comer- 
cial şi de camătă din rîndurile cărora va ieși 
întreaga clasă capitalistă autohtonă a Româ- 
niei reprezintă burghezia cu tendințele, năzuin- 
tele şi interesele ei primare — scria Lucrețiu 
Pătrăşcanu — iar lupta pe care o duc aceste 
elemente, de cele mai multe ori pe cale revo- 
luţionară, este o luptă progresistă“. 

Dincolo de Carpaţi, categoriile întreprinză- 
toare române sufereau concurența forţată a 
burgheziei maghiare şi săsești, favorizate de 
dominaţia austriacă şi de imunităţile econo- 
mice ale grofilor. Spi: 

De privilegiile economice ale nobilimii (boie- 
rimii) se izbeau comercianții, patentarii cu ate- 
liere meșteșugărești, angrosiştii ș.a. şi în Mun- 
tenia sau Moldova. 

Persistența raporturilor de natură economică 
căzute în desuetudine a îndemnat burghezia în 
formare, la care a aderat şi pătura mai dina- 
mică a boierimii, să revendice înlăturarea opre- 
liștilor feudale din calea comerțului, industriei 
şi activităților bancare, abrogarea sistemului 
breslelor, a vămilor interne, a privilegiului tîr- 
gurilor şi iarmaroacelor etc. 

La oraşe — unele păstrind încă aspect de 
tîrguri — pe lîngă burghezie se maturizau şi 
păturile intelectualităţii, ale funcţionărimii şi 
apăreau primele detașamente ale proletariatu- 
lui, formate pentru început din lucrători şi 
calfe ale atelierelor, manufacturilor şi „fabri- 
cilort de pielărie, sticlărie, panificaţie etc. 

Intelectualitatea, categorie socială relativ 
restrînsă, alcătuită din liber profesionişti şi an- 
gajaţi ai statului și marilor familii boiereşti, se 
remarca prin spiritul ei activ şi receptivitatea 
faţă de tot ce era nou. Studii efectuate în ţară 
și în marile capitale europene îi permiseseră 
să asimileze un bagaj impresionant de cunoş- 
tinţe şi sădiseră în conştiinţa ei credinţa că 
este îndreptăţită să participe la conducerea sta- 
tului, să influențeze cursul dezvoltării istorice. 

Practicanţii de profesiuni libere se întilneau 
pe aceeași platformă cu elementele luminate 
din rîndul vlăstarelor înaltei boierimi şi cu re- 
prezentanțţii politici ai burgheziei. Din împreu- 

narea capacităţilor lor a ieșit pleiada de con- 
ducători ai revoluţiei din 1848—1849, genera- 
ție cu sentimente alese de propășire naţională 
şi socială, căreia îi datorăm, între altele, con- 
tribuția activă la izbînda unirii şi cîştigarea 
neatirnării depline. 

Antagonismele de natură economică, socială 
sau izvorite din mentalități şi educaţii diferite 
au căpătat conţinut explicit abia în lupta poli- 
tică, obiectul primordial al competiţiei pe acest 
tărîm fiind dobîndirea controlului asupra me- 
canismelor de decizie. 

Se cuvine a arăta însă că deţinătorul puterii 
în stat, în Tara Românească și Moldova, era 
grav limitat în actele sale de autoritate de su- 
zeranitatea otomană, căreia i se suprapusese 
din 1828—1829 şi „protectoratul“ țarist. 

În Transilvania, dominaţia străină îmbrăcase 
o formă nemediată, fostul principat autonom 
făcînd în realitate parte integrantă din Impe- 
riul Austriei. 

În părţile de la răsărit şi sud de Carpaţi lua- 
rea deciziei constituia un apanaj al boierimii. 
Pînă în 1821, anul revoluţiei conduse de Tudor 
Vladimirescu, puterea fusese administrată de 
„elita fanariotă“, funcţionărime din cartierul cu 
același nume al Constantinopolului, înscăunată 
la Iaşi şi Bucureşti atunci cînd turcii şi-au pier- 
dut încrederea în domnii pămînteni, bănuiţi 
simpatizanți ai „cauzei creștine“, înveşmintate 
în drapelele Rusiei și Austriei. 

În primul rînd sub presiunea acţiunilor re- 
voluţionare românești — și în contextul inter- 

naţional al izbucnirii insurecției elene în Pe- 
loponez — Sublima Poartă a fost constrînsă să 
revină la sistemul domniilor pămîntene, dina- 
inte de începutul secolului al XVIII-lea. 

În jurul revendicării izgonirii fanarioţilor, 
a garantării autonomiilor interne, a înlăturării 
monopolului comercial otoman se crease o ma- 
joritate preponderent boierească, îndrumată de 
liderii puternicelor familii latifundiare Sturdza, 
Ghica, Cantacuzino, Văcărescu, Golescu, Cîm- 
pineanu, Băleanu, Bibescu, Ştirbei, Filipescu 
ş.a. 

Programul lor de guvernare avea în general 
un conţinut oligarhic şi urmărea, pe plan in- 
tern, trecerea tuturor pîrghiilor puterii în mîna 
marii boierimi, restringerea iniţiativei dom- 
neşti şi a amestecului otoman. 

„Partidul“ boierilor mici şi mijlocii — al 
„cărvunarilor* din 1822—1826 —, component 
al „Partidului național“, împărtăşea ideile de 
interzicere a imixtiunilor externe, dar reclama 
și pentru sine dreptul de a participa la guver- 
nare. Alecu Russo vedea în proiectul de Consti- 
tuţie al „cărvunarilor* — atribuit vornicului 
Iordache Drăghici şi comisului Ionică Tăutu —, 
„România reînviată, mișcată de toate patimile 
patriotice“. Mica boierime pretindea ca „îna- 
intea pravilei să fie toţi socotiți deopotrivă şi 
fără deosebire, avînd a fi şi pravila una și 
aceeași pentru toţi, sau pentru a ocroti sau 
pentru a pedepsi“. Din compromisul survenit 
între grupările boierimii și cu sprijinul Rusiei, 
s-a purces la redactarea, legiferarea şi aplica- 

rea „Regulamentului Organic“, între 1829— 
1831. „Act constituțional“, el exprima, fără a 
face abstracţie de împrejurările internaţionale 
în care a fost aplicat, punctul de vedere al spi- 
ritului conservator şi instaura un regim de pri- 
vilegii. 

Punînd în evidenţă semnificaţia complexă 
a regulamentului, Ion Ghica nota: „Regula- 
mentul onganic era o cartă care prin dispozi- 
țiuni de drept public constituţional, precum 
reprezentaţiune naţională, alegere de domn 
etc., conţinea și dispoziţiuni administrative, ju- 
decătoreşti, financiare și militare, chiar şi de 
drept internaţional“. 

Capriciile domnului erau serios îngrădite de 
Adunarea obştească, instituţie — prima de 
acest fel la noi — unde predomina „oligarhia 
agrară“ (în bănci se găseau şi reprezentanţi ai 
boierimii mici și mijlocii și ai comercianților). 
„Parlamentul“ nu a întirziat să intre în con- 
flict cu domnul și nu a pregetat să-şi promo- 
veze interesele chiar în pofida voinţei curților 
din Istanbul și Sankt-Petersburg, fapt pentru 
care a și fost suprimat după revoluţia din 
1848—1849. 

În afară de opoziţia legală din „parlament“, 
s-a mai manifestat şi o rezistenţă surdă a micii 
boierimi la monopolul politic al oligarhiei, re- 
prezentativă considerîndu-se, îndeobşte, conju- 
rația comisului Leonte Radu, ecou tirziu al 
„cărvunarismului“. „Ca şi în proiectul din 1822 
— apreciază E. Lovinescu — ideile conjurației 

din 1839 sînt, deci, tot o replică a ideilor Re- 
voluției franceze trecute prin temperamentul 
intereselor de clasă ale micii boierimi ; egali- 
tatea tuturor devenise egalitatea cîtorva [...]. 
Numai revoluția din 1848 avea să limpezească 
definitiv poziţia celor două partide ; în ea tre- 
buie să vedem adevăratul punct de plecare al 
liberalismului în marea lui operă de regene- 
rare politică şi socială“. 

Opus cercurilor oligarhice, identificate în 
genere cu „grupările conservatoare“, se pre- 
zenta curentul raţionalist, democrat, evoluţio- 
nist și modernizator, căruia prin convenție îi 
vom spune liberal și înainte de 1856—1859. El 
era alimentat de tinerime, marea majoritate 
ieșită din rîndurile proprietarilor, de burghe- 
zie, de intelectualitate şi se bucura de adezi- 
unea ţărănimii, orăşenimii sărace, proletariatu- 
lui embrionar. 

Precursori ai ideologiei liberale apăruseră 
în Țara Românească în anturajul Societă- 
tii filarmonice, patronată de oameni luminati, 
precum boierul Constantin Radovici din Go- 
leşti, boierul Ion Cîmpineanu, Eliade Rădu- 
lescu, fiul unui ofițer, Eufrosin Poteca, Simion 
Marcovici, Petrache Poenaru, foşti bursieri 
peste hotare. 

„Curentul liberal“ îşi concentra atacurile 
asupra regimului de privilegii consfințit prin 
Regulamentul Organic, revendica egalitatea în 
fața legii, eliberarea muncii clăcaşe, împroprie- 
tărirea țăranilor, unirea, obținerea neatirnării. 
În sînul său se desfăşura o dezbatere dramatică 

în legătură cu căile de modernizare a societății 
româneşti, cu înlăturarea sistemului de vasa- 
litate în relaţiile internaționale. 

O cale se identifica cu strategia „paşilor mă- 
runţi“, a cîştigurilor sigure, a reformelor gîn- 
dite de asemenea manieră încît să nu pericli- 
teze fragilul echilibru social. Se considera că 
adoptarea unei linii dure ar putea îndepărta, 
de procesul de modernizare, forțele recupera- 
bile din rîndul marilor proprietari şi ar fi ofe- 
rit imperiilor absolutiste vecine pretextul unei 
intervenţii armate, ce ameninţa să ducă la ane- 
xare. 

Moderaţii din Moldova şi Muntenia, precum 
Mihail Kogălniceanu, Chrîstian Tell, Gheorghe 
Magheru, Ion Ghica, Eliade Rădulescu, încli- 
nau către această conduită. „Entuziasmul pa- 
triot al unora — arăta Ion Ghica — s-a urcat 
în timpii din urmă la un diapazon atît de 
înalt, încît pierzind, cu nerăbdarea, şi orice 
cumpăt, au aruncat cu noroi asupra tuturor şi 
au tratat oamenii şi lucrurile trecutului ca ve- 
chituri de lepădat. Pentru ei, toate credințele, 
toate obiceiurile, toate tradițiunile trebuie dă- 
rîmate, bogăţia imaginaţiunii lor i-a adus a se 
crede fiecare expresia voinţei poporului, focar 
al opiniei publice, încarnaţiunea naţiunii; şi 
nu înțeleg că nu fac alt decît a căta să exercite 
o autoritate despotică şi impune publicului 
idei puţin studiate, puţin potrivite cu starea 
societății noastre“. La rîndul său, Mihail Ko- 
gălniceanu în „Dorinţele partidei neţinnale“, 
redactată în 1848, enunta : „voim a ne întoarce 

la acele instituții a căror origine iese din pă- 
miîntul nostru, care în timp de cinci veacuri 
le-am avut și pe care vroim numai a le adapta 
după luminile şi trebuinţele epocii [...]. Ade- 
vărata civilizaţie este aceea care tragem din sî- 
nul nostru, reformînd și îmbunătăţind institu- 
tiile trecutului cu ideile şi propășirile timpului 
de faţă“. 

Susţinătorii opțiunii radicale — Constantin 
A. Rosetti, Ion C. Brătianu, Dumitru Bră- 
tianu —, care nu mergeau nici ei atit de de- 
parte încît să introducă ghilotina la Iaşi şi 
Bucureşti, apreciau că privilegiaţilor trebuie să 
li se impună reformele, măsura fiind în mod 
paradoxal chiar în favoarea lor. „De aş fi silit 
a defini revoluția — sublinia Ion C. Bră- 
tianu — aș zice că e un cataclism care înghite 
vechiul ordin al lucrurilor şi totodată o crea- 
țiune care naște un altul nou, mai presus celui 
dintiiu. 

O ramură a curentului din 1848—1849 o re- 
prezenta grupul  democrat-revoluţionar din 
preajma lui Nicolae Bălcescu, cu legături in- 
tense cu organizaţiile secrete revoluționare eu- 
ropene. Nicolae Bălcescu împărtășea convin- 
gerea că emanciparea națională a românilor 
trebuia să se facă în conexiune cu lupta pen- 
tru drepturi naţionale a popoarelor din sud- 
estul şi centrul Europei, în chestiunile sociale 
pledînd pentru formarea unei puternice ţără- 
nimi libere şi proprietare. „Sint unii moderați 
— a1“te Nicolae Bălcescu — care propun ca o 
tranzacţie, ca să întindă drepturile politice la 

'starea de mijloc, la negustorime numai, adică 
a se întocmi un stat negustoresc sau orășenesc, 
fără a se gîndi că aceasta ar reîncepe epoca fa- 
narioţilor [...] Numai întocmind statul românesc 
democratic putem absorbi clasele corupte de 
“sus în popor şi a întineri şi imputernici sta- 
tul“. Trebuia astfel să se găsească termenul fi- 
nal al „marei şi monstruoasei clădiri de tiranii 
puse una asupra alteia şi toate răzimate şi apă- 
sînd pe popor, pe țăranul muncitor“. 

În ansamblu, adepţii „acţiunii violente“ se 
întemeiau pe o tradiţie românească a luptei cu 
arma în mînă pentru drepturi cetăţeneşti şi 
economice, pe valul de nemulțumiri sociale din 
1846—1847 şi pe o situaţie internaţională fa- 
vorabilă, apărută odată cu preluarea puterii de 
către revoluționari la Paris, Viena, Buda, Mi- 
lano, Neapole «etc. 

Revoluţiile din 1821 şi 1848—1849 au consti- 
tuit semnificative acte de respingere a domi- 
naţiei imperiilor absolutiste şi a vechiului re- 
gim. Tudor Vladimirescu, conducătorul pandu- 
rilor din 1821, şi-a îndreptat efortul către re- 
dobîndirea autonomiilor uzurpate de înalta 
Poartă şi edificarea unei administrații slobode 
de „tagma jefuitorilor“. Nicolae Bălcescu, Mi- 
hail Kogălniceanu, Avram Iancu, Constantin 
A. Rosetti, Ion C. Brătianu, frații Goleşti, Va- 
sile Alecsandri, Alexandru I. Cuza, revendicîn- 
du-se din mişcarea patronată de Tudor Vladi- 
mirescu, au dat ideii naționale suportul inte- 
lectual, material şi politic de care avea nevoie 
pentru deplina ei afirmare. 

Desfășurată aproape concomitent în majori- 
tatea provinciilor istorice româneşti, revoluţia 
din 1848—1849 a izbutit să aducă la putere în 
Țara Românească un guvern care să constituie 
o expresie a voinţei populare, iar în Transil- 
vania a înlesnit luarea sub administraţie pro- 
prie a unor însemnate teritorii locuite de popu- 
laţia română autohtonă majoritară. Înscrise în 
programele revoluționare ale timpului, unirea 
şi independența, însumate în revendicarea re- 
facerii „Daciei“, au oferit o bază ideologică so- 
lidă, au permis coalizarea majorităţii catego- 
riilor sociale în jurul conducătorilor democrați. 
„Ideea unui “Romanenreich» a cuprins mii de 
inimi“, aprecia cărturarul sas Stephan Ludwig 
Roth. 

Reacţiile contra regimului de libertăţi cetățe- 
neşti au fost palide în Ţara Românească şi. au 
venit din partea unor ofițeri înfeudaţi unor pu- 
teri străine. Înşişi „conservatorii“, în frunte 
cu abilul om politic Barbu Știrbei, au ezitat să 
înfrunte guvernul sprijinit de mulţime, unii 
cooperînd cu el, alții păstrîndu-se în expecta- 
tivă. Barbu Ştirbei, retras o vreme la Buftea, 
s-a ferit să se compromită într-o acţiune în- 
dreptată împotriva intereselor neamului său. 

Derulările istorice de pînă în 1848—1849 
probaseră că regimul monopolului conservator 
asupra vieții de stat eşuase sub presiune popu- 
lară şi ca urmare a luptelor intestine dintre 
facțiunile boierești în tentativa lui de a con- 
trola evoluţia evenimentelor. 

Pe de altă parte, încercarea de a soluţiona 
problemele naţionale şi sociale prin preluarea 
cîrmuirii în mod exclusiv de către radicali şi 
moderați, în anii 1848—1849, se soldase cu 
amestecul violent al puterilor vecine în aface- 
rile principatelor. La nord de Carpaţi reacţiu- 
unea grofilor și greşelile guvernului provizoriu 
de la Buda îndreptaseră pe revoluționarii ro- 
mâni pe un făgaş opus celui urmat de condu- 
cătorii mișcări naţionaliste maghiare ; veleită- 
tile de mare putere costaseră scump echipa lui 
Kossuth. 

Se impuneau acum, la finele experienței din 
primele decenii ale secolului, o regîndire a 
strategiei politice, o regrupare a forțelor şi o 
reformulare a programelor, pentru ca, într-o 
conjunctură internă şi externă favorabilă, să 
se purceadă la o nouă fază a procesului de mo- 
dernizare, la revigorarea mișcării de emanci- 
pare națională şi socială. 

Problema naţională a rămas în continuare 
în avanscenă, secondată de cele instituţională 
şi socială. 

„S-a urmărit să facem întiiu înstituţiile ne- 
cesare — explica Ion C. Brătianu — şi cînd 
vom rezolva chestia proprietăţii, s-o rezolvăm 
astfel încît să aducă regenerarea României, iar 
nu să punem în pericol existența noastră na- 
țională, căci un război civil este nefericirea 
cea mai mare“. 

O lecţie de ţinută patriotică avea să dea în 
adunarea ad-hoc deputatul pontaş Tănase 
Constantin, care declara fără menajamente : 

„Dacă n-am deschis gura ca să spunem asupri- 
rea de moarte ce ne apasă, asuprire care în 
aceeaşi vreme este şi nenorocirea ţării, pricina 
este că am înăbuşit în fundul inimilor noastre 
amintirea tuturor suferințelor clasei noastre 
pentru a nu lua în seamă acum decit suferin- 
tele ţării întregi. Cu toate acestea, nimeni să 
nu ia tăcerea noastră ca o dovadă că sîntem 
mulțumiți de starea noastră lăuntrică de acum. 
Noi ne gîndim înainte de toate cu o grijă 
nesfîrşită, ca și voi toţi, să apărăm autonomia 
Patriei noastre obşteşti“. 

Succesiunea faptelor istorice va confirma sau 
infirma o parte din programele liberale, dar 
nu va contesta prin nimic previziunile lor fun- 
damentale referitoare la unire, emanciparea 
naţională şi modernizarea instituţiilor de stat. 
întrucât amenințările externe continuau să 
exercite un rol inhibitor în dezvoltarea firească 
a neamului românesc, liderii mișcării națio- 
nale socoteau că se impunea regruparea tu- 
turor forțelor în jurul unei platforme cu obiec- 
tive unanim acceptate, pentru a rezista cu 
sorți de izbîndă teribilei presiuni politico-mi- 
litare venite din afară. 


La nici 15 ani de la înţelegerea de la Viena, 
pentru respectarea căreia se constituise o 
„sfîntă alianţă“ (Austria, Prusia, Rusia), pei- 
sajul politic al vechii lumi se schimbase. Revo- 
luţiile din Serbia, Spania, Italia, Grecia, ţările 

române săpaseră la temelia regimurilor abso- 
lutiste. Pe de altă parte, contradicţiile dintre 
Sankt-Petersburg, Viena și Berlin provocaseră 
o criză de sistem, făcînd inoperantă „Sfinta 
Alianţă“. La Dunărea mijlocie şi de jos, oto- 
manii înregistrau pierderi sensibile de teren 
în favoarea grecilor, sîrbilor şi românilor, şi 
a Rusiei ţariste, ajunsă protectoare a Moldovei 
și Ţării Româneşti în urma războiului cu Tur- 
cia din 1828—1829. 

Regimul „protectoratului“, ocuparea terito- 
riilor celor două principate, amestecul în ches- 
tiunile politice sud-dunărene au atras opoziţia 
Vienei și Londrei faţă de curtea imperială din 
Sankt-Petersburg. Conflictul dintre puterile oc- 


cidentale și Rusia ţaristă — o nouă fază a 
„problemei orientale“ (împărțirea moştenirii 
otomane) — s-a amînat din cauza izbucnirii 


noului val de revoluţii burgheze şi burghezo- 
democratice în Europa în 1848—1849, ce erau 
pe cale să pună punct final existenței Impe- 
riului habsburgic. Intervenţia ţaristă în Polo- 
nia, Ungaria şi ţările române împotriva auto- 
rităţilor revoluţionare a adus Austria sub in- 
fluența Rusiei, a slăbit Turcia, a acutizat con- 
tradicțiile dintre marile puteri. Aspectul nou 
pe care îl luase mai vechea „problemă orien- 
tală“, prin tentativa ţarului de a-şi adjudeca 
partea leului din provinciile balcanice şi asia- 
tice subjugate sau stăpînite de Poartă, a modi- 
ficat sistemul de alianţe. 

Guvernele de la Londra şi Paris s-au apro- 
piat de cel de la Istanbul, politicienii de la 
Viena au adoptat o poziție de neutralitate 
agresivă. Traduse în termeni militari, patimile 
legate de tranşarea succesiunii otomane au dus 
la „războiul Crimeii“ din 1853—1856, soldat 
cu victoria coaliției franco-britanice, la care 
aderase şi Sardinia, şi cu înfrîngerea Rusiei şi 
restabilirea vremelnică a suzeranității Semi- 
lunei la Gurile Dunării. 

Astfel de competiţii pentru întiietate fuseseră 
însoțite în ţările române de încercări și chiar 
de ocupaţii militare străine între 1806—1812, 
1821—1822, 1828—1834, 1849—1852, 1853— 
1857 şi cu pierderi teritoriale. 

Învingătorii din 1856, reuniți în Congresul 
de pace de la Paris, au hotărît să se revină la 
respectarea principiului echilibrului european 
şi au facilitat, din interese proprii, satisfacerea 
unor revendicări naționale la Dunărea de Jos. 
În urma Congresului din 1856 şi a Conferinţei 
din 1858 — ambele desfăşurate la Paris — s-a 
instaurat pentru două decenii regimul de ga- 
ranţii internaţionale asupra Gurilor Dunării şi 
a Principatelor române cărora li se recunoştea 
şi dreptul de a se uni. 


i 
După 1848, în principatele române, facţiu- 
nile ultraconservatoare se opuneau în conti- 


nuare accesului categoriilor sociale mijlocii şi 
mici la funcţiile de stat. Se degajă totuşi şi 

în cadrul grupărilor boierimii o tendinţă către 
schimbare, către trecerea chestiunilor de inte- 
res general deasupra rivalităţilor de partid. 
Adepții înnoirii se distingeau prin aplecarea 
către realităţile vremii şi tendința de a opera 
o restructurare „de sus în jos“ a instituţiilor 
administrative. Modelul „conservatorilor refor- 
mişti“, din categoria cărora a făcut parte şi 
Barbu Știrbei, se plasa undeva între regimul 
restauraţiei franceze (1815—1830) şi monarhia 
constituțională şi autoritară a lui Ludovic Fi- 
lip de Orleans (1830—1848). Ei respingeau în 
principiu recurgerea la metode radicale (che- 
marea la arme) pentru rezolvarea chestiunii 
naţionale şi înclinau să utilizeze forme diplo- 
matice, mai ales secrete, căutînd să obţină 
avantaje pentru poporul din care făceau parte 
prin exploatarea divergenţelor dintre marile 
puteri. Adesea conservatorii dinainte de 1859 
au apelat vremelnic la ajutorul Rusiei şi Aus- 
triei ca să reducă presiunea otomană, să re- 
dobîndească pentru țară vechea autonomie in- 
ternă și să pregătească condiţiile pentru înlă- 
turarea dependenţei de Înalta Poartă. 

Marea boierime, suport al conservatorismu- 
lui, a aderat la programul unionist, dar a per- 
sistat în a separa latura lui naţională de cea 
socială. Aşa cum sublinia şi istoricul Dan Be- 
rindei, „boierimea conservatoare dorea o unire 
conservatoare în care ea să-şi poată păstra în 
continuare puterea și care să nu fie însoţită 
de reformele sociale preconizate de celelalte 
clase“, 

În contrast cu aceasta, cercurile liberale 
— revoluționarii. şi „democrat-revoluţionarii“ 
din 1848—1849 — avansau propuneri tran- 
şante pentru înlăturarea dominaţiei străine. 
Corifeii din 1848—1849 puneau în strînsă le- 
pătură rezolvarea problemei naționale de 
emanciparea socială şi schimbarea structurilor 
statului, înscriindu-şi pe stindardul de luptă 
cuvintele simbol „dreptate“, „egalitate“, „fră- 
țietate“. De remarcat că elementele cele mai 
dinamice ale democrat-revoluţionarilor perse- 
verau în a concerta acţiunea lor în principate 
cu preparativele revoluţionare de pe continent, 
în speranța clădirii unei Europe a naţiunilor 
independente, a statelor unitare, care să cola- 
boreze pe baze egale pentru a construi un viitor 
mai bun tuturor popoarelor, de la Marea Bal- 
tică la Mediterana. 


Majoritatea claselor şi categoriilor sociale, 
apropiate de poziţiile liberale, şi-au trimis re- 
prezentanţii politici în Partida naţională, forţa 
conducătoare a luptei pentru modernizare în 
perioada 1849—1859. 


Partida naţională a transformat alegerile 
pentru adunările ad-hoc şi adunările elective 
în prilejuri de dezbatere a întregii problematici 
cu care se confruntau principatele și de creare 
a unui front unionist. Sub presiunea opiniei 
populare, conservatorii, care susţinuseră fie 
alegerea unui domn dintr-o mare familie au- 
tohtonă (Ghica, Bibescu, Ştirbei, Sturdza etc.), 
fie aducerea unui monarh străin, au votat în 
direcţia urmată de Partida naţională. 

Nici o grupare din cele cu adevărat consis- 
tente nu s-a pronunțat contra unirii ; sateliții 
interni ai fostelor puteri „suzerană“ şi „pro- 
tectoare“ s-au văzut izolaţi şi în cele din urmă 
au fost reduşi la tăcere. 

Din Transilvania se făceau cunoscute tot mai 
numeroase manifestări de solidaritate faţă de 
atitudinea demnă şi curajoasă a compatrioţilor 
de la sud de Carpaţi. Alexandru Papiu Ilarian 
mărturisea în 1860 : „românii din Transilvania 
în împrejurările de faţă numai în Principate 
privesc şi numai de aici aşteaptă semnul, nu- 
mai de aici își văd scăparea“. 

Alegînd pe colonelul Alexandru Ioan Cuza 
ca domn în: Moldova şi Muntenia, românii au 
votat pentru oamenii Pleiadei, pentru -schim- 
bare. Era o atitudine semnificativă de care nu 
puteau. să nu ţină seama factorii responsabili 
din ţară şi guvernele marilor puteri ale vremii. 
Prin dubla desemnare a lui Alexandru I. Cuza 
se producea o fisură în regimul stabilit prin 
Convenţia de la Paris, se lărgeau posibilităţile 
de afirmare pe eşichierul internaţional, se creau 
condiții propice înlăturării ultimelor legături 
de dependență faţă de Înalta Poartă. 

„La numai 11 ani de la revoluţia din 1848 
— arăta secretarul general al Partidului Co- 
munist Român, tovarăşul Nicolae Ceauşescu — 
s-a înfăptuit unirea Moldovei cu Țara Româ- 
nească — rod al luptei duse de masele popu- 
lare, de cărturarii patrioţi ai timpului, eveni- 
ment aplaudat cu simpatie de opinia publică 

internaţională înaintată, care a marcat un mo- 
ment istoric de importanţă crucială în viaţa 
poporului român, punctul de plecare în forma- 
rea statului naţional unitar. Unirea de la 1859 
şi reformele care i-au urmat au asigurat con- 
diţii pentru dezvoltarea industriei naționale, a 
activității științifice şi culturale, pentru extin- 
derea relaţiilor capitaliste, pentru accelerarea 
progresului economic şi social al României.“ 


Capitolul ill 
BARBU ŞTIRBEI ÎNAINTE DE DOMNIE 


Neamul Bibeștilor, din care se trage Barbu 
Ştirbei, coboară din moșneni olteni, ce-şi orîn- 
duiau viaţa după obiceiurile locului, împăr- 
țind-o între administrarea ocinelor 1=* şi sluj- 
bele obşteşti. Între aceşti „boiernaşi“ sə dis- 
tinge căpitanul Mihai Bibescu, fiul lui Tudor, 
stabilit pe la 1700 la Jupîneșşti, descendent 
dintr-un oarecare Bibu de prin păriile Gorju- 
lui. El se îndeletnicea cu hotărnicia şi cu „alte 
treburi de mazil“, fiind destul de cunoscut în 
împrejurimile Craiovei, împînzite cu rude ale 
sale, din familiile Crăsanilor şi Săuleştilor. 

Mihai Bibescu a avut trei fii şi o fiică : Ion, 
Dumitru, Constantin şi Anuta. Ştefan, fiul lui 
Ion, a fost tatăl lui Dumitru (Dumitrache) 
Bibescu (1750/72 ? — 1831). Acest ultim Bi- 
bescu s-a văzut mostenitorul unei averi destul 
de însemnate ; el o va mări, ajungînd, după 
cum nota Nicolae Iorga — autorul unei remar- 
cabile monografii despre domnia lui Barbu 
Știrbei — unul dintre cei mai vrednici oameni 
„ai timpului său și ale cărui crescătorii de vite, 
ale cărui podgorii, cu vinuri tot aşa de bune 
ca şi cele vestite ale străinătăţii, erau lăudate 
de oricine“. Dumitru Bibescu, om ambițios, 

avea să se ridice peste înaintași şi prin aple- 
carea pe care o dovedea pentru problemele 
politice. 

Drumul spre vîrfurile ierarhiei administra- 
tive a Ţării Românești părea să fie însă dificil 
datorită stavilelor de tot felul pe care orîn- 
duielile vremii i le ridicau în cale. Marile fa- 
milii, de origine fanariotă sau pămînteană, ce 
îşi împărțeau pirghiile puterii în stat, formau 
un veritabil „cartel politic“, acceptind cu greu 
ascensiunea unor oameni noi, de felul cumpă- 
tatului boier oltean. 

O căsătorie norocoasă, cu Ecaterina Văcă- 
rescu, moștenitoarea lui Constantin Văcărescu 
și fiica adoptivă a vornicului Barbu Știrbei, 
avea să-i deschidă porţi pină atunci închise, 
ceea ce a însemnat, practic, admiterea în rîn- 
dul aristocrației muntene. Prin Creţuleşti — 
mama Ecaterinei provenea din această familie, 
iar bunica ei era o Brîncoveană —, întreprin- 
zătorul Bibescu s-a înrudit cu una dintre ve- 
chile case domnitoare din Ţara Românească. 
Surorile Ecaterinei i-au înlesnit alianţa matri- 
monial-politică cu clanurile fanariote Ipsilanti 
şi Mano. Cu o asemenea „galerie“, lui Dumitru 
Bibescu nu i-a fost greu să ajungă pînă în anul 
1821 marele logofăt al Ţării de Jos — adică 
al patrulea om după domn — și membru al 
sfatului domnesc. În timpul guvernării lui Gri- 
gore al IV-lea Ghica (1822—1828), principe pă- 
miîntean înscăunat după revoluţia condusă de 
Tudor Vladimirescu în 1821, tatăl lui Barbu 
Ştirbei a ocupat posturile de răspundere de 

mare logofăt şi de mare vornic, dovadă de 
deosebită încredere din partea deţinătorului 
puterii (ultima îi conferea conducerea curții şi 
dreptul de judecată în toate județele, cu excep- 
tia Olteniei). 

Demiterea lui Grigore al IV-lea Ghica, la 
14/26 aprilie 1828, în condiţiile izbucnirii răz- 
boiului ruso-otoman — expresie a luptei pen- 
tru hegemonie în Balcani între Imperiul țarist 
și Înalta Poartă — l-a determinat pe marele 
vornic să părăsească Bucureştii şi să se re- 
tragă pe domeniile de la vest de Olt. Stabilit 
aici, el nu s-a îndepărtat cu totul de viața pu- 
blică, între 1829 şi 1831 aflindu-se în fruntea 
Divanului săvîrşitor al Craiovei, 

Dumitru Bibescu își propulsase familia, prin 
afaceri şi abilități politice, în protipendada 
munteană ; în urma lui rămîneau trei fii Barbu, 
Gheorghe și Ioan (Iancu), doi dintre ei ocupînd 
pe rînd tronul Ţării Românești. 

În legătură cu anul naşterii lui Barbu — ce 
adoptase din 1813 numele de familie Ştirbei, 
după bunicul din partea mamei — există o 
mică dispută. Astfel, publicaţia „Jurnal pen- 
tru toţi“ se oprea asupra anului 1801 ; același 
an este reprodus şi în „La Grande Encyclop&- 
die du XIX-eme siècle“. Totuși două dintre do- 
cumentele editate de Nicolae Iorga în lucrarea 
Mărturii istorice privitoare la viața şi domnia 
lui Știrbei Vodă pledează pentru anul 1796, ce 
fusese recunoscut ca valabil de însuşi viitorul 


principe. 

1. ANII DE STUDII ȘI CELE DINTÎI ACTIVITAȚI 
POLITICE ȘI ADMINISTRATIVE 


Ca mai toţi copiii aparținînd mediului său, 
Barbu a început prin a învăţa în casa părin- 
tească cu dascăli privaţi ; aici şi-a însuşit no- 
țiuni din domeniile istoriei şi literaturii, a în- 
văţat limbile franceză şi greacă. 

Nu este exclus, după cum se nota în aminti- 
tul „Jurnal pentru toţi“, ca Barbu însoțindu-şi 
tatăl, chemat de îndatoriri în capitală, să fi 
urmat şi cursurile colegiului Sfîntul Sava; 
este sigur că în aceşti ani el ajunsese să cu- 
noască destul de bine greaca și franceza, cea 
din urmă îmbrăţişată de cercurile înalte ca 
limbă de salon și de cancelarie diplomatică. 

Socotind că epoca rangurilor întemeiate pe 
nume şi naştere stătea să apună, bătrinul Du- 
mitru Bibescu şi-a trimis feciorii mai mari la 
Paris să-şi desăvîrşească studiile începute în 
ţară. Moda de a fi „şcolit“ în „metropola lu- 
minilor“ abia îşi făcea loc în Muntenia şi Mol- 
dova — „bonjurismul“ avea să apară ceva mai 
târziu. În Ţara Românească însă familiile Vă- 
căreştilor şi Fălcoienilor neteziseră din 1804 
această cale, iar în Moldova un Bogdan, la 
1803, şi un Furnarachi (Furnaraki) îşi dădu- 
seră şi ei copiii la învățătură în capitala impe- 
riului napoleonian. După absolvirea claselor se- 
cundare, majoritatea românilor aflați în liceele 
pariziene își dădeau bacalaureatul în litere. 

Barbu Dimitrie Ştirbei şi mai tînărul său 
frate Gheorghe Bibescu se vor număra totuşi 
printre puţinii absolvenți ai cursurilor de drept. 

Contactul cu viața Parisului, „inima Euro- 
pei“, a fost profund stimulator prin ceea ce 
însemna o intensă viață publică, pigmentată 
cu suculente momente mondene. Metropola lăsa 
deschisă o scenă pe care, în pofida interdicţiilor 
de tot felul introduse de regimul restauraţiei 
(1815—1830), se derulau aprige confruntări 
între diverse curente de idei, la o înaltă ten- 
siune emoţională. Nobilimea era sfişiată de 
tendințe contradictorii, zbătîndu-se între pă- 
reri politice ultraconservatoare şi tendinţe li- 
berale. În opoziţie cu ea, burghezia, cea care 
profitase de pe urma revoluției din 1789—1794 
și a deceniilor ce i-au urmat, susținea cu fer- 
voare respectarea constituţiei din 22 mai/4 iu- 
nie 1814, prin care regele Ludovic al XVIII-lea 
se angaja să sancționeze principalele reforme 
liberale. Organizaţii secrete de extremă dreaptă 
sau stingă, „carbonarii“, „iacobinii“, „maso- 
nerii“ de toate coloraturile complicau prin in- 
trigile lor lupta de idei și îi dădeau un conți- 
nut violent. Totul se mișca pe fundalul mize- 
riei mahalalelor, a foburgurilor infestate şi su- 
prapopulate, unde mocnea din nou revolta 
populară. 

Barbu Știrbei a avut astfel posibilitatea să-și 
înceapă experienţa politică într-o conjunctură 
interesantă, şi această atmosferă îi va pătrunde 
adînc în conștiință, marcîndu-i profund con- 
duita de administrator. Parisul a contribuit la 

formarea lui Barbu Știrbei ca reformator mo- 
dern de nuanţă conservatoare, care a crezut în 
nou, în emancipare economică, socială şi poli- 
tică. Maniera preferată pentru a obţine schim- 
barea structurilor românești se deosebea sen- 
sibil de cea adoptată de revoluționarii din 
1848—1849. El nu era de acord cu acțiunea lor 
radicală, ci căuta să patroneze evoluţia de sus, 
în stilul monarhilor luminaţi. 

Probabil că prietenia legată în aceşti ani cu 
marele istoric şi om politic francez François 
Guizot (1787—1874) exercitase înriîuriri în for- 
marea acestui crez politic. 

Cît despre studiile propriu-zise, se înregis- 
trează că Ştirbei a frecventat cursurile de drept 
și de filozofie ale lui Francois Thurot (1768— 
1832), profesor la catedra de filozofie veche de 
la „College de France“ și din 1829 membru în 
„Academie des inscriptions et belles-lettres“. 

Date certe despre activitatea sa pe tărîm po- 
litic în capitala Franţei nu s-au aflat încă. 

Anii de învăţătură s-au încheiat în 1821, 
cînd viitorul principe a luat drumul reîntoar- 
cerii spre casă. 

Țara Românească era pe atunci în eferves- 
cenţă revoluţionară, pandurii apucaseră drumul 
Bucureştilor, satele se răsculaseră împotriva 
stăpînirii fanariote și se anunțau mari schim- 
bări în structurile sociale și instituţionale. 

Cu toate că se arăta pătruns de idei mo- 
derne, Știrbei nu s-a putut desolidariza de for- 

mele de comportament pe care apartenența la 
marea boierime i le impunea şi s-a oprit la 
Braşov. Fireşte, el dorea, la fel ca Tudor Vla- 
dimirescu, instaurarea unei stări noi de lucruri 
în principat, dar nu simpatiza cu lupta armată 
pentru realizarea unui astfel de deziderat și 
considera probabil că atmosfera internaţională 
era încă nefavorabilă unei răsturnări precipi- 
tate a rînduielilor interne și a raporturilor cu 
Imperiul otoman. 

Aflat în Țara Biîrsei, el a ezitat totuşi să par- 
ticipe la viaţa publică a boierimii refugiate, 
spre deosebire de Gheorghe Bibescu, sosit în 
acelaşi an de la Paris. Împreună cu alţi tineri, 
acesta din urmă organizase o „mișcare de re- 
zistență“ a boierilor faţă de Înalta Poartă. Ca 
rezultat al frămîntărilor și al refuzului de a 
recunoaște domnia lui Grigore al IV-lea Ghica, 
principe instaurat de turci, se crease o orga- 
nizație secretă, intitulată „Societatea de la 
Braşov — în acelaşi timp politică şi literară“, 
ce adunase în jurul ei pe I. Câmpineanu, 
N. Văcărescu, Gr. Băleanu, E. Băleanu, C. Câm- 
pineanu, C. Golescu, E. Florescu, Ilarion epis- 
copul de Argeș, N. Filipescu, M. Filipescu, 
I. Filipescu, C. Filipescu, C. Cantacuzino, 
M. Cantacuzino, C. Ralet, D. Ralet, I. Ralet, 
I. Cocorescu, D. Slătineanu, I. Golescu şi Al. 
Villara. 


Știrbei va fi preocupat mai cu seamă de viaţa 
personală, din acest exil brașovean datînd că- 

sătoria sa cu Elisabeta Cantacuzino, o moldo- 
veancă legată, la rîndu-i, de Brincoveni. Din 
căsătoria lor vor rezulta mai mulţi copii : Gri- 
gore, George (Gheorghe), Alexandru, Dumi- 
tru, Fenareta şi Alexandrina, unii dintre băieţi 
devenind peste ani cunoscuţi oameni politici. 

lAscultînd, probabil, de sfaturile lui Dumitru 
Bibescu aflat în slujba lui Grigore al IV-lea 
Ghica încă din primele zile ale domniei aces- 
tuia, Barbu Ştirbei s-a stabilit în Bucureşti în 
anul 1825, oferindu-şi serviciile primului prin- 
cipe pămîntean ajuns la putere după mai bine 
de un secol de „regim fanariot“. 

Avansat la rangul de biv vel căminar, el a 
fost învestit, în ziua de 3/15 iulie 1826, isprav- 
nic al judeţului Ilfov, în locul biv vel cluce- 
rului Costache Filipescu, alături de stolnicul 
Ion (Iancu) Oteteleşanu. Pînă atunci stătuse un 
timp în fruntea judeţului Vlașca. 

Ştirbei a pătruns repede în saloanele bucu- 
reștene şi a fost adoptat de patronii acestora, 
ceea ce reprezenta, neîndoielnic, o dovadă a 
reuşitei sale ; în decembrie 1827 avea să avan- 
seze la cluceria cea mare, iar în 1828 la func- 
tia de al doilea sameş al Visteriei. 

Aceşti ani nu s-au dovedit a fi nici pe de- 
parte liniștiți pentru conducătorii Țării Româ- 
nești. Pe lingă revolte populare, ca cele. con- 
duse de Simion Mehedinţeanu şi Gheorghe: Cu- 
ţui — odinioară panduri ai lui Tudor din Vla- 
dimiri —, se agitau fără încetare şi fruntașii 
partidelor boiereşti. Urcarea pe tron a lui Gri- 
gore Dimitrie Ghica primise doar aprobarea 

anumitor cercuri ale marii boierimi. Aceste 
frămîntări creau dificultăţi procesului intern 
de redresare economică şi socială. 

Noua administraţie se străduia să acopere 
datoria de cincisprezece milioane de piaștri 
contractată pentru întreţinerea trupelor oto- 
mane — sosite în 1821 şi plecate abia în iulie 
1822 — prin dări grele, prin mărirea în 1824 a 
capitaţiei (impozitul direct pe cap de contri- 
buabil) cu aproape 15 piaştri anual, prin tri- 
plarea oieritului, dijmăritului, vinăriciului şi 
tutunăritului. Greutățile economice erau spo- 
rite şi de neorînduielile de tot felul, de lăcomia 
funcţionarilor inferiori și superiori, de abuzu- 
rile unor membri ai anturajului princiar, în- 
condeiați de opinia publică cu binemeritate po- 
recle : Ștefan Bellu — covrigarul, Filip Lenş — 
cîrciumarul, Chiriac — ciocoiul etc. 

Decepţionat de cel pe care se angajase să-l 
servească cu seriozitate şi pricepere, Ştirbei 
adoptase o atitudine de frondă de-abia disi- 
mulată, împreună cu Dinicu (Constantin) Go- 
lescu, Gheorghe Bibescu şi alți boieri lumi- 
naţi. 

Dinicu Golescu, întors dintr-o călătorie în- 
treprinsă în Europa între 1824—1826, grupase 
o parte a tinerimii nemulţumite în jurul „So- 
țietăţii literare româneşti“, organizaţie cu sco- 
puri nu doar culturale, înființată în 1827 în 
casele sale din Bucureşti, de pe Podul Mo- 
goşoaiei (Calea Victoriei). 

Apele au fost tulburate odată mai mult cu 
izbucnirea războiului ruso-turc din 1828—1829 


38 


şi transformarea ţărilor române în teatru de 
operaţii. Otomanii au înregistrat eşecuri ră- 
sunătoare, trupele ţariste pătrunzind adînc din- 
colo de Dunăre în direcţia Balcanilor. 

Lui Ştirbei, cunoscut de toţi ca om de lume, 
diplomat abil și competent, i-a revenit în di- 
ficila conjunctură internaţională sarcina de a 
primi, la 4/16 mai 1828, pe generalul-conte 
Feodor Petrovici Pahlen, consilier intim al ţa- 
rului Nicolae I, desemnat „prezident“ al diva- 
nurilor Moldovei si Țării Românești. Grigore 
al IV-lea Ghica părăsise, încă de la începutul 
războiului, scaunul din Bucureşti. 

Emisarul s-a îndreptat spre Focșani, unde 
urma să-l întilnească pe conte. Trebuia apoi 
să-l însoţească „pînă aici la Bucureşti — cum 
se desprinde dintr-un document de epocă —, 
îngrijind de toate cele trebuincioase a le să- 
vîrşi cu bună orînduială, ca să fie venirea 
Ecselenţii Sale cu toată odihna și mulțumită, 
făr de cel mai puţin cusur, sau supărare“, 

Impresionat de personalitatea însoţitorului, 
de cunoştinţele lui solide în materie de admi- 
nistrație, consilierul ţarului a acceptat numirea 
tinărului funcţionar în postul de comisar român 
pe lingă armata imperială, la 9/21 mai 1828. 
Iscăleau această împuternicire Grigore al Un- 
grovlahiei, Neofit de Rîmnic, Chesarie de Bu- 
zău, Barbu Văcărescu, Mihai Ghica etc. 

Îndatoririle ce decurgeau din noua funcţie 
erau multiple și nu tocmai agreabile. Într-o 
ţară în care trupele străine ocupau principalele 
puncte strategice şi în care autoritățile mili- 

tare ruse aveau un cuvint greu în toate pro- 
blemele administrative, el trebuia să medieze 
cu inteligenţă între dorințele reprezentanţilor 
militari ai împărăției şi interesele locuitorilor 
şi proprietarilor români. Generalul P. T. Jel- 
tuhin, cel care l-a înlocuit la 22 ianuarie/2 fe- 
bruarie 1829 pe contele F. P. Pahlen, l-a de- 
semnat la 24 ianuarie/4 februarie 1829 pe 
Barbu Știrbei în postul de al doilea vistier și 
sameş al visteriei, în locul hatmanului Ale- 
xandru Villara. În decembrie 1829, el a ajuns 
vornic de poliţie succedînd lui Alexandru Nen- 
ciulescu, „spre luare aminte a osebitei osîrdii 
şi a folositoarelor osteneli“, promovare dato- 
rată lui Pavel Dimitrievici Kiselev, instalat la 
7/19 noiembrie 1829 preşedinte plenipotenţiar 
al divanurilor Moldovei şi Țării Româneşti. 

Stirbei, care voia să se constituie într-un 
exemplu pentru subordonați şi decis în ace- 
laşi timp să stingă „abuzurile“ şi „silniciile“, 
a renunţat în ianuarie 1830 la sumele supli- 
mentare provenite din deținerea acestei func- 
ţii, mulțumindu-se cu 950 lei ce-i primea lu- 
nar. „Dorind a lucra cu rîvnă în folosul obștii 
— se consemna într-o adresă de mulţumire a 
Divanului — te-ai lepădat [...], de veniturile 
care după obiceiul ţării ţi se cuvin pentru 
această slujbă“. 

Din 28 mai 1830 Știrbei a trecut titular la 
Ministerul de Interne. 

Iniţiat la Paris în tainele dreptului si ale 
administrației, viitorul domn va fi îndeaproape 
folosit la elaborarea așezămintelor „constitu- 

tionale“, cuprinse sub numele de Regulamentul 
Organic. Documentul, adoptat în spiritul dorin- 
telor categoriilor sociale româneşti aflate la pu- 
tere, a primit girul ţarului Nicolae I (1825— 
1855), fără de care nu se putea opera pe atunci 
o modificare de substanţă în principatele du- 
nărene, datorită poziţiei lui de „protector. 
Memoriile pămîntene înaintate atit Rusiei cât 
și Turciei în anii dinaintea revoluţiei conduse 
de Tudor Vladimirescu şi după aceea au in- 
fluenţat introducerea în convenţia de la Aker- 
man, din 25 septembrie / 7 octombrie 1826, în 
actul adiţional privitor la ţările române, a pro- 
punerii de instituire a unor comisii însărcinate 
cu studierea îmbunătăţirilor ce puteau fi aduse 
situației lor interne şi statutului internaţio- 
nal. Instrucţiunile provenite din Sankt-Peters- 
burg, expediate la 6/18 iulie 1829, se refereau 
la ò reformă generală, „fără să răstoarne le- 
gile fundamentale“, la unificarea instituţiilor 
celor două ţări, la alegerea capului statului de 
către o adunare formată din boieri şi la scu- 
tirea latifundiarilor, cu titlu personal, de impo- 
zite (nu însă şi a proprietății lor funciare), 
La încheierea definitivă a conflictului ruso- 
otoman, prin pacea de la Adrianopol din 2/14 
septembrie 1829, dezbaterile asupra aşezămin- 
telor constituționale s-au intensificat. 
Componenţa echipei de redactare a regula- 
mentului pentru Țara Românească se definiti- 
vase de la 17/29 iunie 1829 : doi membri aleşi 
de boieri (Emanoil Băleanu și Ştefan Bălăcea- 
nu) şi alți doi numiţi (Iordache Filipescu şi 

Alexandru Villara) de preşedintele P. T. Jel- 
tuhin. 

Barbu Știrbei a deţinut, din 19 iunie / 1 iu- 
lie 1829, titlul de „cinovnic“ pe lîngă Comite- 
tul însărcinat cu „gătirea unor aşezăminte îm- 
plinitoare, neapărat trebuincioase pentru orîn- 
duiala şi aducerea întru bună stare a acestui 
principat“, ca unul ce cunoştea „limba fran- 
ţozească“. 

Contribuţia lui la definitivarea regulamen- 
tului a fost pozitivă, evidenţiindu-se în special 
aportul la clarificarea prevederilor referitoare 
la începuturile de „unire mai aproape între 
amîndouă prințipaturile, smulsă de el cu luptă 
de la generalul Kiseleff“. Obiectivul vizat de 
legislator reiese foarte limpede din articolul 
371 : „Începutul, religia, obiceiurile și cea de 
un fel limbă a sălășluitorilor într-aceste două 
prințipaturi, precum şi cele deopotrivă tre- 
buinţe sunt îndestule elemente de o mai dea- 
proape a lor unire, care pînă acum s-au fost 
poprit şi s-au zăbovit numai după împrejurări 
întîmplătoare și cele urmate după dînsele bu- 
nile dobiîndiri şi urmările folositoare ce ar 
odrăzli dintr-o apropiere a acestor două popule, 
nu pot fi supuse la nici o îndoială: începutu- 
rile, dar, s-au aşezat într-acest Regulament 
prin cea de un fel clădire a temeiurilor admi- 
nistrative din amândouă ţările“. 

În articolul următor, 372, se stabilea că mol- 
dovenii şi muntenii beneficiau de indigenat și 
concetățenie, putînd să-şi cumpere proprietăţi 
şi să ocupe funcţii de o parte și de alta a Mil- 

covului, iar articolui 375 stabilea „același curs 
și acelaşi preţuri“. 

Consilierii lui Nicolae I au reclamat ca: 
Adunării obștești să nu i se dea dreptul de 
adresă şi să i se retragă cel de întocmire a lis- 
telor electorale ; domnul să primească îngă- 
duința de a dizolva adunarea doar cu avizul 
Porții şi al Rusiei ; să se opereze unele modi- 
ficări ale articolelor cu privire la raporturile 
agrare. Anumite formule curajoase din actul 
constituţional, precum aceea a separării pute- 
rilor în stat nu trebuie să surprindă, ele erau 
menite să ascundă mecanisme juridice ce per- 
miteau „puterii protectoare“ să arbitreze între 
domn și adunare şi, implicit, să se amestece în 
rezolvarea problemelor politice esenţiale. De- 
altfel ţarul Nicolae I, ce obișnuia să afirme 
„important e numai acela căruia îi vorbeşte el 
şi numai atît timp cît îi vorbește“, nu putea 
fi bănuit de convingeri liberale. 

Regulamentul a fost supus examinării Adu- 
nării de revizie, ce şi-a deschis lucrările la 
10/22 martie 1831 în capitala Țării Românești. 
Adunarea se compunea din generalul Pavel 
Kiselev — președinte —, generalul Matei Lio- 
vevici Minciaki, consulul general rus în prin- 
cipatele române, Alexandru Villara, ministrul 
de finanțe, M. Cornescu, ministrul de război 
(spătarul miliției), și alți 51 de membri. În ca- 
drul acesteia, Barbu Ştirbei a intrat în polemică 
cu hatmanul Constantin Ghica, fratele lui Ale- 
xandru D. Ghica, viitorul domn, întrucît acesta 

din urmă ceruse mărirea dijmei ţărăneşti achi- 
tate în baniţe de porumb. 

Barbu Ştirbei a prezentat ca amendament 
propunerea de înființare a funcţiilor de direc- 
tori ai ministerelor de interne, finanțe şi jus- 
tiţie, corespunzătoare secretarilor generali de 
mai târziu. 

Textul „constituţiei“ Ţării Româneşti a fost 
supus spre aprobare Adunării obşteşti la sfir- 
şitul lunii aprilie 1831 şi votat la 30 aprilie / 
12 mai, același an. Se instala, aşa cum releva 
Nicolae Iorga, „o administraţie birocratică, des- 
tul de complicată pentru ca să permită toate 
abuzurile [...]. Un mare volum de regulamente 
în sensul strict al cuvîntului înlocuia legile ce 
ar fi să se voteze — şi a căror originalitate şi 
independenţă căuta să împiedice astfel — şi 
se substituie cuprinsului principiul simplu şi 
logic al unei Constituţii aşa cum licărise în 
mintea autorilor de propuneri [...]. Se vede cu 
toată lărgimea de orizont a lui Kiseleff însuşi, 
şi influenţa în redactare a spiritului occiden- 
tal care era Ştirbei, grija de nesfîrşite mici in- 
terese particulare a unor oameni a căror cerc 
de visiune nu mergea mai departe decit atita“. 

Iată pe scurt principalele prevederi ale do- 
cumentului redactat între 1829—1831 : orga- 
nizarea statului se baza pe principiul separării 
puterilor ; cea executivă era îngrădită de Adu- 
narea obștească, înnoită din cinci în cinci ani 
şi formată din mitropolit (preşedintele de 
drept), episcopii de Rimnic, Buzău şi Argeş, 
din 20 de deputaţi (boieri de treapta întiia) şi 

18 deputaţi (boieri de treapta a doua și a treia); 
70 de boieri mari alegeau 20 de deputaţi, iar 
3 000 de boieri mijlocii și mici, 18 deputaţi. 
Adunarea beneficia de drepturile de a vota le- 
gile, de a atrage atenţia domnului asupra do- 
rințelor ţării, sau de a le face cunoscute 
curților „suzerană“ și „protectoare“ ; în capul 
statului se afla principele, ales dintre boierii 
de peste patruzeci de ani, cu prerogativele de 
a numi şi revoca miniştri şi funcţionari pu- 
blici ; el participa, împreună cu Adunarea obş- 
tească, la întocmirea legilor, și sancţiona orice 
document de stat; principele nu mai era însă 
stăpîn pe visteria ţării — cămara domnească 
şi veniturile care o alimentau fuseseră supri- 
mate —, primind în schimb o listă civilă de 
1 200 000 lei. 

Sfatul administrativ (Consiliul de Miniştri) 
se compunea din deținători ai portofoliilor de 
interne, finanţe, externe, justiție, culte şi ar- 
mată, cu misiunea de a-l ajuta pe domn în 
conducerea treburilor publice. Pentru rezolva- 
rea problemelor importante care nu sufereau 
amînare, se întrunea Sfatul administrativ res- 
trîns, alcătuit din miniștrii de interne (marele 
vornic), de finanţe (marele vistier) şi de ex- 
terne (secretarul de stat). A fost desfiinţată 
dregătoria banului Craiovei. Judeţele aveau în 
fruntea lor pe ocîrmuitori, iar plăşile pe subo- 
cîrmuitori. Funcţionarii erau numiţi pe trei ani, 
putînd fi reconfirmați. În fiecare oraş s-a creat 
cîte un sfat orășenesc format din cinci mem- 
bri, cu atribuţii de ordin administrativ şi 

economic (întocmirea planului, delimitarea ho- 
tarului, sistematizarea urbei, pavarea străzilor, 
salubritatea și luminatul, administrarea veni- 
turilor etc.). 

Totodată, s-au desfiinţat „darurile“ şi „plo- 
coanele“, furniturile, rechiziţiile ce se dădeau 
dregătorilor, înlocuindu-se cu capitaţie de 30 
de lei pe familie. Bugetul statului se completa 
cu : capitaţia de 50 lei, pentru mazili, patenta 
negustorilor şi meseriașilor, parte din venitu- 
rile mănăstirilor, ocnelor şi vămilor. 

În domeniul învăţămîntului, s-a menţinut 
Epitropia şcolilor. La Bucureşti urma să ia 
ființă un colegiu, iar în capitalele de judeţ, 
şcoli primare. 

Puterea armată se întemeia pe trupe de li- 
nie și formaţiuni teritoriale. 

„Regulamentul Organic — sublinia Andrei 
Oțetea — stabilește raporturile dintre proprie- 
tari şi săteni printr-o serie de drepturi şi în- 
datoriri reciproce. El recunoaşte stăpînilor de 
moşie dreptul de proprietate deplin și absolut, 
dar numai asupra unei treimi din moşie“. Alte 
două treimi se închiriuu ţăranilor, împărţiţi în 
trei categorii, după inventarul viu pe care-l 
aveau : fruntași (cu 4 animale de muncă şi o 
vacă), mijlocaşi (cu 2 vite de muncă și o vacă) 
şi codașii (fără nici un animal). Fiecare locui- 
tor avea dreptul la un loc pentru casă şi gră- 
dină, teren de cultivat, de fînaț și de islaz. 
Suprafaţa respectivă se ridica abia la 1/3 din 
cît posedau ţăranii înainte de 1830. Pentru te- 
renurile respective, oamenii prestau 12 zile de 

clacă pe an, normate prin lege (în fapt se ri- 
dicau la 56 de zile). „Din cauza climei nefa- 
vorabile — arăta Karl Marx —, anul agricol 
numără în Ţara Românească numai 210 zile, 
din care se scad 40 de duminici şi zile de săr- 
bătoare şi, în medie, 30 de zile cu vreme ne- 
favorabilă, în total 70 de zile. Rămîn 140 de 
zile de muncă. Scăzînd din acestea 56, îi rămîn 
clăcaşului în Țara Românească, 84 de zile, iar 
celui din Moldova 66 de zile pentru întreține- 
rea familiei sale“, 
ii x 


Primul guvern alcătuit după intrarea în vi- 
goare a regulamentului număra între membrii 
săi şi pe Barbu Știrbei, titular al Ministerului 
de Externe (secretar de stat și component al 
Sfatului administrativ restrîns). 

La 14/26 august 1833 el a trecut în postul 
de mare logofăt al treburilor bisericești, echi- 
valent cu ministrul Cultelor şi Instrucțiunii 
publice, desfășurînd o activitate intensă, îndeo- 
sebi pe linia combaterii pretențiilor mitropo- 
liei de a se bucura de anumite privilegii în 
raport cu puterea de stat. Mitropolitul Grigore 
al Ungrovlahiei cerea ca : episcopiile să nu fie 
obligate a contribui la casele de binefacere, ră- 
mînînd doar să întreţină fiecare cîte un se- 
minar ; arendarea moșiilor mănăstirilor închi- 
riate să fie dusă la îndeplinire de o comisie 
formată dintr-un reprezentant al mitropoliei, 
patru egumeni de la Muntele Athos şi un de- 
legat al guvernului ; hirotonisirea preoţilor şi 
a diaconilor să nu atîrne de logofătul treburilor 

bisericești. Contrar vederilor lui Barbu Ştirbei, 
care se opunea acestor cereri, a intervenit Pa- 
vel Kiselev, aprobînd pretenţiile clerului su- 
perior — ce cuprindea înalţi prelați de ori- 
gine fanariotă. Încă din mai 1833, secretarul 
de stat și Nicolae Mavros avuseră îndelungate 
conciliabule cu o delegaţie de clerici de la 
Constantinopol, Alexandria, Antiohia şi Mun- 
tele Athos, cu privire la proiectul de organi- 
zare a mănăstirilor închinate. Tratativele nu 
au dus la nici un fel de rezultate, deoarece 
partea opusă considera că „sf. locuri pot face 
cu mănăstirile orice vor voi, neavînd să dea 
socoteală la nimeni şi că nu cunosc alte înda- 
toriri afară într-acelea care se ating numai de 
slujba bisericească în biserica fiecărei mănăs- 
tări, 

Presat de ultimatumul lui Pavel Kiselev, mi- 
nistrul Cultelor a prezentat un proiect în Adu- 
narea obştească la începutul lui 1834, alcătuit 
totuși în conformitate cu interesele statului ro- 
mân. Se arăta că au fost achitate datoriile mă- 
năstirilor închinate şi că din acest motiv, moşi- 
ile respective nu mai puteau fi închiriate decît 
pe trei ani cu plata înainte, egumenii greci 
obligîndu-se să renunțe la protecția străină şi 
să cruţe pădurile. Eforiile bisericilor din oraşe 
erau obligate să răspundă periodic la situația 
veniturilor în fața primarului (maghistratului). 

Tot acum, din iniţiativa ministerului, s-au 
început lucrări de restaurare a mai multor mă- 
năstiri monumente de artă medievală precum 
Bistriţa, Arnota, Tismana, Dealul, Curtea Ve- 

che şi Sfintul Spiridon Nou, ultimele două din 
Bucureşti. 

Barbu Știrbei a părăsit funcţia de la Culte 
la 17/29 ianuarie 1835, în locul său numin- 
du-se Scarlat Mihăilescu, un om mai puţin 
pregătit ca să facă faţă problemelor respec- 
tive. 

Cam în aceeaşi perioadă Barbu Stirbei a fost 
si membru activ al Eforiei școlilor, alături de 
vornicul Alexandru Filipescu şi hatmanul Şte- 
fan Bălăceanu. 

Încă din septembrie 1831 printr-o circulară 
a celor trei remisă cîrmuirilor celor 12 judeţe 
se îndemna să se organizeze cîte „o şcoală cu 
doi profesori cu plată de la casa şcoalelor pen- 
tru învățătura copiilor acelui județ“. Se sta- 
bilea de asemenea că erau necesare, „două 
case de locuinţă și deosebite alte două case de 
învățătură, cu scaune cu mese şi celelalte pen- 
tru metoda lancasteriană, căci se cuvine ca 
orăşenii de aici să le facă, fiindcă fiii d-lor au 
să le folosească cu învăţăturile“. 

Pentru completarea numărului de cadre ne- 
cesar bunei desfăşurări a procesului de învă- 
țămînt, la 30 octombrie / 11 noiembrie 1831 
eforia a cerut „profesorilor şcoalei naţionale 
din București“ să stabilească materiile pentru 
examenul de absolvire în şcoala de „profesori 
de județe“ cu o durată de trei luni. Prelegerile 
urmau să se desfăşoare în această instituţie 
de învățămînt. 

Totodată, școala de la Sfintul Sava, închisă 
în 1828 din cauza războiului, şi-a reluat cursu- 

rile în toamna anului 1831. Energicii efori au 
aflat un sprijin deosebit în colaboratorul lor 
Petre Poenaru, fost elev al lui Gheorghe La- 
zăr, cu studii în Occident, director al „şcoale- 
lor“ care, mai tirziu, va recunoaşte rolul în- 
semnat deţinut de Barbu Știrbei. La Colegiul 
Sfîntul Sava, începînd cu anul 1832, învăţă- 
mîntul a fost împărţit pe patru cicluri : „Școala 
începătoare“, cu patru clase; „Umanioarele“, 
cu patru clase ; „Învățăturile complementare“, 
cu trei clase şi „Cursurile speciale“, cu trei ani 
de studii, 

Pe cînd prezida în capitală examenele gene- 
rale din toamna anului 1833, Știrbei a rostit 
o alocuţiune la 7/19 septembrie, expunîndu-şi 
în cuprinsul ei concepţia proprie asupra rolu- 
lui cărții în propăşirea naţiunii : „învățăturile 
potrivite pe starea fieștecărui om în soţietate 
[...] sunt cele mai puternice mijloace pentru 
întemeierea fericirii unui neam“. Arătind că 
în anul respectiv, şcolile fuseseră frecventate 
de peste 2 000 de elevi, el releva importanţa 
pe care o avea „educaţia publică prin care sin- 
gură se poate obişnui omul a iubi buna orîn- 
duială în soţietate, a prețui aşezămintele de fo- 
los obştesc, a se supune legilor și a-şi împlini 
cu mulțumire toate datoriile“. Subliniindu-se 
faptul că întărirea şi dezvoltarea învăţțămiîntu- 
lui constituiau una din îndatoririle patriotice 
ce contribuiau la „luminarea neamului“, el îi 
îndemna pe elevi : „Grăbiţi-vă să vă folosiţi de 
vremea ce aveţi încă a petrece în scoală [...] 
Cu învăţătura temeinică şi cu bune obiceiuri, 

veţi fi odată nădejdea şi sprijinul neamului. 
Vedeţi cite feluri de mijloace de înaintare vi 
s-au deschis acum ; la mîna voastră stă să vă 
folosiţi de dînselec. 

Cu un alt prilej, în ziua de 13/25 septem- 
brie 1834, viitorul domn se pronunţa asupra 
progreselor înregistrate în domeniul învăţă- 
mintului. El evidenția că în cadrul „umanioa- 
relor“ se predau, pentru ciclul inferior, urmă- 
toarele cursuri : istorie, geografie, aritmetică, 
gramatică și limba franceză, iar în cel superior 
(„Cursurile speciale“) — cu o durată de trei 
ani —, istoria universală şi retorica, limbile 
greacă, latină, rusă, franceză şi desenul, 

Un colegiu cu şase clase, organizat după 
principiile de mai sus, s-a inaugurat la Bucu- 
rești, iar altul, de patru clase, la Craiova, sub 
conducerea ardeleanului Gheorghe Pop. Apre- 
ciind că numai după un an numărul elevilor 
sporise la 3 000, Barbu Știrbei constata cu sa- 
tisfacţie că limba în care se primea educația 
era cea naţională : „Rezultatul cel mai mare al 
organizației şcoalelor de acum este că toate în- 
văţăturile se urmează în limba românească. Re- 
zultatul nepreţuit, care singur poate insufla un 
caracter naţional și tînărul, înstrăinat pentru 
îndeplinirea învățăturii sale, va păstra în sine, 
în tot locul, neșters acest sentiment de naţio- 
nalitate“. 

Descendentul Bibeştilor a dovedit interes 
pentru treburile gospodăreşti, aptitudinile sale 
de organizator punîndu-se în valoare şi în do- 
meniul edilitar. La 5/17 martie 1829, a intrat în 

Comisia pentru înfrumusețarea Bucureştilor; un 
an mai tîrziu, a fost cooptat într-un comitet de 
salubritate publică (comisia edilitară). Acest 
organism a elaborat norme speciale „de înfru- 
musețare a orașului“. Se prevedeau : stabilirea 
perimetrului capitalei ; o serie de măsuri pen- 
tru asanarea bălților; asigurarea pazei dru- 
murilor de acces, înființarea de pieţe, de oboa- 
re, de parcuri, de cimitire ; rezolvarea proble- 
mei iluminatului public ; fundarea unui teatru 
şi a unui serviciu de arhitectură şi darea în 
funcţiune a sistemului sanitar. Pentru viitor, 
se preconiza sistematizarea capitalei după un 
plan riguros cu drumuri largi pe care „s-ar 
putea sădi în toată lungimea lor pe amîndouă 
părţile copaci care să închipuiască aleiuri ; 
aceste ulițe atunci [...] va îndemna pe mulţi 
a-şi face locuinţă acolo, cu mult mai bine decît 
pe ulițele cele strîmte de vreme, oraşul se va 
afla mutat în acele mahalale şi soarta Bucu- 
reştilor se va asemăna cu soarta tuturor ora- 
şelor Europei, unde cetatea ce se zice veche 
este cea mai urită vedere, în vreme ce cetatea 
cea nouă arată o frumuseţe deosebită, un aer 
folositor, mulțumire şi sănătate celor ce lă- 
cuiesc într-însa, 

De fapt, la schimbarea înfățișării capitalei 
Ţării Româneşti se pornise încă din vremea 
domniei lui Grigore al IV-lea Ghica, cînd se 
reparaseră principalele artere (pavate cu lemn). 
Iluminatul stradal fusese îmbunătăţit, îndem- 
nînd pe un călător francez să constate pe la 
1828, că „nu mai era trebuinţă de a avea fe- 

linar spre a ieși din casă“, şi că se făcuseră 
„progrese mari, materiale și morale [...], încă 
înainte de sosirea ruşilor“. Din 1832 a început 
trasarea arterei cunoscute mai tîrziu sub nu- 
mele de „Șoseaua Kiseleff“, între Bariera Po- 
dul Mogoșoaiei şi „dumbrava Bănesii“. În urma 
delimitării teritoriului, suprafaţa locuibilă s-a 
stabilit la 19 227,6 m2, în perimetrul său fiind 
cuprinse treisprezece bariere : Beilicului (Şer- 
ban Vodă), Dobroteasa (Calea Piscului), Du- 
dești, Vergului (Pantelimon), Iancului, Tirgu- 
lui de Afară (Calea Moşilor), Mîndritului (uliţa 
Tunari), Herăstrău (Dorobanţi), Podul Mogo- 
şoaiei (Calea Victoriei), Tîrgovişte (Calea Gri- 
viței), Podul de Pământ (Calea Plevnei), Spirei 
(13 Septembrie) şi Caliţei (Calea Rahovei). 
Destoinic administrator, Ştirbei s-a arătat 
şi un capabil contabil, mai întîi ca membru al 
unei comisii bugetare — ce stabilea că toate 
veniturile aveau să intre în posesia vistieriei 
statului, de unde se repartizau în conformitate 
cu necesităţile publice — și apoi în Comitetul 
pentru revizia caselor de binefacere și a buge- 
tului şcolilor. Din acest comitet mai făceau 
parte spătarul Alexandru Ghica, viitorul domn, 
hatmanul Ştefan Bălăceanu, Nicolae Mavros, 
fostul hatman, cel care avea să înființeze un 
cere numismatic şi arheologic ce va concentra 
în jurul lui pe Cezar Bolliac, Dimitrie A. 
Sturdza, Alexandru Odobescu, Mihai Suţu şi 
Gheorghe Bibescu ; aceştia au verificat chel- 
tuielile pe anii 1828—1830. Rezultatele pozi- 
tive obţinute au întărit poziţia politică a lui 

Știrbei, i-au sporit creditul în rîndurile opiniei 
publice. Pe acest temei, el se va angaja în con- 
tinuare tot mai insistent în viaţa politică a 
Ţării Româneşti, depunîindu-şi, încă din 1834, 
candidatura la funcţia supremă în stat. 

Poarta tocmai recunoscuse și aprobase ke- 
gulamentul Organic printr-o convenţie semnată 
la 17/29 ianuarie 1834 la St. Petersburg, 
acord menit să pună capăt stării de ocupaţie 
străină. Rămînea în sarcina adunărilor elec- 
tive ale Ţării Românești şi Moldovei să de- 
semneze, în conformitate cu normele în vi- 
goare, pe viitorii domni. 

Diplomaţii aflaţi la București nu puteau ră- 
mine indiferenți la evenimentele ce se derulau. 
S-a desfășurat o vie activitate de informare a 
guvernelor marilor puteri, atit asupra şanselor 
pe care le aveau unul sau altul dintre candi- 
daţi, cît şi asupra orientărilor pe care le-ar fi 
putut imprima, în măsura posibilităților îngă- 
duite de supravegherea „curţii suzerane“ şi a 
celei „protectoare“, politicii externe a princi- 
patelor. Referindu-se la candidaturile fraţilor 
Barbu Ştirbei — despre care scria că era spri- 
jinit de Miloş Obrenovici, principele Serbiei 
(1815—1839 ; 1858—1860) — şi Gheorghe Bi- 
bescu, consulul austriac din Bucureşti, Lagan, 
sublinia la 7/19 august 1833, formația de cul- 
tură occidentală a celor doi şi îi caracteriza ca 
„peste măsură de ambițioși [...] avînd conside- 
rație numai pentru ce este franțuzesc sau en- 
glezesc, despreţuind restul şi uriînd pe străini 
în general, iar mai ales pe austriaci“, încît 

„dacă unul din ei ar fi numit pe viaţă, ar pu- 
tea să lase curs liber înclinației spre Franța“. 
Într-un alt raport datat 11/23 august 1833, 
aceeaşi persoană nota : „am auzit [...] pe amîn- 
doi fraţii spunînd fără sfială că tratativele Por- 
ţii cu puterile europene trebuie privite [...] ca 
nepotrivite cu noua stare de lucruri. Ce recurs 
vor avea străinii pe viitor contra unor domni 
numiţi sau aleși pe viaţă ?“ 

Inaugurarea noului sistem de înscăunare a 
domnului s-a făcut printr-o violare a Regula- 
mentului Organic, șeful statului impunîndu-se 
direct de către Istanbul şi St. Petersburg. 

Domnia lui Alexandru Ghica nu a început 
deci sub bune auspicii. 

Datoria publică era apăsătoare, grupările bo- 
iereşti îl priveau cu ostilitate ca pe un om 
al imperiilor. Adunarea obştească, deschisă la 
17/29 octombrie 1834, a încercat să găsească o 
ieșire din criza financiară prin sporirea cu 
300%/ a capitaţiei ţăranilor și mazililor şi alţi 
1 200 000 lei dar pentru acoperirea cheltuieli- 
lor de învestitură. 


2. SUB „DOMNII REGULAMENTARI“ 
ALEXANDRU GHICA 
ȘI GHEORGHE BIBESCU (1834—1848) 


Socotit ca adversar în perioada alegerilor 
pentru scaunul Țării Românești, Barbu Știrbei 
a căzut, temporar, în dizgrație. Deşi a fost 
păstrat încă o bucată de timp la conducerea 

Ministerului Cultelor şi Instrucțiunii publice, 
neîncrederea domnului faţă de el s-a accentuat, 
cu atît mai mult cu cît era considerat în con- 
tinuare drept posibil contracandidat la deţi- 
nerea puterii. 

După ce a părăsit Cultele, în 1835, Ştirbei 
s-a îndreptat spre Paris, în timp ce la Bucu- 
reşti, din ordinul său, se înălța palatul de pe 
Podul Mogoşoaiei (Calea Victoriei) în clădirea 
în care se află în prezent Muzeul de artă 
populară. 

Ulterior, fostul ministru s-a restabilit în ţară 
şi a lăsat să se creadă că nu ar mai avea preo- 
cupări politice. Totuși, un francez aflat în acea 
vreme în capitala principatului nota într-o 
scrisoare din 13/25 septembrie 1835: „peste 
[...] săptămînă ne ducem de mai multe ori la 
recepţiile de seară ale d-lui Ştirbei. Acest sa- 
lon e: singurul [...] din Bucureşti unde se ştie 
a sta de vorbă. D[omnul] Știrbei e capul aris- 
tocraţiei ţării ; crescut la Paris, el vorbeşte şi 
scrie franţuzeşte ca d-ta şi ca mine. Ieri deci, 
erau adunate vreo douăsprezece persoane: 
patru francezi, iar ceilalți tineri munteni. 
Domnul Ştirbei tocmai primise cel din urmă 
roman al lui George Sand; ne citi vreo trei- 
zeci de pagini, pe care le ascultarăm cu desfă- 
tare și cu vie emoție“. Neindoielnic, acest „sa- 
lon“ găzduia și altfel de întruniri decît șeză- 
torile literare ! 

Prin fratele său, Gheorghe Bibescu, lider al 
opoziţiei în Adunarea obștească, Ştirbei îşi ma- 
nifesta, ori de cîte ori putea, prin obstrucţii la 

proiectele guvernamentale, îndeosebi la cele ale 
ministrului de interne, dezacordul cu guverna- 
rea lui Alexandru Ghica. 

Reintrarea oficială în activitatea politică a 
coincis cu alegerea sa în Adunarea obştească, 
la finele anului 1836. Mai mult, ea a fost în- 
curajată şi de Alexandru Ghica, care, aflat 
într-o continuă dispută cu facțiunile adverse 
ale marii boierimi, a încercat o formulă de 
compromis, cooptînd în guvern pe şefii opo- 
ziţiei, Știrbei (la justiţie) și Iordache Filipescu 
(președinte al Înaltului divan). Primul era apre- 
ciat şi pentru că ar fi putut soluţiona criza 
intervenită între puterea executivă şi organul 
legislativ pe marginea modificării „articolului 
adițional“ din Regulamentul Organic. 


Litigiul se manifesta în legătură cu o preve- 
dere prin care iniţiativa în perimetrul legilor 
era limitată, inovațiile în materie de constitu- 
ție trebuind să se introducă cu aprobarea pu- 
terilor „suzerană“ și „protectoare“ : „În viito- 
rime, orice modificaţii ce ar voi să facă mai în 
urmă domnul în Regulamentul Organic, nu se 
vor putea înființa şi a se pune în lucrare decît 
după o într-adins deslegare a Înaltei Porţi 
şi cu primirea curții Rusiei“. Se pare că, 
profitindu-se de un spațiu liber de o jumătate 
de pagină, lăsat între ultimul rînd al textului 
regulamentului şi semnăturile boierilor, s-a 
înscris, mai tîrziu, fără ştirea lor, faimosul ar- 
ticol ce nu apare în lucrarea tipărită de Eliade 
Rădulescu, din ordinul generalului Pavel Kise- 
lev. Secretarul de stat Gheorghe Bibescu dă- 

duse în vileag aceste prevederi la 21 aprilie / 
3 mai 1835, cu trei zile înainte de a-şi prezenta 
demisia din guvern, şi atrăsese atenţia asupra 
consecințelor politice negative pe care le im- 
plicau ele. Într-o scrisoare a reprezentantului 
tarului la Bucureşti, P. I. Riickmann, din 
19 septembrie / 1 octombrie 1835, se revendica 
aprobarea de către Obșteasca adunare a textu- 
lui articolului, admonestindu-se administraţia 
că „guvernul nu a luat nici o măsură, fie pen- 
tru a pune consulatul general în posesia acte- 
lor autentice care urmează să servească de bază 
noii redacții [...] fie pentru a numi din oficiu 
o persoană însărcinată să asiste la această re- 
vizuire“, 

P. I. Rickmann şi-a reînnoit demersul la 
1/13 august 1836. Alexandru Ghica a acţionat 
abil, înaintînd un memoriu curții imperiale de 
la St. Petersburg, prin care arăta că nu avea 
nici o putere să smulgă votarea „articolului 
adițional“ şi, în acest temei, propunea îngră- 
direa puterii adunării, implicit reducerea la 
tăcere a duşmanilor lui politici. 

La sfîrşitul sesiunii legislative, problema re- 
vizuirii „Constituţiei“ a trecut în sarcina unei 
comisii alcătuite din Ștefan Bălăceanu, Emanoii 
Băleanu, Alexandru Ghica, Ioan Câmpineanu, 
Ioan C. Roset, ajutați la pregătirea lucrărilor 
de Eduard Van Saanen, farmacistul Gaudi, 
viceconsul al Suediei, şi Gheorghe Marcovici. 
Ea trebuia să supună spre aprobare raportul 
privind noul text al Regulamentului Organic 

în timpul vacanței adunării, cînd se presupu- 
nea că spiritele se vor potoli. 

Raportul comisiei nu a ajuns însă la can- 
celaria domnului, ci pe masa Adunării, la 
23 martie / 4 aprilie 1837, dindu-i-se citire la 
5/17 iunie 1837. 

La acest deznodămînt contribuise, probabil, 
şi Ioan C. Câmpineanu, conducător al Societăţii 
filarmonice întemeiate în 1833 în vederea pro- 
movării de reforme burghezo-liberale (bene- 
ficia şi de sprijinul lui Felix Colson, fostul ata- 
șat al consulatului francez). 

Întrucît opoziția nu a cedat, P. I. Riickmann 
a recurs la alte metode pentru a determina re- 
vizuirea ; în perioada 6/18 septembrie 1837 
— 5/17 mai 1838, el a întreprins o călătorie la 
Constantinopol, de unde, la insistența curţii 
imperiale de la St. Petersburg, a obținut un 
firman al sultanului în baza căruia s-a dat 
curs în mod automat exigenţelor sale, la 9/21 
mai 1838. 

Barbu Știrbei, ce nu strălucise în rezolva- 
rea crizei parlamentare din 1835—1838, a avut 
totuşi prilejul să se remarce, ca ministru, în 
opera de reformare a justiției. 

Anterior, el participase la editarea Codului 
de comerţ, tradus din limba franceză în 1831. 
Lucrarea s-a finalizat şi adoptat de Comisia 
Judecătorească în 1837. Peste nu multă vreme, 
în 1840, Codul de comerț a fost supus spre dez- 
batere şi aprobare adunării, iar la 6/18 aprilie 
1840, a fost semnat de Alexandru Ghica. 

Revelatoare pentru activitatea prestată de 
Știrbei în calitate de titular la justiție este da- 
rea de seamă din 27 iunie/9 iulie 1840. La stă- 
ruinţele lui, s-au reașezat arhivele tribunalelor 
şi s-a intensificat pregătirea cadrelor necesare 
justiției. Într-un proiect de perfecţionare a in- 
struirii funcţionarilor de la „Departamentul 
Dreptăţii“ el susţinea că, dacă se va da curs 
propunerilor avansate, în doisprezece ani ur- 
mau „să se afle amploiaţi cu desăvîrşită ştiinţă 
de pravilele ţării, pentru toate posturile ju- 
decătoreşti. Vremea aceasta poate să se pară 
îndelungată ; prețuim noi răbdarea d-voastră, 
dar ca să aibă cinevaş copaci a se umbri, tre- 
buie mai întiiu ca să-i sădească. Aşa şi noi, ca 
să ajungem odată la o desăvirşită bună întoc- 
mire a părţilor judecătoreşti, trebuia neapărat 
să începem de aici, şi începuturile s-au făcut“. 

S-a acţionat totodată şi pentru revizuirea 
codurilor de procedură civilă și criminală. Încă 
din 1833, Manolache Arghiropol întocmise un 
proiect de cod de procedură criminală pentru 
forul legislativ al ţării. O echipă, alcătuită din 
Scarlat Urlăţeanu, Alecu Racoviţă, Moroiu 
(profesor de drept), a dus mai departe inițiativa 
şi a prezentat adunării o parte a travaliului ei 
în aprilie 1841. Dezbaterile s-au desfăşurat 
foarte greu, în circumstanţele crizei politice 
provocate de mișcarea revoluţionară condusă 
de Ioan Cîmpineanu în 1839 şi de „conspira- 
ţia“ lui Dimitrie (Mitică) Filipescu — mişcări 
cu conţinut naţional și social ce au premers 
ampla ridicare din 1848—1849. 

Posesorul unui „doctorat“ în drept la Paris, 
Dimitrie Filipescu — dintr-o mare familie de 
proprietari şi demnitari — aspira la înlătura- 
rea cu forța a regimului regulamentar, în îm- 
prejurările internaționale favorabile create de 
înfrîngerea militară a otomanilor de către egip- 
teni în Orientul Apropiat. Societatea secretă, 
patronată de el, din conducerea căreia mai fă- 
ceau parte Marin Serghiescu, Sotir 'Țăranu, 
George Telegescu, Dimitrie Macedonschi, Con- 
stantin Borănescu, Constantin Cămărăşescu, 
Nicolae Bălcescu ş.a. avansa reforme îndrăz- 
neţe, ca dobindirea neatirnării, împroprietări- 
rea ţăranilor pe cale embaticară, promulgarea 
unei constituții (egalitatea tuturor în fața le- 
gilor, desființarea rangurilor şi privilegiilor, 
libertatea personală, republică democratică sus- 
ținută de o armată revoluţionară). Intenţiile 
conspiratorilor au fost denunțate poliţiei la 
24 octombrie/5 noiembrie 1840, după care a 
urmat arestarea şi trimiterea lor în judecată, 
la 1/13 februarie 1841. Sentința s-a pronunțat 
la 9/21 aprilie 1841: Marin Serghiescu, Sotir 
Țăranu, George Telegescu primeau 10 ani la 
ocnele Telega, Dimitrie Filipescu, Dimitrie Ma- 
cedonschi, Constantin Borănescu, Constantin 
Cămărăşescu se condamnau la 8 ani închisoare 
la Snagov, iar Nicolae Bălcescu, care era mi- 
nor, la trei ani închisoare la mănăstirea Măr- 
gineni. 

Ciocnirile dintre Alexandru Ghica şi marea 
boierime din facțiunile politice potrivnice nu 
s-au aplanat nici după acest episod, în viața 

publică a principatului iînregistrîndu-se dimpo- 
trivă, o accentuată agravare a antagonismelor. 

În condiţiile în care situaţia lui Alexandru 
Ghica devenea tot mai șubredă, acesta fiind 
dezavuat şi peste hotare și în ţară, Barbu Ştir- 
bei a socotit că este mai prudent să părăsească 
fotoliul ministerial. 

În anul 1841, poziţia lui Alexandru Ghica 
se înrăutăţise și mai mult din cauza mişcărilor 
violente ale bulgarilor, grecilor și sîrbilor din 
principate, agitaţi de fostul voievod al Serbiei, 
Miloş Obrenovici. Din umbră, Miloș era încu- 
rajat de Constantin Suţu, membru al guver- 
nului și pretendent la tronul Bulgariei şi de 
negustorul bulgar Andrei Deșu, care se anga- 
jase să pună la dispoziție răsculaților nave 
pentru trecerea Dunării, după izbucnirea unei 
răscoale antiotomane la Niš. Planurile lui Mi- 
loş Obrenovici n-au fost, însă, încununate de 
succes. Răscoala de la Niš a izbucnit în apri- 
lie 1841, cu cîteva luni înainte de data iniți- 
ală, cînd pregătirile din Ţara Românească nu 
erau gata, ea fiind înăbușită cu violenţă. Oto- 
manii, care bănuiau implicarea prințului sîrb, 
au cerut și au obținut la începutul lunii iunie 
1841 expulzarea lui. Grupurile de insurgenți 
au încercat totuşi să forțeze mîna autorităţilor 
din Brăila şi s-au pregătit să treacă în Bulga- 
ria. Deși participanţii la acţiune dispuneau de 
acte în regulă, autorităţile nedorind să fie im- 
plicate în acțiunea preconizată şi să-şi atragă 
oprobriul Porții, i-au arestat la 13/25 iunie 1841. 
Majoritatea răsculaților au fost trimişi în se- 

cret în capitală, unde şeful statului a eliberat 
o parte, iar pe alți 21 de capi „uzînd de o se- 
veritate aparentă“ — după cum remarca con- 
sulul Franţei — i-a închis în ocnele Telega 
„pînă la deplina lor pocăință“. 

Anul următor, Alexandru Ghica s-a văzut 
silit să acționeze din nou împotriva sentimente- 
lor sale de solidaritate cu popoarele balcanice 
ce luptau pentru emancipare naţională, arestînd 
o serie de lideri bulgari și greci, în frunte cu 
Gheorghi S. Rakovski. Ei puneau la cale, în 
1842, o altă ridicare la luptă. Descoperiţi de 
poliţia țaristă pe cînd încercau să-şi procure 
arme de la Odesa, St. Petersburgul a anunţat 
imediat Istanbulul şi a ordonat consulilor din 
Iaşi și Bucureşti să ia măsuri ferme. La sesi- 
zarea reprezentanţilor ţarului, ocîrmuirea a dat 
dispoziţii pentru privarea de libertate a insur- 
genţilor, care au fost condamnaţi la pedepse 
grele, între care și la moarte, sentințe neexe- 
cutate deoarece acuzaţii erau supuşi străini. 

Administraţia din Țara Românească a fost 
admonestată de Rusia ca fiind incapabilă să 
prevină şi să menţină ordinea în principat, și 
ca nepăsătoare faţă de comploturile ce ame- 
nințau „liniştea“ statelor înconjurătoare. 

Alexandru Ghica a trebuit să suporte și o 
anchetă întreprinsă de generalul A. O. Duha- 
mel și Şekib Efendi, după care a venit şi or- 
dinul de ridicare a sa din scaun, la 15/27 oc- 
tombrie 1842. Vodă, socotit potrivnic al pu- 
terii „protectoare“ încă din 1835—1838, căzuse 
pradă unor maşinaţii diplomatice, „complotu- 

rile“ sîrbilor, bulgarilor şi grecilor provocin- 
du-se din exterior tocmai pentru a-l compro- 
mite, așa cum remarca şi Karl Marx. 

Interimatul a fost asigurat de o căimăcămie 
formată din Iordache Filipescu, preşedintele 
Adunării, Teodor Văcărescu-Furtună, ministru 
de interne, și Mihail Cornescu, ministrul de 
justiție. 

La 10/22 noiembrie 1842 a avut loc deschi- 
derea Obșşteştii adunări şi s-a prezentat lista 
cu cei 50 de boieri electori de rangul I şi lista 
celor 21 de candidaţi ce îndeplineau condițiile 
spre a fi aleşi: să facă parte dintre boierii de 
clasa întîi, cu o vechime de cel puțin trei gene- 
rații de boierime, să aibă 40 de ani împliniţi 
și să fie de naţionalitate română. 

După primele discuţii în această adevărată 
competiție pentru alegere s-au distanțat Iorda- 
che Filipescu, Gheorghe Bibescu, Barbu Ştirbei, 
Alexandru Filipescu-Vulpe şi Ioan Cîmpineanu. 

Aflaţi în Franţa, pînă în a doua jumătate a 
lunii noiembrie 1842, Ştirbei şi Bibescu au dus 
o intensă activitate de propagandă pentru vi- 
itoarele alegeri. Se pare că unul din fraţi au 
fost autorul broşurii intitulate De la situation 
de la Valachie sous Padministration d’ Alex. 
Ghica, publicată la Bruxelles în 1842, o aspră 
critică la adresa regimului politic existent. 

Scrutinul desfășurat în ziua de 20 decembrie 
1842/1 ianuarie 1843 la Mitropolie, „în cea mai 
mare ordine“, a dat cîştig de cauză lui Gheor- 
ghe Bibescu, cu 131 de voturi. 

Ridicînd în parte vălul ce acoperea meca- 
nismul electoral pus în funcţiune în 1842, 
Barbu Ştirbei mărturisea în 1860: „Dobindi- 
sem o mare majoritate şi lucru părea hotărît. 
Însă era de temut deoarece trebuia să se voteze 
pe numele tuturor candidaţilor ca nu cumva 
o coaliţie a boierilor bătrîni să se închege de- 
odată pe numele unui boier bătrîn, reprezen- 
tant al partidului înapoiat, dușmanul noilor 
reforme. Dacă această intrigă reușea, însemna 
a reveni la regimul domnilor fanarioți tirind 
după ei o clientelă lacomă, ignorantă, în stare 
de a vinde patria pentru un blid de linte. 
Opera pentru care lucrasem timp de ani de 
zile şi căreia îi închinasem sănătatea era ame- 
nințată să se năruiască. Văzui primejdia ; de 
aceea, cînd adunarea avea să-şi dea votul pe 
numele lui Gheorghe Bibescu, îndemnai, rugai, 
conjurai pe toţi prietenii mei de a se uni cu 
partizanii lui Gheorghe Bibescu și de a vota 
cu toţi pentru dînsul. Bibescu era elevul meu ; 
în 1835 îl pusesem ca pe un alter ego pe lingă 
generalul Kiseleff ; meritul, patriotismul său 
îmi erau cunoscute, în sfîrşit, era fratele meu, 
era familia mea“. 

Lui Barbu Ştirbei i-a fost încredinţată con- 
ducerea guvernului între 16/28 august — 16/28 
octombrie 1843 pentru perioada în care Gheor- 
ghe Bibescu a efectuat călătoria de învestitură 
la Constantinopol. 

Domnul şi-a folosit fratele atît în realizarea 
celor mai ambiţioase planuri ale sale, cît şi în 
ducerea la bun sfîrșit a unor negocieri cu sem- 

nificaţie politică deosebită. La rîndul său, 
Barbu Știrbei a apărat poziţia deţinătorului pu- 
terii executive în confruntările cu adunarea, 
diferend purtat cu tonuri ridicate şi soldat cu 
dizolvarea forului legislativ, în martie 1844, și 
cu trecerea la o guvernare autoritară în teme- 
iul unor decrete-legi (pînă în decembrie 1846). 

În materie de dezvoltare economică, între 
1843—1846, s-au obţinut succese în adîncirea 
relațiilor de schimb între Țara Românească şi 
Moldova, în impulsionarea comerțului din ora- 
șele-porturi și în îmbunătăţirea edilitară a ca- 
pitalei. 

La capătul vizitei pe care a făcut-o Gheor- 
ghe Bibescu la Brăila la începutul lunii august 
1843 — oraș unde se ţineau lanţ comploturile 
antidomneşti — Barbu Ştirbei, care îndepli- 
nea funcţia de ministru de interne, a fost în- 
sărcinat cu întocmirea unui plan prin care să 
se dea un nou impuls schimburilor cu străină- 
tatea. „Viitorul țărei e de aproape legat cu în- 
florirea acestui port — afirma factorul de de- 
cizie — canalul nostru cel dintii prin care 
agricultura şi comerțul pot ajunge la dezvol- 
tarea cea de obşte dorită“. Se preconizau : mo- 
dernizarea portului și prevenirea poluării, întă- 
rirea malului Dunării pe care se afla orașul 
pentru preîntîimpinarea alunecărilor de teren 
şi interzicerea excavărilor în scopul procurării 
de material de construcţii din această zonă, ri- 
dicarea unui dig pentru prevenirea inundaţiilor 
în sectorul magaziilor, încurajarea activităţii 

edilitare, înființarea unui spital şi construirea 
unui drum între Brăila și Galaţi. 

Cam din aceeași epocă datează şi iniţierea 
unor lucrări de interes public în scopul înfru- 
museţării capitalei ; amintim, printre cele mai 
importante, Şoseaua Kiselev şi grădina Cişmi- 
giului. 

Amenajarea parcului Cişmigiu s-a desfăşu- 
rat sub supravegherea maiorului Rudolf Artur 
de Borroczyn, expert în „secţia inginerească“ 
din Ministerul de Interne. Wilhelm Friedrich 
Karl Meyer a contribuit la trasarea aleilor şi 
la plantarea arborilor, lucrările finale desfă- 
şurîndu-se însă în timpul domniei lui Barbu 
Știrbei, motiv pentru care parcul a purtat un 
timp denumirea de „Grădina Știrbei Vodăc. 


O altă preocupare de seamă a lui Gheorghe 
Bibescu, împărtăşită şi de fratele său, a repre- 
zentat-o înzestrarea principatului cu o reţea 
cît mai întinsă de căi rutiere pentru înlesnirea 
legăturilor interne și a activităţilor comerciale. 
În scopul dezvoltării căilor rutiere s-a promul- 
gat, în februarie 1845, un decret pe baza ra- 
portului inginerului loan Balzano, angajat al 
„Secţiei inginerești“ din Ministerul de Interne. 
Se stabileau principalele trasee de modernizat, 
se prevedea realizarea următoarelor drumuri : 
„de la Bucureşti la Vîrciorova prin Craiova, 
la Focșani, la Brăila, la Cîineni şi la Braşov 
urmînd drumul cel mai drept, pe cît localita- 
tea pămîntului şi înlesnirea materialului vor 
erta ; apoi într-aceste linii va trage altele, după 
cum trebuința va cere, spre înlesnirea comu- 

nicaţiilor deosebitelor judeţe cu mărginile, cu 
chip ca să se poată împărţi lucrarea în toată 
întinderea Valahiei, şi pe toate judeţele, într-o 
depărtare de la un punct la altul nu mai mult 
de trei poştii, ca şi acele șase zile la care tot 
locuitorul sătean este supus, să nu fie pierdute, 
și lucrarea să înainteze cu sporire“. 

În sprijinul materializării proiectelor sus- 
menţionate, în ianuarie 1845, a fost promulgată 
Legea drumurilor, sătenii fiind obligaţi să mun- 
cească şase zile pe an la șosele sau să plătească 
echivalentul în bani; „industriaşilor“ li s-a 
aplicat un impozit special. În iunie 1846, s-a 
angajat ridicarea podului de peste Olt, în apro- 
piere de orașul Slatina, inaugurat la 8/20 sep- 
tembrie 1847. 

Știrbei îşi va mai înscrie numele şi printre 
cei care s-au străduit să asigure un lăcaș co- 
respunzător desfăşurării activității teatrale din 
capitală. Sub conducerea sa şi din iniţiativa 
lui Gheorghe Bibescu, s-a întrunit în iulie 
1843 o comisie formată din Ioan Filipescu şi 
Vladimir Blaremberg „cu toată îngrijirea şi în- 
sărcinarea de a chibzui asupra măsurilor tre- 
buincioase pentru clădirea unei săli de teatru 
[...] făcînd şi toate pregătirile ca la viitoarea 
primăvară să se poată începe lucrările“. Deşi 
domnul a fost de acord cu propunerile judi- 
cioase ale comisiei, recomandind ca prelimi- 
nariile să se definitiveze în primăvara anului 
1844, construcția a avansat încet, teatrul din 
București inaugurîndu-se abia sub Barbu Știr- 
bei. 

Deosebit de interesantă se dovedeşte exa- 
minarea poziţiei şi atitudinii lui Barbu Ştirbei 
vizavi de raporturile dintre proprietari, aren- 
daşi și ţărani. În principiu, el a căutat să ve- 
yheze la stricta respectare a legii, încercînd, 
desigur de pe locul înalt pe care îl ocupa în 
ierarhia funcţionărească, să restringă unele 
abuzuri, să aplaneze anumite stări conflictuale. 
Pe aceste căi, ministrul de interne își propunea 
să împiedice exploatarea conflictelor sociale, 
atit de către opoziția din interior, cît, mai cu 
seamă, de către puterile vecine, avide de pre- 
texte pentru intervenţii, presiuni politice şi 
ocupaţii militare, 

Astfel, la 18/30 iulie 1843 el a semnat o cir- 
culară prin care se stabileau ca termene de în- 
cheiere a socotelilor între ţărani şi arendaşi 
aprilie şi octombrie, administraţia centrală 
avînd să nu ţină seama de plingerile arendaşilor 
dincolo de lunile prevăzute. Acestei hotărîri i-a 
succedat, la 19 iulie/1 august 1844, o circulară 
prin care prefecţii de judeţe erau autorizați 
să contrasemneze (întărească) contractele între 
ţărani şi proprietari, cu obligaţia de a împie- 
dica depăşirea normei de douăsprezece zile 
clacă pe an, prețul zilei de muncă diferenţi- 
indu-se pentru agricultorii care aveau vehicule 
hipotractate şi cei fără astfel de mijloace de 
muncă. Tot acum se stabilea ca dijma pe fîn 
să reprezinte a cincea parte de pe trei pogoane, 
iar dijma de griu să corespundă cu a zecea 
parte din recoltă. Subprefecţii trebuiau să se 
pună la curent cu intenţiile proprietarilor asu- 

pra condiţiilor de contractare pe care le preco- 
nizau şi să le aducă la cunoştinţă clăcaşilor. 
Un an mai tirziu, Barbu Ştirbei a semnat 
un document cu privire la „cutiile satelor“, prin 
care reglementa impunerile țăranilor pentru 
fondul de intervenţie destinat situaţiilor excep- 
tionale. Sumele se acopereau prin vărsări tri- 
mestriale ; feciorii de văduve şi ţăranii foarte 
săraci beneficiau de scutiri şi de o parte din 
valorile strînse. Statistica contribuabililor se 
ţinea la zi, conținutul comunicîndu-se autori- 
tăţilor de plasă. Logofeţii satelor aveau obli- 
gaţia „să trimită și ei subtcîrmuitorilor o în- 
semnare întemeiată pe științele ce vor aduna, 
arătătoare cine anume din tăblaşi a încetat 
din viaţă în cursul acelei săptămîni, cîți s-au 
însurat, sau au ajuns în stare de a se prenu- 
măra între spornicii satului cu plata de lei 
cinci în folosul cutiei, ce vite au intrat în obor, 
ale cui anume, şi câţi bani s-au luat“. 
Pentru a preîntimpina completa sărăcire a 
unor categorii de ţărani, amenințate cu pierde- 
rea vitelor vindute ca să se achite sumele da- 
torate proprietarilor şi statului, s-a sugerat 
scoaterea unei părţi din inventarul animal de 
sub diverse impozite. „Luînd în băgare de 
seamă că într-o vreme ce acele vite nu sunt 
decit nişte adevărate unelte care asigurează 
subsistența unui om, și prin urmare pe una 
şi aceiaşi categorie cu neapăratele unelte ale 
meșterilor — arăta Barbu Ştirbei într-o întîm- 
pinare către principe —, apoi n-ar fi oare cu 
drept ca din totalul vitelor ce ar avea locuito- 

rul plugar, două vite de muncă şi o vacă să 
nu fie supuse nici la sechestruire, nici la vîn- 
zare pentru plată de datorie către particulari, 
ci să rămînă totdeauna slobode de orice răs- 
pundere, afară numai de vreo datorie către 
stăpînire, şi în dispoziția plugarului pentru 
uneltirea meșteşugului său şi'a sa hrană [...]“. 
Propunerea aceasta a fost însuşită şi a trezit 
ecou în Decretul pentru aprobarea scutirii de 
sechestru. „Găsim că chibzuirea departamen- 
tului este foarte dreaptă şi potrivită nu numai 
cu iubirea de omenire dar şi cu interesul pu- 
blic şi o firească consecvență a acelui prinţip 
primit de toate legiuirile națiilor celor mai ci- 
vilizate, prin care se popreşte vînzarea sau se- 
chestruirea a celor neapărate lucruri pentru 
hrana şi chivernisirea vieții“. 

Cu toată această solidaritate, deseori afișată 
cu ostentaţie, între fraţi relaţiile nu erau atît 
de bune cum păreau la prima vedere. Indepen- 
dent și voluntar, socotindu-se unul din autorii 
morali ai înscăunării lui Gheorghe Bibescu, 
Barbu Știrbei dorea libertatea deplină în frun- 
tea Ministerului de Interne. Din acest motiv 
şi ca o consecinţă a unor ciocniri anterioare el 
şi-a prezentat demisia, la 30 iunie/11 iulie 1846, 
locul în guvern fiind ocupat de către Iordache 
Filipescu. 


Capitolul III 


ÎN SCAUNUL DOMNESC 
AL "ȚĂRII ROMÂNEȘTI (1849—1856) 


Între demisia de la Ministerul de interne şi 
accederea la tronul pe care se aflase Mihai 
Viteazul aveau să se scurgă trei ani plini de 
evenimente definitorii pentru destinele ţărilor 
române şi de experienţe semnificative pentru 
Barbu. Ştirbei. 

Criza internă se agravase în 1846—1847, cre- 
îndu-se o situaţie propice unei ridicări insu- 
recționale în sprijinul căreia venea şi conjunc- 
tura externă, prin avîntul luat de mişcările 
radicale, prin revoluțiile burghezo-democratice 
din 1848. 

Revoluţia s-a dezlănţuit concomitent în 
aproape majoritatea teritoriilor populate de ro- 
mâni, îmbrăcînd din start dublul caracter na- 
tional și social, revendicind emanciparea de 
servituţile străine — otomane, ţariste, habsbur- 
gice — reforme constituţionale burgheze, des- 
ființarea regimului clăcii, împroprietărirea tă- 
ranilor etc. 

Dejucată în Moldova printr-un complot al 
domniei, revoluţia a cîştigat în intensitate la 
nord şi sud de Carpaţi, cucerind puterea la 
București, în iunie 1848 ; noua conducere, după 
fuga domnului Gheorghe Bibescu, a instaurat 
un regim de drepturi și libertăţi şi a inițiat 

dezbateri între ţărani şi boieri asupra proble- 
mei agrare. 

Intervenţia brutală a trupelor de ocupaţie 
ale puterilor „suzerană“ și „protectoare“, pre- 
cum şi o anumită inerție a administraţiei bur- 
ghezo-democrate, ce nu a reuşit să înarmeze 
la timp poporul, corelate cu neînțelegerea de 
către echipa „liberală“ de la Buda a revendi- 
cărilor naţionale legitime ale românilor transil- 
văneni, au constituit factorii principali ai pre- 
luării iniţiativei de către cercurile ultraconser- 
vatoare, a înfrîngerii revoluţiei din 1848—1849 
în interiorul arcului carpatic şi între Dunăre 
şi munți. 

Principalii fruntaşi munteni şi moldoveni au 
ales de nevoie calea exilului, inițial la Brusa şi 
Constantinopol, ulterior la Paris, Londra şi în 
alte capitale europene. Domnia absolutismului, 
încarnat de hegemonia celor trei regimuri im- 
periale închistate, şi-a făcut din nou simţite 
rigorile în centrul, estul şi sud-estul continen- 
tului. Rusia ţaristă, salvatoare a monarhiei 
habsburgice de la o prăbuşire iminentă, a do- 
bîndit o influenţă deosebită în afacerile inter- 
naționiale. 

Barbu Știrbei, care rămăsese în ţară în vara 
anului 1848, evitind să se compromită în vreun 
fel din punct de vedere politic, fie luptînd îm- 
potriva noului regim, fie aderind la vederile 
lui, a ieşit din „izolare“ şi a părăsit reşedinţa 
sa de la Buftea, în cursul preliminariilor luptei 
pentru o nouă domnie. 

Ocupînd Bucureștii, în pofida rezistenţei 
pompierilor români din Dealul Spirii, de la 
13/25 septembrie 1848, Fuad Efendi, comisar 
al Porții în Țara Românească a dat o procla- 
maţie în care condamna revoluția. Noul gu- 
vernator apela la toţi locuitorii să se reîntoarcă 
în ţară sau să-şi reia activitățile curente, ca- 
pitala fiind pusă sub autoritatea renegatului 
croat, Omer Pașa. Pînă la desemnarea unui nou 
domn în locul lui Gheorghe Bibescu, comisarul 
otoman a numit un caimacam în persoana lui 
Constantin Cantacuzino, ministrul de justiţie 
„care se recomandă [...] prin cunoscuta lui 
aplecare către instituţiile regulamentaret. 

La alcătuirea cabinetului căimăcămiei au par- 
ticipat colonelul Ion Voinescu I, Ion Filipescu- 
Buzatul, Grigore Grădişteanu, Ion Cîmpineanu. 

Totodată, la 19 aprilie/1 mai 1849, Rusia 
şi Turcia au semnat convenţia de la Balta Li- 
man ce prevedea ca domnii din Moldova și 
Tara Românească să fie confirmaţi pentru şapte 
ani, iar adunările obşteşti erau înlocuite cu 
divanuri formate din marii boieri. De aseme- 
nea urmau să se înființeze comisii speciale pen- 
tru a revizui Regulamentul Organic în vederea 
îmbunătățirii conţinutului lui, iar pentru de- 
plina „liniștire a spiritelor“ se destina o forţă 
de ocupaţie de cîte 25—35 000 de soldaţi din 
armatele rusă şi otomană. Prin acesta se re- 
confirma şi dreptul puterilor „suzerană“ şi 
„protectoare“ de a interveni oricînd cu trupe 
pentru restabilirea liniștii interne. 

În cele din urmă, opţiunile guvernelor de la 
St. Petersburg și Istanbul privind candidaţii 
din scaunul din Bucureşti s-au oprit asupra cai- 
macamului Constantin Cantacuzino şi lui Barbu 
Ştirbei. Turcii au susținut învestirea celui din 
urmă, în care vedeau un om aplecat către ei. 
„În 1848, în treacăt la Paris, B. Ştirbei se le- 
gase cu Reşid Paşa, ambasadorul sultanului. 
Aceşti doi oameni de stat se înțeleseseră şi își 
schimbaseră părerile cu privire la înrîurirea 
precumpănitoare şi amenințătoare a Rusiei în 
Principate“ — se nota mai tîrziu într-o lu- 
crare polemică a lui J. Caterly (pseudonimul 
lui George Ştirbei). 

Generalul Alexandr Osipovici Duhamel, co- 
misar imperial în principate, înștiințat de am- 
basadorul rus de la Constantinopol despre pre- 
ferinţele Porții, nota „că dacă e vorba de ales 
între Cantacuzino şi Ştirbei, atunci, după pă- 
rerea mea, trebuia preferat primul [...] ; miniş- 
trii otomani au găsit de cuviință, din motive ce 
nu-mi sunt cunoscute, să rezolve cît mai grab- 
nic problema alegerii gospodarilor şi au propus 
pe Ştirbei ca gospodar al Valahiei, iar pe Gri- 
gore Ghica ca gospodar al Moldovei. În cazul 
de față Poarta vroia să-şi afirme autoritatea“. 

Înscăunarea noului principe s-a oficiat fără 
fală, într-o ţară adînc marcată de convulsiile 
politice şi sociale prin care trecuse. Știrbei s-a 
deplasat la mitropolie aproape lipsit de alai 
şi „în mijlocul unei mari tăceri din partea 


75 


mulţimii strînse la priveliștea zadarnică a în- 
fățișării încă unui domn trecător [...] Oastea 
de ţară, asupra căreia apăsa greaua răspun- 
dere că a pregătit şi a sprijinit pînă la capăt 
mișcarea din 1848 a tinerelor capete nebune, 
nu se vede nicăieri. [...] Numai Fuad Efendi, 
comisarul turcesc, și colegul său, Duhamel, 
vestit de mult, în cuvinte de ură, pentru 
toată duşmănia ce hrănea împotriva noastră 
şi pentru disprețul cu care se purta faţă de 
noi, stăteau însă de faţă ca să se vadă de ori- 
şicine de unde vine puterea [...]“. Așa descria 
Nicolae Iorga începuturile modeste ale dom- 
niei. 

Reşid Paşa, care încerca să atenueze din 
impresia negativă pe care o lăsase asupra lui 
Știrbei tratamentul aplicat de Istanbul, scria 
la 18/30 iunie 1849 lui Gheorghe Bibescu, 
aflat în exil: „Numirea prințului Ştirbei, fra- 
tele vostru, la postul la care l-a ridicat acum 
încrederea majjestăţii sale împărăteşti, sulta- 
nul, a făcut plăcere tuturor amicilor voştri şi 
mai ales mie. 

E un semn mai mult al bunăvoinţei ce au- 
gustul nostru suveran arată neîncetat neamu- 
lui vostru. 

Sunt convins că noul domn, bizuindu-se pe 
îndelungata experienţă şi pe înţeleptele po- 
veți ale alteței voastre, va izbuti să pună or- 
dine bună în treburile ţării, spre mulţumirea 
obştească“. 

1. VIAŢA POLITICĂ INTERNĂ 


Din cele dintii zile ale guvernării sale, 
Barbu Ştirbei a înfruntat o multitudine de 
probleme politice, cauzate de mai vechi con- 
tradicţii între diferitele grupuri şi grupări au- 
tohtone, de urmările imediate ale revoluţiei 
ori de adversitatea unor categorii sociale față 
de deţinătorul puterii. 

„Homo novus“, temut și respectat pentru 
avere, abilitate şi relații, proaspătul gospodar 
nu a găsit prea mulţi prieteni nici măcar în 
rîndurile marii boierimi. Însuşi Gheorghe Bi- 
bescu, ce întreprinsese două vizite suspecte 
la Comstantinopol și Odessa, a căzut în diz- 
graţie, retrăgindu-se la Măgurele, lingă Bucu- 
reşti, pe moşia lui Iancu Oteteleşanu, fost is- 
pravnice al judeţului Ilfov în 1826. Contactele 
oficiale dintre cei doi frați s-au limitat multă 
vreme la discutarea cererilor adresate de Bi- 
bescu pentru a se evacua comisarul otoman 
ce-şi aflase adăpost în palatul lui ; mai tirziu, 
între ei s-a negociat satisfacerea unei pre- 
tenţii de 8 000 de galbeni, solicitare declinată 
de autorităţi. 

' La insistenţele Turciei, fostul domn s-a re- 
tras în cele din urmă la Paris, 

Neliniştit de formarea unui nucleu al opozi- 
tiei boiereşti în jurul unor personalităţi „re- 
gulamentare“, capul statului a întreprins anu- 
mite acţiuni pentru a ţine departe de ţară pe 
unii lideri conservatori, precum Alexandru 
Ghica. Deoarece „sejour-ul“ în principat al lui 
Alexandru Ghica — repatriat în 1851 — s-a 

prelungit mai mult decît era necesar pentru re- 
zolvarea unor probleme personale, Ştirbei l-a 
reclamat comisarului otoman din Țara Româ- 
nească şi a obţinut îndepărtarea lui. 

În paralel cu demonstrațiile de forţă, se ex- 
plorau şi deschideri care să permită ralierea 
unor aristocrați din neamurile Ghiculeştilor 
și Cantacuzinilor ; au fost întrebuinţațţi în apa- 
ratul administrativ Constantin Ghica (spătar 
al miliției), fratele domnului Grigore al IV-lea 
Ghica, Alexandru Ghica-Barbă Roşie (minis- 
tru de finanțe), nepot al lui Grigore al IV-lea 
Ghica, Scarlat Ghica, fiul lui Grigore al IV-lea 
Ghica și nepotul lui Alexandru Ghica, Dimi- 
trie Ghica-Beizadea Mitică (prefect de poliţie 
— agă) şa. 

Cabinetul de compromis ce a funcţionat în- 
tre august 1849 — august 1850 a cuprins, în 
majoritatea lui, persoane din categoria mai sus 
amintită, între ele detaşindu-se Constantin 
Cantacuzino (ministru de justiţie), Constantin 
Suţu (ministru la finanţe) sau Ion Filipescu. 

Rezultatele acestei colaborări au  întirziat 
să-și arate roadele, întrevăzindu-se cît de re- 
pede o ruptură între Știrbei şi demnitarii săi. 

Din capul locului trebuie subliniat că Barbu 
Ştirbei a trăit sub spectrul, dacă nu amenință- 
tor, cel puţin neliniștitor, al activităţii emigra- 
tiei române din străinătate care, şi după 1848— 
1849, s-a menținut în mare parte pe linia Pro- 
gramului de la Islaz. 

Principele a adoptat o atitudine energică 
faţă de personalităţile politice „radicale“ din 

Țara Românească, refuziînd să le acorde drep- 
tul de a reveni în patrie. Ordine severe din 
partea marilor puteri vecine îi interziceau să 
procedeze la „reabilitări“ individuale sau în 
grup. Încă de la 6/18 iulie 1849 în „Buletinul 
oficial“ a fost inserat firmanul sultanului de 
menţinere a pedepsei cu exilarea pronunţată 
în 1848 împotriva conducătorilor revoluției, 
sporindu-se lista indezirabililor de la 22 la 34 
de nume; totuşi, Nicolae Kretzulescu s-a re- 
întors în august 1849, urmărit de oprobriul re- 
fugiaţilor din Brusa. 

Domnul a invocat în public, în mod repetat, 
direct sau pe ocolite, ca motive principale ale 
comportării rigide față de revoluționari teme- 
rea că noi agitații sociale ar contribui la pre- 
lungirea prezenței militare străine şi intransi- 
gența adversarilor săi. „Solicitudinea noastră 
— declara el în 1850 — și avansurile făcute 
tuturor din partea noastră au fost luate drept 
slăbiciune şi departe de a răspunde aşteptări- 
lor guvernului şi a merita încrederea sa, ei nu 
încetează de a se deda la mişcări cu scopul de 
a arunca ţara în noi convulsiuni“. 

Dezvăluirilor respective şi acuzațiilor de 
complot le răspundea Ştefan Golescu în bro- 
şura Un mot sur le Manifeste de M. Știrbei 
prince regnant de Valachie. „În această pri- 
vință — scria Ștefan Golescu — am recurs la 
toate mijloacele de conciliere, lucru, altfel, de 
notorietate publică, și am dat dovezi incon- 
testabile ale sincerității intenţiilor noastre şi 

a sentimentelor ce ne animă“. La rîndul său, 
Ion Eliade Rădulescu a semnat un apel intitu- 
lat „Fraţilor români“, la 15/29 august 1850, 
îndemniînd poporul să nu se lase antrenat în 
aceste acţiuni provocatoare fără legătură cu 
emigrația democrată. I se alătura şi Nicolae 
Bălcescu, în manifestul intitulat „Poporului ro- 
mân“, publicat în noiembrie 1850 în paginile 
„României viitoare“, cerînd naţiunii să păs- 
treze calmul pînă la declanșarea noii mișcări 
insurecționale : „Aşteptaţi în răbdare și resig- 
nație ziua preursită. Sentinele ale poporului, 
dezlipite de trupul lui şi răspindite de vijelie 
pe fața lumii, noi priveghem cu luare aminte 
[...] şi nu vom lipsi a vă prevesti în ceasul deş- 
teptării generale aceea ce aveți a face“. 
Ample discuţii a stirnit în epocă, şi mai cu 
seamă ulterior, modul în care şeful statului 
a înţeles să abordeze relațiile cu liderul de- 
mocrat-revoluţionar Nicolae Bălcescu, în anul 
1852. În vremea din urmă, cunoscuta cercetă- 
toare a istoriei moderne românești Cornelia 
Bodea a repus faptele în adevărata lor lu- 
mină. Folosind documente inedite, ea a demon- 
strat că „opoziţia întimpinată — la intenţia lui 
Nicolae Bălcescu de a călători în patrie —nu 
ar fi fost un simplu capriciu al lui Știrbei, ci 
rezultatul atitudinii îndirjite a boierilor reac- 
ționari, sprijiniți de consulul rus, care a pro- 
vocat şi refuzul «înlăcrimat» al Domnului“. 
Cornelia Bodea menţionează că pentru „toam- 
na lui 1852, ţinta călătoriei lui Bălcescu nu 
era «să aștepte pe mal» îngăduinţa de a intra 

în țară ci numai să rămînă un timp la Ni- 
copole, ca să-și vadă mama și rudele. Cu acest 
prilej însă, urma să convină împreună cu ai 
săi asupra demersurilor ce trebuiau făcute 
pentru ca să se întoarcă în ţară în vara lui 
1853“. Aceasta se întîmpla după ce marele 
nostru om politic solicitase în zadar lui Gri- 
gore Ghica, în primăvara aceluiași an, permi- 
siunea de a-şi vedea familia la Galaţi. 

Întilnirea cu rudele, între care şi cu sora sa 
Maria, căsătorită cu Scarlat Geanolu, cîrmui- 
tor de Teleorman, a avut loc în septembrie 
1852, dar celor stabilite atunci nu li s-a dat 
curs, Nicolae Bălcescu încetîind din viaţă la 
Palermo, la 29 noiembrie 1852. 


Indiferent de conţinutul acestui episod cu 
caracter mai mult sentimental, în care rolul 
lui Barbu Ştirbei ne apare sensibil diminuat, 
se poate menține aprecierea că domnul a ră- 
mas un adversar constant, mai cu seamă în 
chestiunile sociale, al conducătorilor „radicali“, 
al spiritului liberal în general. 

De altfel nici cu marea boierime conserva- 
toare şi ultraconservatoare raporturile nu au 
fost mai amiabile. „Divorțul“ s-a produs re- 
pede, în august 1850, pretextul constituindu-l 
anumite demonstraţii dușmănoase apărute cu 
prilejul aniversării a doi ani de la ridicarea 
din 1848 (Se pare, însă, că era vorba de o di- 
versiune a diplomaţiei țariste pentru a pre- 
lungi regimul de ocupație). 

Implicarea unora dintre membrii guvernului 
în organizarea acestor tulburări desfăşurate în 

Bucureşti a provocat destituirea lor și recursul 
la o altă formulă ministerială, axată, în esen- 
tă, pe folosirea unor oameni de casă. Noul ca- 
binet, alcătuit în august 1850, era compus din 
Iancu Manu (secretar de stat), Constantin Ar- 
ghiropulo (la justiţie), Constantin Herescu (la 
finanţe), Emanoil Băleanu (la interne), Ale- 
xandru Plagino, ginerele principelui (la pre- 
fectura poliţiei capitalei), Ioan Bibescu, fratele 
domnului (la culte) şi Iordache Filipescu (pre- 
ședinte al guvernului). Aversiunea grupărilor 
boierești s-a menţinut cu toate tentativele de 
reconciliere ale lui Barbu Ştirbei. 

După ocuparea principatului de trupele ruse 
și retragerea domnului, în octombrie 1853, la 
Viena — la începutul „Războiului Crimeii“ —, 
frînele administraţiei au fost preluate de Ior- 
dache Filipescu, „boier foarte bătrîn şi fără 
nici o îndreptare politică lămurităt. 

Autorităţile de ocupaţie au numit în frun- 
tea divanurilor din Ţara Românească şi Mol- 
dova pe baronul A. Budberg, care a cîrmuit 
arbitrar, „schimbiînd legile și înaintind în bo- 
ierii ca și în rangurile militare“, fără discer- 
nămînt. Abuzurile au dat naștere unor răbuf- 
niri violente, în masă, a celor nemulțumiți de 
ordinea socială şi de regimul politic din in- 
terior. 

Repus în demnități, în toamna lui 1854, de 
austrieci şi otomani, Ştirbei a constituit un ca- 
binet „blajin“ cu Nicolae Băleanu, Alexandru 
Plagino, Ion Cimpineanu, I. Oteteleșanu, Bar- 

bu Vlădoianu (spătar, omul zilei, fiindcă re- 
fuzase să lupte alături de trupele ţarului). 

După 1853 revoluționarii, la rîndul lor, au 
încercat, printr-o susținută campanie pe lîngă 
mările puteri, să înființeze un corp de volun- 
tari români destinat să participe alături de 
aliaţi la operaţiile militare din cadrul „războ- 
iului Crimeii“. Ei socoteau iniţiativa ca singura 
modalitate de a îndepărta protectoratul şi, în 
subsidiar, „suzeranitatea“ asupra principate- 
lor dunărene, un pas sigur spre realizarea de- 
zideratelor majore ale timpului. Ideea a produs 
o însuflețire deosebită în rîndul emigrației, 
Gheorghe Magheru, Nicolae și Ștefan Go- 
lescu, C. A. Rosetti, Christian Tell îndreptîn- 
du-se spre teritoriul pe care începuse să se 
desfăşoare conflictul. 

Poarta a privit, la rîndu-i cu bunăvoință 
oferta ce-i furniza un argument în plus în 
concurența cu Rusia pentru supremație în 
mult disputatul spațiu al principatelor româ- 
ne. Ea a acceptat stabilirea zonei de concen- 
trare la Șumla, localitate controlată de tru- 
pele lui Omer Pașa. Gheorghe Magheru urma 
să fie numit caimacam, guvernator general al 
principatelor, promiţîindu-i-se sprijin în ar- 
mament, 

Apropierea şefilor emigrației de graniţele 
Ţării Româneşti nu a rămas fără ecouri la 
nord de Dunăre. Întrevăzîndu-se, mai mult ca 
sigură, o reîntoarcere triumfală în ţară şi în- 
depărtarea reacţiunii, în a doua jumătate a 
anului 1853, îndeosebi în Oltenia, a început 

o vie activitate de propagandă prin interme- 
diul lui I. I. Filipescu, Nicolae Apolonie, Gri- 
gore Ioranu şi nepotul generalului Gh. Ma- 
gheru, Ioniţă Magheru. Ei au reușit să însu- 
flețească țărănimea şi mica boierime şi să le 
ridice la luptă la începutul lunii decembrie 
1853. Forţele de ocupaţie au dat mînă liberă 
colonelului Ion Solomon, recunoscut pentru 
zelul său polițist, să „pacifice“ satele rebele 
din Mehedinţi şi Dolj, dînd pradă focului lo- 
calitățile Salcia, Pristol, Cujmir, Maglavit etc. 
Cu toate că Omer Paşa, l-a primit cu bună- 
voinţă pe Christian Tell, învestit de Poartă 
la rîndu-i cu titlul de „pașă“ al legiunii ro- 
mâne, el nu a mişcat un deget pentru a veni 
în ajutorul grănicerilor ce simpatizau cu alia- 
ţii, lăsîndu-i să fie masacrați în ianuarie 1854 
de organele de represiune. 

Prestigiul, în continuă creștere al adversa- 
rilor săi democrati, schimbarea situației po- 
litico-strategice în Balcani l-au făcut totuşi pe 
Barbu Ştirbei să ia în calcul şi încercarea de 
a-și apropia pe unii dintre opozanți. În acest 
sens el a apelat la cîţiva dintre ei pentru a-i 
folosi în administraţie, reacțiile favorabile 
domnului trezind sentimente contradictorii ce- 
lor rămași pe mai departe în exil. Christian 
Tell i-a condamnat, dar Ştefan Golescu consi- 
dera avansurile lui Ştirbei drept elemente de 
progres în viaţa publică a ţării (Nicolae Kre- 
tzulescu a fost învestit director la Interne, 
Ioan Voinescu I a primit direcţia Şcolii mili- 

tare, iar lui Constantin Filipescu i s-a per- 
mis așezarea în patrie). 

Printre tatonările care urmăreau să-i de- 
termine pe anumiţi capi ai revoluției să-şi mo- 
dereze poziţiile se numărase și intervenţia lui 
Constantin Herescu-Năsturel, la începutul anu- 
lui 1851, pe lingă C. A. Rosetti. Ultimul a răs- 
puns că, înainte de orice, domnul „trebuie să 
fie sigur că voi lucra neîncetat ca să răstorn 
legile actuale“. De o atenţie specială s-a bucu- 
rat şi Eliade Rădulescu care dezvăluia în 1857 
că rudelor apropiate li s-a asigurat, din raţiuni 
politice, un tratament plin de consideraţie : 
„către mine în persoană Bibescu şi Ştirbei au 
fost mult mai omenoşi decît Ghica; dar nu 
mi s-au lipit de inimă“. 

Neizbutind să creeze o breşă exploatabilă 
în frontul liberal, Barbu Ştirbei s-a văzut tot 
mai ameninţat, mai cu seamă că din august 
1854, sub oblăduirea lui Omer Paşa, au pă- 
truns o serie de emigranţi, în frunte cu Con- 
stantin A. Rosetti, loan Eliade Rădulescu, Ni- 
colae Golescu. De îndată ce ei au început să 
desfășoare o vie propagandă, guvernul de la 
Viena, căruia i s-a alăturat probabil şi Barbu 
Știrbei, a depus diligenţe pe lingă Poartă şi 
în anturajul lui Omer Pașa, cerînd expulzarea 
acestora. 

În ciuda acestor eforturi diplomatice, după 
încheierea „războiului Crimeii“ au început să 
se repatrieze toate figurile proeminente ale 
luptei de emancipare națională şi socială din 
1848—1849. 

În țară, liderii liberali au preluat la faţa lo- 
cului conducerea mișcării de opoziţie la struc- 
turile administrative și sociale perimate şi la 
statutul internaţional nefavorabil al principa- 
telor dunărene, şi au imprimat un curs ener- 
gic procesului de modernizare a României; 
victoria lor în luptele politice ce au urmat lui 
1856 a coincis cu retragerea lui Barbu Știrbei 
din viața publică, conservatorii trebuind să se 
adapteze noilor realități și să promoveze alte 
personalităţi ca exponenți ai curentului lor de 
opinie. 

Revenind la peisajul politic dinainte de în- 
cheierea mandatului domnului — survenit în 
1856 —, vom constata particularitatea că Știr- 
bei nu a fost confruntat cu opoziția Adunării 
obşteşti, prin simplul fapt că aceasta, anatemi- 
zată ca liberală, fusese suprimată prin conven- 
ţia de la Balta Liman și înlocuită printr-un pa- 
leativ (divanul). Încropit din clerul înalt, miniş- 
trii şi preşedinţii curților judecătoreşti din 
capitală, el se mărginea la simplul rol de or- 
gan consultativ. Principele, obişnuit să cîr- 
muiască autoritar şi să-şi impună ideile, ig- 
nora părerile membrilor divanului în materie 
legislativă. Controlul absolut pe care l-a exer- 
citat s-a vădit şi din faptul că preşedintele 
divanului era desemnat de capul administra- 
tiei, ca și membrii comisiilor pe probleme. Or- 
ganul consultativ a funcţionat abia din noiem- 
brie 1850; nici după ce s-a întors de la Viena, 
în toamna anului 1854, domnul nu a procedat 
altfel, divanul convocindu-se abia la sfîrșitul 

lunii martie 1855. Pentru început, lui i s-a în- 
credințat misiunea de a avansa propuneri în 
vederea reglementării situaţiei financiare grave 
în care se afla vistieria Munteniei. 

Lipsa unei instituţii reprezentative, care să 
oglindească starea de lucruri din ţară şi să 
reflecte sentimentele opiniei publice, l-a în- 
demnat pe domn să caute alte posibilități de 
informare, cît de cît exacte. 

Barbu Știrbei a considerat că printre meto- 
dele de guvernare care se impuneau în atari 
condiţii era şi aceea a efectuării de inspecții 
în provincie, examinînd direct cum se înde- 
plineau poruncile sale. „Vizitele anuale pe 
care mi-am propus să le efectuez în toate ju- 
dețele — nota el — constituie corolarul indis- 
pensabil al măsurilor întreprinse pentru a 
revizui administraţia şi a da activităţii din 
sectoarele vieţii publice acel impuls care ca- 
racterizează guvernul central“ şi continua afir- 
mînd „Vizita mea în fiecare localitate nu con- 
stituie un simplu act de prezenţă, ci o sarcină 
laborioasă. Culegînd toate informaţiile, con- 
statind eu însumi cum se aplică diferitele mă- 
suri, acordîind o deosebită atenţie examinării 
tuturor judeţelor, îmi formez o idee clară 
asupra gradului în care a pătruns în fiecare 
localitate spiritul noii administrații; după 
aceea, înconjurindu-mă de toți funcționarii 
din județ, le prezint un tablou exact, dovedin- 
du-le prin aceasta că nimic nu scapă vigilen- 
tei mele“, 

Un prim turneu a avut loc în Oltenia — 
considerată ca punctul fierbinte de unde pu- 
tea să izbucnească o nouă revoltă —, fiind în- 
trerupt datorită evenimentelor din Bucureşti, 
din august 1850, cînd s-a declanșat aşa-zisa 
insurecție. Barbu Ştirbei a revenit asupra pla- 
nurilor anterioare în anul următor și, în lu- 
nile iulie-octombrie 1851, a trecut în revistă 
toate județele. 

Despre rezultatele acestor anchete se înre- 
gistra la începutul lunii noiembrie 1851 : „Sînt 
fericit de a fi putut constata anul acesta un 
real progres în activitatea diverselor servicii 
în general; abuzurile s-au diminuat ; funcțio- 
narii încep, în sfîrşit, să-şi ia sarcina în se- 
rios şi să se convingă că trebuie să se rupă 
definitiv de trecut ; branşele administraţiei își 
desfășoară activitatea mai susţinut şi mai regu- 
lat, iar siguranţa internă a găsit o nouă garan- 
ție în formarea jandarmeriei şi a grănicerilor, 
a căror organizare continuă cu o solicitudine 
deosebită ; pretutindeni am întîlnit un calm 
deosebit şi o ordine perfectă ; [...] în fine, am 
constatat cu satisfacție că agricultorii şi ne- 
gustorii și-au recăpătat curajul și încep să pri- 
vească cu încredere viitorul“. Ca o consecin- 
tă, probabil, a deficienţelor constatate pe te- 
ren, s-a reorganizat sfatul cu atribuţii jude- 
cătoreşti pentru cazuri de mică însemnătate şi 
neînțelegeri între proprietari și clăcași ; el era 
alcătuit din pîrcălab, un reprezentant al pro- 
prietarului de pămînt și doi sau patru „depu- 
taţi“ aleşi dintre ţăranii fruntaşi. 

Îngrădit în libertatea de a decide de către 
puternicii Europei de est, hărțuit de opoziţia 
boierească, temător faţă de spiritul revoluţio- 
narilor din emigrație, Barbu Știrbei a promo- 
vat o politică internă ce se voia autoritară şi 
în același timp reformatoare. 

Țelul guvernării sale se înfăţişează cerce- 
tătorului cu destulă claritate în corespondența 
cu Grigore Ghica, domnul Moldovei, căruia îi 
mărturisea, la 28 iunie/10 iulie 1850 „este de 
datoria noastră, înaintea contemporanilor noş- 
tri, înaintea istoriei şi înaintea conştiinţei 
noastre, să menţinem așa cum sint rămăşiţele 
ce rămîn încă ţării din vechile ei privilegii şi 
să transmitem neatins urmașilor noştri moş- 
tenirea pe care am primit-o“. 

Jaques Ancel, profesor la College Chapta:, 
specialist recunoscut în „problema orientală“, 
observa asupra regimului politic din Țara Ro- 
mânească dinaintea „războiului Crimeii“ : „În 
principate reacţiunea nu a fost totuși completă. 
Noii principi mu erau ostili aspirațiilor po- 
porului lor. În Valahia, Barbu Ştirbei, care îşi 
petrecuse tinereţea la Paris [...|, a încercat 
să-și constituie instrumentele de emancipare 
care-i lipseau, o armată (grăniceri şi jandarmi), 
mijloace financiare (reducerea datoriei publice 
și impunerea claselor privilegiate), o instruc- 
ție naţională (învățămîntul în româneşte), pac- 
tul social (legea din 1851 făcea din clăcaş un 
fermier). [...] însă cei doi [...] s-au izbit de osti- 
litatea ruşilor şi au trebuit să se retragă la 
Viena (1853). 

O examinare lucidă a faptelor domnului nu 
va trece cu siguranţă peste calităţile personale, 
cultura bogată, aptitudinile de administrator şi 
legislator, argumente îndestulătoare pentru a 
situa pe Barbu Ştirbei alături de constructorii 
României moderne, care îi datorează nume- 
roase dintre reformele ei instituţionale. Afir- 
maţia, ce nu vine în contradicție atît cu apar- 
tenența politică a persoanei la curentul con- 
servator, cît şi cu poziţia sa socială, este sus- 
ținută prin probe materiale, prin împliniri 
despre care respectarea adevărului istoric cere 
să se amintească. 


2. REALIZĂRI ÎN DOMENIILE SOCIAL, ECONO- 
MIC, INSTITUŢIONAL ȘI EDILITAR 


Barbu Știrbei, venit la putere după o con- 
vulsie politico-socială, s-a simţit dator să în- 
cerce o nouă reglementare a raporturilor din- 
tre stăpînii de pămînturi și ţărani în spiritul 
celor convenite în Regulamentul Organic, dar 
în sensul uşurării obligaţiilor contractate de 
forţa productivă. 

O comisie de boieri, în frunte cu Apostol Ar- 
sachi și compusă din Constantin Ghica, Alecu 
Filipescu-Vulpe, Constantin Cantacuzino, Barbu 
Catargiu, Gheorghe Oteteleșanu, Alexandru 
Ghica-Barbă Roşie, a primit dispoziţia de a 
depista căile de ieşire din criza proprietăţii. 
Concluziile anchetei echipei conservatoare 
asupra relațiilor agrare s-au reflectat parțial 
în legea din 1851. Se dădea țăranilor putinţa 

de a opta între o învoială cu „proprietarul“ 
pe o perioadă de cinci ani și strămutarea pe 
altă moșie la achitarea tuturor sarcinilor asu- 
mate anterior. Stăpînul de moşie beneficia de 
privilegiul de a respinge contractele persoane- 
lor indezirabile. Dijma se convertea în muncă, 
stabilindu-se ca „chiriaşii — cum erau nu- 
miţi ţăranii clăcași — să presteze anual 22 de 
zile, în timpul muncilor agricole hrana asigu- 
rîndu-se de boier. Clăcaşii se vedeau obli- 
gaţi să dea dijmă 1/10 din produsele cerealiere 
şi 1/5 din fîn. Totodată, plugarii erau scutiţi 
de plocoane, iar munca lor nu putea să fie în- 
chiriată. Lor li se recunoșteau drepturile de a 
folosi pădurea şi calitatea ca, în absenţa pro- 
prietarului, să procedeze la dijmuire, împreună 
cu preoţii şi fruntașii satului. În acord cu ceea 
ce profesorul Vasile Maciu identifica drept „ca- 
lea engleză“ de trecere de la posesiunea feu- 
dală la proprietatea capitalistă în lumea sate- 
lor, legea, rămasă în vigoare pînă în 1864, con- 
solida poziţia stăpînului de pămînt şi aducea 
clarificări în stabilirea contractelor dintre 
acesta: şi ţărani. 

În pofida conţinutului lor restrîns, reglemen- 
tările vădeau o anume preocupare pentru în- 
tărirea gospodăriilor mici şi mijlocii, mărin- 
du-se suprafețele cedate pentru creşterea ani- 
malelor. „În multe alte privinţe — consemna 
A. D. Xenopol — această lege conţine un pro- 
gres asupra trecutului, precum în regularea mo- 
dului cum trebuie să fie formate alcătuirile de 
bună voie pentru locul de hrană trebuitor peste 

numărul de cinci vite prevăzut prin lege, prin 
care măsură se depărta arbitrarul tocmai în 
partea cea mai delicată a daravelilor ţărăneşti. 
[...] Este de netăgăduit că legea lui Ştirbei ți- 
nea mai bine seamă de nevoile ţăranului şi îl 
lua sub a ei ocrotire într-un chip mai întreg 
de cum o făcea Regulamentul organic şi că 
este deci un pas înainte făcut către regularea 
mai dreaptă a raporturilor între ambele clase“. 
Și în tradiţia populară se păstrau încă la în- 
ceputul secolului al XX-lea, așa cum proba 
P. Danilescu, amintiri relativ pozitive despre 
administrația lui Ştirbei. „Cînd a venit la dom- 
nie — grăia una din mărturiile transmise din 
generaţie în generație — a dat întîi codice de 
legi stabilind cîte zile să lucreze ţăranul la 
arendaș, în tot timpul verii şi al toamnei. [...] 
A dat ordin ca să se măsoare sătenilor locuri 
de casă în sate, cîte 20 de stinjeni pătrați de 
fiecare cap de familie“. 

Printre urmările benefice ale politicii agrare 
domneşti se înregistrează sporirea producției 
pentru piață, în special a celei rezervate ex- 
portului de grîne şi vite, la articolul din urmă 
veniturile dobiîndite din desfaceri peste hotare 
crescînd între 1850—1855 de la 7,75 milioane 
lei la 29,27 milioane lei. 

Barbu Știrbei s-a preocupat ca țărănimea, 
care reprezenta clasa socială cea mai nume- 
roasă din Țara Românească şi cea mai împovă- 
rată de obligaţii către stat, să fie permanent 
în atenţia și sub supravegherea guvemului şi 
a administraţiei locale pentru a preîntîmpina 

o eventuală izbucnire de nemulţumire. În 1850, 
mai multe comisii au fost îndreptate să facă 
sondaje în mediul rural, cu chestionarul : dacă 
li s-au achitat produsele rechiziționate de ar- 
matele rusă şi otomană de ocupaţie? dacă se 
respectau normele privitoare la întreținerea 
drumurilor ? dacă supunerea faţă de legi era 
urmărită de toate părţile ? 

Conrtientă de legitimitatea revendicărilor ei 
sociale şi de potențialul politic pe care îl re- 
prezenta, obștea ţărănească nu s-a mulțumit 
cu firavele concesii ale puterii centrale, afir- 
mîndu-și în diverse împrejurări voința de în- 
noire a raporturilor agrare. Revolte au avut 
loc în judeţele Ialomița, Ilfov, Vlaşca, Teleor- 
man şi mai ales în Romanați, Dolj şi Mehe- 
dinţi, unele fiind înăbușite de trupele de ocu- 
paţie. Pentru judecarea răzvrătiţilor, caimaca- 
mul Constantin Cantacuzino a instituit din 
18/30 aprilie 1849 o „Înaltă curte criminali- 
cească“, a cărei activitate a fost suspendată de 
Barbu Știrbei, la puţină vreme după numirea 
în fruntea principatului, pentru a linişti spi- 
ritele. 

În sfera industriei şi comerțului, respectin- 
du-se prevederile convenției de la Balta Li- 
man, au fost aduse modificări articolelor regu- 
lamentare referitoare la patente. Drept rezul- 
tat, s-a convenit că patenta se socoteşte pe in- 
dustrie şi pe negoț, iar nu pe persoană : „deci 
toți aceia care vor unelti vreo industrie sau 
meserie, sau vor face vreun negoț în cuprinsul 
acestui principat, sînt supuşi a lua patentă 

fără osebire de condiţie. Exploataţia pămîn- 
tului, proprietatea sa, povernele, fabricile dupe 
dînsa și vînzarea a cîte provin din acea ex- 
ploataţie dupe a sa proprietate, nu se socotesc 
comerţ, și fireşte că dreptul de patentă nu se 
atinge de aceia“. 

YModernizări s-au operat şi în materie de ju- 
risdicție (Codul penal şi de procedură penală). 
În 1850 s-a hotărît intrarea în vigoare a „Co- 
dicei criminalicească și a procedurii ei“, întoc- 
mită în 1841 cu multe împrumuturi din codul 
francez de instrucţie criminală din 1808, despre 
care s-a amintit anterior. Noua reglementare 
penală, arăta I. C. Filitti, s-a inspirat „evident 
de modele apusene, dar ţinînd seamă de obi- 
ceiul pămîntului“. 

S-a procedat la o selecționare mai atentă a 
magistraţilor, exercitîndu-se supraveghere ne- 
întreruptă a activităţii lor. Dindu-se curs 
unor reclamaţii, s-a adoptat conduita ca sen- 
tințele judecătorești să fie executate în anul 
pronunțării lor ; treptat s-au rezolvat majori- 
tatea celor peste 65 000 de dosare aflate în an- 
chetă la începutul domniei. 

Cu cîteva luni înainte de părăsirea tronului, 
la 8/20 februarie 1856, principele promulga şi 
desființarea robiei în Ţara Românească, prin 
despăgubirea proprietarilor cu cîte 10 galbeni 
de fiecare ţigan eliberat. 

Modificări pozitive s-au produs şi în admi- 
nistrarea finanţelor statului, ajunse într-o stare 
deplorabilă în 1848—1849. La accentuarea de- 
haclului financiar contribuise şi ocupaţia străi- 

nä; „Fără îndoială, aveţi mari dificultăţi fi- 
nanciare, dar dumneavoastră staţi pe roze dacă 


le comparaţi cu ale mele. — comunica Barbu 
Știrbei colegului din Moldova la 23 august/4 
septembrie 1849 —. Ce pot face în situaţia 


unui deficit copleşitor de 14 milioane şi sub 
povara unui buget extraordinar care depăşeşte 
cu mult bugetul normal! Vă repet, doar pro- 
vidența poate îndrepta această situație îngro- 
zitoare“. 

În realitate, în momentul preluării frînelor 
puterii, datoriile Ţării Româneşti se cifrau la 
16 milioane lei ; singură Rusia ţaristă reclama 
pînă în 1858 plata a 5 milioane lei. 

Printre mijloacele la care s-a apelat pentru 
plata datoriilor s-au numărat : în 1850, o nouă 
arendare a pămînturilor mănăstirilor neînchi- 
nate și a celor episcopale, apelul la un sfert 
din veniturile mănăstirilor închinate ete. La 
un moment dat s-a zvonit că s-ar recurge la 
confiscarea averilor emigranților, învinuiți de 
provocarea unui deficit de 1 milion lei. 

Graţie unei politici fiscale rezolute, datoria 
publică scăzuse în 1851 la 8 milioane lei, iar 
în 1853 la 1 milion lei. Folosirea chibzuită a 
veniturilor a dat în 1852 un buget excedentar 
de jumătate de milion de lei, deşi în 1849— 
1850 fusese o epidemie care redusese la jumă- 
tate șeptelul. La capătul a patru ani de guver- 
nare, „casele comunale“ aveau 3 000 000 de lei, 
„Casa centrală bisericească“ 6 000 000 de lei 
(3 de la mănăstirile de ţară, 2 de la episcopii), 

„Casa școlilor“ aproape 2 000 000 de lei, a po- 
durilor şi şoselelor 3 000 000 de lei etc. 

Evoluţia tonică a situaţiei financiare a fost 
întreruptă în 1853, odată cu izbucnirea „războiu- 
lui Crimeii“ şi cu apariția trupelor de ocupa- 
ție. Doar într-un an, pînă în septembrie 1854, 
din cauza cheltuielilor de întreţinere a marilor 
unități combatante, datoria publică urcase la 
aproximativ 15 milioane lei, ca în ianuarie 
1856 să atingă 26 milioane lei. Încercările de 
soluționare a deficitului cu mijloace proprii, 
adică tot din veniturile contribuabililor români, 
prin crearea de noi impozite, cunoscute sub 
numele de zecimi de capitaţie pe dorobanţi și 
grăniceri, pentru drumuri, au dat greş. Auto- 
ritatea de stat a căutat să stingă datoria care 
apăsa pe umerii țării pe altă cale, prin înfiin- 
țarea unei bănci naționale cu ajutorul capitalu- 
lui străin. 

Anterior, prin 1850, se purtaseră discuţii cu 
un grup de bancheri austrieci, în spatele că- 
rora se afla guvernul prusian, ce dorea să se 
infiltreze în Europa de sud-est. Propunerile 
avansate nu conveneau, deoarece banca ar fi 
scăpat cu totul controlului ocîrmuirii. 

Ciţiva ani mai tirziu, în 1856, s-a mai făcut 
o încercare asemănătoare, angajindu-se nego- 
cieri, din păcate sterile, cu un capitalist aus- 
triac pentru înființarea unei bănci naţionale. 

Reformelor din domeniile economic, juridic, 
fiscal, li s-au alăturat cele din branşa comu- 
nicațiilor și transporturilor, cu efecte binefă- 
cătoare pentru dezvoltarea pieţii interne, răs- 

pîndirea producţiei de mărfuri, facilitarea ex- 
portului şi comerțului de tranzit. S-au intensi- 
ticat eforturile pentru asigurarea unei legături 
rapide între Serbia, Ţara Românească şi Mol- 
dova ; cu asistență tehnică austriacă, în anul 
1854 au început lucrările la liniile de telegraf 
electric București-Giurgiu-Rusciuk şi Bucu- 
rești-Ploieşti-Braşov. În anul următor, la 10/22 
martie, a avut loc inaugurarea liniei telegrafice 
Bucureşti-Giurgiu ; peste cîteva luni s-au dat 
în funcţiune liniile telegrafice Bucureşti-Bra- 
şov şi Bucureşti-Brăila, iar în octombrie 1855, 
prin inaugurarea segmentului Brăila-Galaţi, 
s-au racordat sistemele telegrafice ale Ţării 
Româneşti şi Moldovei. Sub impulsul lui Barbu 
Știrbei, s-a stabilit o legătură directă între 
Turnu Severin şi Focşani prin care punea în 
conexiune reţelele telegrafice sîrbeşti, mun- 
tene şi moldovene. O altă linie de telegraf 
electric a fost realizată după 1854, între Bucu- 
rești şi Predeal, la construcţia ei contribuind 
şi militarii austrieci interesaţi în stabilirea unei 
comunicaţii rapide cu Viena. 

Căile rutiere au constituit un alt capitol pe 
agenda de lucru a domnului. Importanța lor 
pentru propăşirea comerţului, a vieţii econo- 
mice în general, apărea cu pregnanţă şi era su- 
bliniată de intrarea în vigoare a convenției 
vamale dintre Țara Românească și Moldova din 
1846. De aceea, s-a adoptat decizia întocmirii 
unei „legiuiri pentru lucrarea şoselelor şi a po- 
durilor din principat“, în care să se stabilească, 
pe noi baze, îndatoririle cetăţenilor în această 

privinţă. Lua fiinţă şi o direcţie centrală pen- 
tru lucrările publice, care „va aduna ştiinţele 
trebuincioase, va pune la cale ridicarea planu- 
rilor, alcătuirea devizelor, pregătirea şi desă- 
vîrșita lucrare a proectelor“. În ceea ce pri- 
veşte sarcinile ce reveneau cetăţenilor ţării, se 
anula obligaţia celor 6 zile de muncă la dru- 
muri, în locul lor înființindu-se o taxă în bani. 
Proprietarii moşiilor pe care le străbăteau dru- 
murile erau obligaţi să achite 1/3 din totalul 
ce revenea pentru întreţinerea căilor rutiere. 
În afara comunicaţiei Turnu Severin, Craiova, 
Slatina, Piteşti, Bucureşti, Ploieşti, Buzău, 
Rîmnicu Sărat pînă la Focșani, s-a trecut şi la 
amenajarea șoselei Bucureşti-Predeal. 

Barbu Știrbei a înţeles şi necesitatea creării 
unei rețele feroviare. El susţinea, în decembrie 
1855, că „mi se pare de neapărată trebuinţă ca 
pentru drumul de fier să întreprindă guvernul 
îndată prin inginer special, deprins şi cercat 
în acele lucrări, studiul pregătitor al liniei dru- 
mului de la Vîrciorova prin Craiova şi Bucu- 
reşti, la Dunăre la punctul ce se va găsi mai 
priincios de unde drumul de fier să se prelun- 
gească pînă la un punct al Mării Negre“. S-au 
stabilit contacte cu firma lui Maximilian Ha- 
ber din München ; pentru a urgenta acţiunea, 
domnul a prezentat divanului legea căilor fe- 
rate şi a exproprierilor presupuse de aplicarea 
ei. Totuşi, acest plan ce viza construirea unui 
drum de fier de la Orşova spre Moldova, din 
care avea să se desprindă o linie secundară 
prin Cernavodă spre Constanţa, nu s-a finali- 

zat atit din cauza condiţiilor politice nefavo- 
rabile, cît și a pretențiilor exagerate ale între- 
prinzătorului : concesiunea era cerută pe 99 de 
ani, guvernul fiind obligat să cedeze în plus 
monopolurile construcției de noi căi rutiere, 
al exploatării resurselor minerale descoperite 
cu acest prilej, arendarea a 40 de păduri mă- 
năstireşti, scutirea de vamă a întregului mate- 
rial rulant necesar şi impunerea celui mai ri- 
dicat tarif de transport din Europa, garantarea 
investiţiilor din visteria publică etc. 

Om cu un respect vădit pentru carte, Barbu 
Știrbei s-a preocupat îndeaproape de învăţă- 
mint, socotind reorganizarea lui ca „indispen- 
sabilă“ satisfacerii nevoii imperioase de cadre. 

La venirea în țară el nu mai găsise în func- 
țţiune decit cîteva pensioane de limbă franceză, 
precum cele ale lui Gianelloni, Grandpre, Ma- 
lanotti iar în limba română, școala de fete pa- 
tronată, încă de la înființare — din 1843 —, 
de către soția sa, Elisabeta Știrbei, şi cea de 
băieţi, condusă de Mitilineu. Din acest motiv, 
Barbu Știrbei se exprima în scris, la 13/25 
aprilie 1850, că „instrucția publică trebuie 
adaptată nevoilor populației, dar să nu aibă 
exclusiv în vedere interesul cîtorva familii pri- 
vilegiate ; în consecinţă, ea trebuie să fie na- 
țională, să răspundă interesului diferitelor clase 
şi să păstreze tradiţia“. 

Legea intitulată „Noua programă de învăţă- 
mînt“, promulgată la 21 octombrie / 2 noiem- 
brie 1850, s-a bazat pe datele cuprinse în ra- 
portul Eforiei şcolilor, semnat de Petre Poe- 

naru, Simion Marcovici şi Constantin Brăiloiu, 
înaintat domnului la 27 septembrie / 9 octom- 
brie 1850. În ea se prevedea reintroducerea 
limbii române ca limbă de predare, reparin- 
du-se astfel una din greşelile lui Gheorghe Bi- 
bescu, ce dăduse o puternică lovitură învăţă- 
mîntului secundar prin înființarea unui cole- 
giu francez la Bucureşti. 

Pe baza respectivei legi s-au înființat şcoli 
primare — cu durata cursurilor de 4 ani —, 
dispuse în fiecare reşedinţă de judeţ, iar în ca- 
pitală, în fiecare „culoare“ (sector). Manualele 
trebuiau să cuprindă lecţii de istorie a patriei, 
economie, fizică şi matematică. Școlile secun- 
dare — cu durata cursurilor de 6 ani — aveau 
limba de predare română, dar se garantau şi 
studierea limbilor latină, germană, franceză, 
greacă, turcă şi rusă, precum şi predarea unor 
cursuri de arhitectură, mecanică, fizică şi chi- 
mie. După absolvirea treptei secundare, exista 
posibilitatea frecventării „cursurilor compli- 
mentare de ştiinţe“ cu o durată de 3 ani, adică 
a geodeziei, arhitecturii, dreptului, limbilor 
rusă şi turcă, absolvenţii avînd posibilitatea să 
ocupe posturi de funcţionari de stat, judecători, 
avocați, hotarnici sau funcționari la carantine. 
În 1850, pe lingă Direcția centrală a lucrărilor 
publice, la București a început să funcţioneze 
Școala munteană de poduri și șosele, iar în 
anul următor Școala de arte și meserii de la 
Pantelimon, cu ateliere dotate cu utilaje pen- 
tru construcția şi repararea uneltelor agricole. 

Către mijlocul anului 1853 îşi reluaseră acti- 
vitatea 24 de şcoli primare, 1 gimnaziu al sta- 
tului şi 134 de şcoli particulare, multe din ele 
subvenţionate prin buget, cu obligativitatea 
studierii limbii române după manuale editate 
în ţară. 

Învăţămîntul medical a beneficiat, din 1853, 
de Școala de mică chirurgie, de pe lingă Spi- 
talul Filantropia din Bucureşti, fondată din ini- 
țiativa doctorului Gheorghe Polizu, iar din de- 
cembrie 1855, de Școala de mică chirurgie de 
pe lingă Spitalul militar de la Mihai Vodă, 
condusă de doctorul Carol Davila. Prin unifi- 
carea celor două în 1856, a luat ființă Școala 
naţională de chirurgie și farmacie, precursoare 
a Facultăţii de medicină. 

Dezvoltarea telecomunicațiilor, prin crearea 
rețelei de telegraf electric, a reclamat pregăti- 
rea cadrelor necesare manipulării aparaturii. 
Din noiembrie 1855, a funcţionat la Bucureşti 
Școala tehnică de telegrafie. 

Nu toate iniţiativele lui Barbu Știrbei în do- 
meniul învăţămîntului au fost încununate de 
succes, printre nereuşite înscriindu-se şi încer- 
carea de constituire a unui conservator de 
muzică. 

Greutățile întimpinate în organizarea învăţă- 
mîntului superior naţional l-au determinat pe 
vodă să apeleze la trimiterea de bursieri la 
universităţi de renume din centrele culturale 
europene. Printre cei care şi-au efectuat stu- 
diile în străinătate din bunăvoința domnului 
Ţării Românești s-au aflat personalităţi ale cul- 

turii și ştiinţei românești sau oameni politici şi 
militari de seamă. Sînt de amintit: Gheorghe 
Tătărescu, Theodor Aman, Titu Maiorescu, Pe- 
tre Alexandrescu, Petre Mateescu, doctorul 
Alexandru Simion Marcovici, P. S. Aurelian, 
Vasile Boerescu, Constantin Barozzi, loan Co- 
truţ, Gheorghe Slăniceanu etc. 

Împrejurările politice nefavorabile pentru 
principatele române din timpul „războiului Cri- 
meii“ s-au repercutat şi asupra bunului mers 
al învăţămîntului primar. Din anii 1854—1856 
datează însă o hotăriîre privitoare la redeschi- 
derea şcolilor sătești, sigilate ca urmare a ac- 
tivităţii revoluţionare desfăşurate de mulți din- 
tre învățători în 1848. 

Dornic să sporească veniturile visteriei pe 
seama activităţilor productive, guvemul a sti- 
mulat şi încurajat comerțul și industria manu- 
facturieră. Treptat, în industrie au început să 
fie introduse maşinile puse în miscare de forţa 
aburului : s-a înființat o fabrică de paste făi- 
noase în Brăila în 1850, s-au dat în funcţiune 
moara cu valțuri a lui G. Assan şi fabrica de 
cărămidă a serdarului Filipescu, ambele în 
Bucureşti, în 1853 şi, respectiv, 1855. Pe lîngă 
amintitele întreprinderi, existau în capitală 
atelierul „Daniel Wolf“, un stabiliment de re- 
condiționat unelte agricole, o fabrică de con- 
serve, iar în judeţul Dimbovița, la Dragomi- 
reşti, se producea postav pe proprietăţile lui 
Nicolae Băleanu. 

Cam din aceeaşi perioadă datează și tentative 
de organizare a lucrătorilor în asociaţii de aju- 

tor, precum cea a calfelor de şepcari din Bucu- 
reşti, îngăduită de autoritate în decembrie 1855. 

Sporirea şi diversificarea tot mai accentuată 
a producţiei agrare şi manufacturiere şi-au gă- 
sit expresie şi în participarea Țării Româneşti 
și a Moldovei, în premieră, la Expoziţia uni- 
versală de industrie şi comerț de la Londra 
din 1851. Mărfurile româneşti se căutau pe pie- 
tele Imperiului otoman, Austriei, Franţei, An- 
gliei, Prusiei. 

Progresele înregistrate în economie, „revolu- 
ţia demografică“, adaptarea instituţiilor de stat 
la cerințele unei vieți moderne au provocat 
schimbări semnificative în viaţa localităţilor 
urbane, a căror pondere a înregistrat un salt 
vizibil ; localităţile Calafat şi Turnu Severin 
au fost ridicate la rangul de oraş ca şi Călă- 
rașii, numiţi, pînă în jurul anului 1900, Ştirbei. 
Domnia a venit în întîmpinarea unor nevoi re- 
clamate de buna desfăşurare a traiului orăşe- 
nesc, de adaptare a lui la solicitările timpului, 
la noile pretenţii ale categoriilor din virful şi 
de la mijlocul piramidei sociale. 

În centrul preocupărilor edilitare se afla ca- 
pitala, oraş ce căpăta tot mai mult aspectul 
unui centru rezidenţial modern, cel puţin în 
perimetrul său aristocratic. Artere ca Podul 
Beilicului (Știrbei Vodă) au fost pavate cu pia- 
tră, s-a introdus iluminatul cu gaz în 1856, 
s-a construit un pod peste Dimbovita, s-a de- 
săvîrşit parcul Cismigiu. Comisia însărcinată 
cu înfrumusețarea Bucureștilor a supervizat lu- 

crările de întreţinere a șoselei Kiselev şi a par- 
cului Cişmigiu. 

Clădiri primitoare ca „Hôtel de France“, „Ho- 
tel zur Stadt Wien“, „Hotel de Londres“, „Otel 
St. Petersburg“ au înlocuit micile şi neprimi- 
toarele hanuri. Zona centrală a capitalei s-a 
populat cu localuri destinate să satisfacă ca- 
priciile modei : croitorii, frizerii, florării, ate- 
liere de opticieni, școli de dans. Arhitecţi stră- 
ini, precum Juliu Villacrose sau Tilloye, au 
proiectat cochetele vile ale familiilor înstărite, 
localurile publice etc. 

Deschiderea Teatrului Naţional, la 31 de- 
cembrie 1852 / 12 ianuarie 1853 a adăugat un 
element de ţinută artistică peisajului citadin. 

Şi în provincie se transforma, mai puţin 
spectaculos, faţa vechilor tîrguri româneşti. La 
Craiova, încă din 1850, s-au angajat tratative 
pentru concesionarea iluminării cu felinare a 
străzilor. În 1852 se anunţa chiar un „program“ 
de funcționare a acestora, ele urmînd să fie 
aprinse „doar în nopţile [...] întunecoase“. Ur- 
bea olteană, înzestrată cu un parc ce impresio- 
nează şi astăzi, ajunsese la o populație de 
20 000 oameni. 

La Brăila — unde locuiau peste 15 000 de oa- 
meni — port dunărean al principatului, vital 
pentru comerțul extern, au continuat amenajă- 
rile începute sub Bibescu Vodă de modernizare 
a cheiurilor. 

Dezvoltarea orașului Giurgiu, considerat și 
portul Bucureştilor, cu o populație de peste 
10 000 de locuitori, a stat permanent în aten- 

ţia domniei. Pentru a înlesni o legătură rapidă 
a persoanelor şi a corespondenței între Bucu- 
reşti şi Giurgiu s-a modernizat şoseaua ce le 
unea şi s-au inaugurat curse regulate de poştă 
și diligență. La rîndul său, portul a fost rea- 
menajat pe criterii de rentabilitate. 

La Rimnicu Vilcea — situat în apropierea 
mănăstirii Bistriţa, reședința de vară a dom- 
nului — s-a aranjat o frumoasă grădină (Ză- 
voiul) şi s-au modernizat principalele artere 
de circulaţie. 


3. CONSOLIDAREA ȘI MODERNIZAREA 
PUTERII ARMATE 


Datînd din a doua jumătate a secolului al 
XVIII-lea, demersul pentru revitalizarea ar- 
matei și așezarea ei pe baze naţionale s-a ac- 
centuat în timpul revoluţiei conduse de Tudor 
Vladimirescu, cînd reînviase „prima oştire ro- 
mânească, cu comandir românesc şi cu scop 
românesc“. În deceniile trei şi patru ale seco- 
lului trecut au apărut noi proiecte şi s-au 
adoptat măsuri de modernizare a armatei pe 
cît posibil „în legătură cu cele mai vechi, mai 
bune şi mai solide tradiţii ale ţării însăşi“: 
Grigore Băleanu revendica, într-un memoriu 
din 10/22 aprilie 1821, „o oaste pămînteană, ca 
să se împotrivească şi să respingă orice încer- 
care lacomă care din altă parte ar îndrăzni să 
tulbure liniștea şi suveranitatea acestei pro- 
vincii între hotarele ei şi să atingă un fir de 
păr din integritatea ei“; boierul Ionică Tăutul 

solicita înființarea unui corp militar pentru 
„paza marginilor şi înlăuntrul locului“ ; Simion 
Marcovici propunea organizarea unei forțe ca- 
pabile de „a apăra patria de orice primejdie“, 
iar în 1824 „cărvunarii“ moldoveni solicitau 
Porții o miliţie naţională permanentă. În con- 
cluzie, cele mai luminate minţi din rîndul con- 
ducătorilor politici români aveau în vedere, 
înainte de elaborarea Regulamentului organic, 
constituirea unei armate cu dublă funcţie (in- 
ternă şi externă), care să reintroducă pe ro- 
mâni ca prezenţă militară în Europa de sud- 
est, să sprijine unirea și cîştigarea neatîrnării. 
Că acesta a fost sensul celor mai importante 
proiecte cu caracter militar o demonstrează, în 
principal, reținerea şi adversitatea cu care im- 
periile din această zonă a continentului au pri- 
vit renașterea deplină şi atotcuprinzătoare a 
instituțiilor noastre ostăşești. 

Imperiul otoman, slăbit de pe urma războiu- 
lui cu Rusia din anii 1828—1829 — la care au 
participat şi unităţi de panduri —, a acceptat 
de nevoie revendicarea privitoare la organiza- 
rea „miliției naţionale“, în Actul adiţional şi 
dezvoltător al articolului 5 din tratatul de pace 
semnat la Adrianopol la 2/14 septembrie 1829. 
Se prevedea că „pentru slujba carantinelor şi 
pentru privegherea sigurității hotarelor, şi pen- 
tru păzirea bunei orînduieli în orașe şi cîm- 
penie, precum şi pentru împlinirea şi a regle- 
menturilor, ocîrmuirea fiecărui principat va 
putea ţine cea mai neapărat trebuincioasă sumă 
de paznici înarmaţi pentru toate aceste slujbe“. 

Dar generalul Pavel Kiselev atrăgea atenţia la 
12/24 octombrie 1830 că „este de dorit ca re- 
formele să se îndeplinească sub privigherea [...] 
cîrmuirei ruseşti. Această măsură de precau- 
țiune [...] va ajuta la întemeierea organizaţiei 
miliției care, fără prezența și exemplul ostaşi- 
lor noștri, poate să nu ajungă scopul înfiinţării 
sale“. El exprima dorinţa marilor puteri vecine 
de a da sistemului militar ce se înfiripa în 
principate misiuni restrînse doar la serviciul 
secundar de graniță şi poliţie. 

Cererile legitime ale grupărilor politice din 
principate, înscrise şi în documentele diploma- 
tice semnate între Rusia şi Imperiul otoman, 
au fost traduse parţial în 1830 în acte interne 
cu caracter normativ, purtînd titulatura de 
„Regulament ostăşescec pentru miliția pămin- 
tească a Principatului Valahiei“ şi „Regula- 
mentul pentru miliția națională a Moldovei“. 

„Formăluirea miliției a pricinuit o mare 
bucurie la tot omul în a cărui vine circulează 
sînge românesc“, sublinia un editorial al „Al- 
binei româneşti“. La distanță de un veac de 
evenimentele sus-menţionate, Nicolae Iorga re- 
marca : „Alcătuirea unei oştiri româneşti nu 
a fost o simplă măsură administrativă sau po- 
litică. Ea a ieşit din însăşi cerințele de acum 
o sută de ani ale sufletului românesc [...] Ar- 
mata noastră e un act de voinţă al întregului 
popor şi marea ei valoare morală vine de aici“. 

Sistemul militar era format din trupe per- 
manente şi teritoriale, ultimelor revenindu-le 
misiuni de pază a frontierelor şi de poliţie. 

Structura permanentă cuprindea trei regi- 
mente mixte, fiecare alcătuit din 2 batalioane 
şi 2 escadroane în Bucureşti, Giurgiu — Regi- 
mentul 1, Ploieşti, Focşani-Regimentul 2, Cra- 
iova şi Calafat — Regimentul 3, ale căror efec- 
tive se ridicau la 4673 de oameni, dintre care 
3 516 infanteriști şi 1 140 cavaleriști. 

Dotarea armatei s-a făcut cu armament din 
import, infanteria fiind înzestrată cu puşti cu 
cremene — neghintuite, cu încărcare pe la 
gura ţevii — prevăzute cu baionetă, iar cava- 
leria cu pistoale — neghintuite, cu încărcare 
pe la gura ţevii —, cîte două de luptător, săbii 
și lăncii de lemn cu virf de fier. 

Ostaşii proveneau din recruți primiţi prin 
filiera Ministerului de Interne (bărbaţi în vîrstă 
de 20—30 de ani), prin „înscriere obştească“ 
dintre birnicii cu pămînt şi pe calea volunta- 
riatului. Ei rămîneau sub arme timp de 6 ani; 
familiile lor se bucurau de scutiri de impozite, 
de capitaţie și orice fel de „angarale“. Cadrele 
au fost alese dintre cetățenii cu rang nobiliar, 
gradele acordîndu-se aproape automat după ca- 
tegoria socială căreia îi aparţineau persoanele 
respective ; din această cauză, pregătirea pro- 
fesională a ofiţerilor şi subofițerilor a lăsat 
multă vreme de dorit. 

Nevoile imediate și presante de instruire au 
impus adoptarea unor hotărîri cu caracter pro- 
vizoriu în domeniul alcătuirii regulamentelor 
militare, apelîndu-se la traducerea unor instru- 
mente de lucru strict necesare. S-au tălmăcit 
din limba rusă şi s-au adaptat specificului ro- 

mânesc Partea a I-a a ostășescului regulament. 
Şcoala recruţilor pentru miliția prinţipatului 
Țărei Românesci, Regulamentul ostășesc pen- 
tru miliția pământească a principatului Vala- 
hiei, editat la 5/17 martie 1831, Regulamentul 
ostășesc, partea II-a despărţirea a 5-a. Slujba 
de garnizon“, editat în anul 1832 şi Regula- 
mentul pentru miliția națională a Moldovei“. 
Se impune constatarea că cele mai multe dintre 
regulamentele menţionate erau la rîndul lor 
adaptări ale unor documente emanate în Fran- 
ţa, tara care în cursul războaielor lui Napo- 
leon I acumulase o vastă experienţă de luptă. 
Aspectele cuprinse în cadrul lor vizau instruc- 
ţia de front, mînuirea armei, instrucţia focului, 
exerciţii în ordine strînsă şi serviciul de gar- 
nizoană. Prin prevederile conținute, în multe 
puncte identice, regulamentele au contribuit la 
formarea unor structuri militare asemănătoare 
în Moldova si în Țara Românească, netezin- 
du-se astfel calea pentru contopirea lor într-o 
singură instituție. 

Sporirea efectivelor, îngrădită prin Regula- 
mentul organic s-a realizat totuși și prin în- 
fiinţarea, între 1830—1848, a unor formaţiuni 
teritoriale. Pentru paza graniţei s-au constituit 
subunități de „potecaşi“, la limitele de separa- 
ție cu Austria și Moldova, şi „cordonaşi“ (pi- 
chetași), pe frontiera dunăreană, cu elemente 
recrutate din satele aflate pe o fișie lată de 
6 km în lungul graniţei. Întreţinerea lor era 
asigurată de localităţile din care se recruta, sta- 
tul dotindu-le cu armament. 

În ceea ce priveşte organizarea trupelor de 
linie, în 1843 escadroanele de cavalerie au rein- 
trat în compunerea regimentelor de infanterie, 
ca mai apoi să fie din nou separate ; fluctua- 
tiile au durat pînă în 1856, cînd cavaleria a 
devenit definitiv o armă distinctă. 

Elemente ale unei flotile de Dunăre şi-au 
făcut apariția către 1845, reprezentate de şa- 
lupe însărcinate a „priveghia corăbiile și alte 
plutitoare care poposesc prin porturi pentru a 
se păzi buna rînduială“. 

Printre noutăţile introduse după 1835 în ar- 
mată se număra şi înfiinţarea suitei de ofiţeri 
de ordonanță, a statului major (ştabului) dom- 
nesc, transformat ulterior în Administraţia ar- 
matei (Dejurstva) cu trei secţii (personal, co- 
mandament, administrație). 

Gheorghe Bibescu s-a aplecat cu interes asu- 
pra sporirii forței de foc prin dotarea cu piese 
moderne de artilerie. La intervenția domnului, 
îndemnat cu insistență de ginerele său, Ioan 
Emanoil Florescu, s-au achiziţionat din Turcia 
patru tunuri, de calibrul 4 (80 mm), neghin- 
tuite şi cu încărcare pe la gura ţevii, ce au 
format în 1846 o baterie sub comanda căpita- 
nului Constantin Ciocîrlan. 

Şcolile ostășşeşti de la Dudeşti (1838) şi din 
Dealul Spirii de la cazarma „Alexandria“ 
(1839) au înlesnit formarea primelor cadre na- 
tionale ale oștirii moderne. Referindu-se la pro- 
gresele înregistrate prin introducerea şcolilor 
respective, ziarul „România“ releva : „N-ar pu- 
tea crede cinevași că niște mîini vînoase ce în- 

viriesc ca pe o pană armele cele mai grele ar 
fi în stare să ţie condeiul cu atita potrivire, 
încît să poată face dintiiași dată cele mai grele 
trăsuri ale literelor. Cu asemenea pătrunzătoare 
înţelegere nu este îndoială că aceşti soldaţi, ur- 
mând la învăţătură [...], în puţină vreme vor 
ajunge în stare a citi şi a scri, ci şi a aşterne 
socotelile cele mai obișnuite“. 

O altă scoală ostășească, de data aceasta 
pentru învățămîntul superior a început să func- 
ționeze din 1847 în încăperile cazărmii „Sf. 
Gheorghe“ (Malmaison) de pe malul Diîmbovi- 
tei, sub comanda colonelului A. Banov ; durata 
cursurilor era de 2 ani, completate cu un sta- 
giu de un an la trupă. 


+ * 


Barbu Ştirbei a ţinut permanent la loc de 
frunte chestiunile care veneau în atingere cu 
organizarea armatei. Grija pentru soarta ei se 
încadra în strategia cu privire la direcţiile şi 
priorităţile de modernizare a instituţiilor de 
stat. 

Merită a fi evidenţiat că domnul s-a numă- 
rat — alături de Grigore Ghica şi revoluţio- 
narii din 1848—1849 —, printre cei mai ar- 
denți susținători ai transformării miliției regu- 
lamentare într-un instrument militar cu mi- 
siuni defensiv-ofensive, pe care să-l folosească 
în împrejurări externe favorabile în scopuri 
naționale. Astfel, în cursul „războiului Crimeii“ 
el a pledat pentru o participare efectivă a mili- 
tiei la acţiunile de luptă purtate de Înalta 

Poartă, Franţa, Anglia și Sardinia, considerînă 
că prin tribut de sînge va obţine avantaje di- 
plomatice la masa tratativelor pentru cauza 
română. 

Ca repercusiune a tendinței de lărgire a atri- 
buțiilor inițiale ale miliției s-a produs şi pe 
planul gîndirii militare o schimbare uşor de 
sesizat, exprimată prin regulamente şi lucrări 
cu subiect de specialitate publicate în epocă. 
Majoritatea erau şi „traduceri prelucrate“ pen- 
tru a fi adaptate realităţilor din oştirea noas- 
tră. Au fost editate pe rînd Planurile eczerci- 
țiului de ploton de cavalerie, Bucureşti, 1851, 
Instrucție pentru împușcarea în țintă, Bucu- 
reşti, 1852, „tradusă din ruseşte şi adăogată“ 
de căpitanul A. D. Macedonski, Regulamentul 
ostășesc pentru frontul de cavlerie, Partea I. 
Școala recruților, Bucureşti, 1856, „tradusă şi 
prelucrată în şcoala ostăşească“ de căpitanul 
Dimitrie Niculescu sau Programul general. 
Școala de chirurgie [Bucureşti, 1855], pentru 
organizarea învătămîntului sanitar medical. Lu- 
crări de genul Krimeea sau campania oştirilor 
aliate la Sebastopol, București, 1855, de Ale- 
xandru Pelimon, Kurs elementar de istoria ar- 
tei militare, de colonel Ioan Voinescu I, expri- 
mau dorința de a introduce în circuit și puncte 
de vedere româneşti faţă de marile evenimente 
internaţionale sau față de probleme de refe- 
rință ale artei militare. Însă, cea mai intere- 
santă s-a dovedit cartea lui George Adrian, 
Idee răpede despre răsbelul de partizani, ur- 
mată de Instrucţiuni asupra servițiului de cam- 

panie și de un Manual de fortificațiune pasa- 
geră, publicată la Bruxelles, în 1853. Lucrarea 
lui George Adrian, cunoscut fruntaş al Parti- 
dei naţionale, răspundea unor întrebări care au 
frămîntat opinia publică între 1848—1849, şi 
merită o succintă prezentare. În paginile ei se 
valorifica, la nivelul concepţiei, experienţa re- 
voluționarilor români din anii 1848—1849, pusă 
în conexiune cu tradiţia europeană a războiu- 
lui popular. 


Pe linia lui Nicolae Bălcescu, cel care recla- 
mase o „reformă a organizării noastre ostă- 
şeşti, o reformă care să ne chezăşuiască mai 
bine temeiuri la apărare“, într-un sistem mili- 
tar în care „tot românul, fără excepţie, se naşte 
cu datoria de a fi soldat al patriei, de la 20—60 
ani“, fostul comandant din oastea lui Avram 
Iancu preconiza constituirea unui sistem de 
apărare bazat pe principiul „națiunii armate“. 

Cu toate că a simţit din plin restricţiile im- 
puse din partea puterilor „suzerană“ şi „pro- 
tectoare“ după 1848, Barbu Ştirbei a perseve- 
rat în acţiunea de redimensionare a armatei. 
El a adoptat, în primul rînd, hotăriri cu pri- 
vire la perfecționarea conducerii superioare a 
oștirii, pentru formarea unui cadru necesar 
aplicării în practică a reformelor pe care le 
preconiza. Domnul a înfiinţat în 1849 un or- 
ganism intitulat Sfatul ostășesc (toţi ofițerii cu 
gradul de colonel aflaţi în serviciu în garni- 
zoana București), cu întruniri săptămînale în 
care se dezbăteau problemele referitoare la sta- 
rea armatei. 

Statul major princiar (ştabul), transformat 
între timp în Administraţia oștirii, a fost lăr- 
git sub Barbu Ştirbei cu o nouă secţie, cea a 
serviciului contabilităţii. Din 1856 Administra- 
ția oștirii a luat denumirea de Departamentul 
ostășesc, numit tot mai des în actele oficiale 
Ministerul de Război. 

Transformările produse pe plan structural în 
armată în sensul profesionalizării, specializării 
şi autonomizării ca organism social cu un 
anume specific au determinat conducerea po- 
litică să înzestreze instituția cu reglementări 
juridice adecvate. În timpul lui Ştirbei, mai 
precis în anul 1852, s-au pus bazele codului de 
justiție militară, grație căruia delictele oameni- 
lor aflaţi sub arme au ieșit din competenţa 
instanţelor civile. 

„Condica penală ostășească cu procedura ei“ 
era mult mai cuprinzătoare decît vechea le- 
giuire. „Vinile“ — nerespectarea legii — și 
„crimele“ — infracțiunile grave — înfăptuite 
împotriva disciplinei, datoriilor slujbei sau cele 
comise în afara cadrului militar erau sancțio- 
nate în funcţie de data săvirşirii lor, în vreme 
de pace sau de război, avindu-se în vedere 
dacă delictul fusese comis premeditat (cu pre- 
cugetare), din culpă (din greşeală), nepreme- 
ditat (întîmplare) etc. Pedepsele prevăzute pen- 
tru infracțiunile menţionate se deosebeau după 
grade şi ranguri. 

Codul militar promulgat în anul 1852 stabi- 
lea și organele ce aveau sarcina de a aplica le- 
gea : comisiile corecţionale permanente — pe 

lîngă statul major al fiecărui regiment şi al fie- 
cărei inspectorii din trupele teritoriale, comi- 
siile judecătoreşti permanente — pentru aba- 
teri mai grave ; sfatul de revizie, cea mai înal- 
tă instanţă judecătorească militară, trebuia să 
verifice şi să prezinte domnului spre aprobare 
sentințele primelor două organe și să pregă- 
tească proiecte de legi sau de îmbunătăţire a 
așezămintelor juridice. 

Două decrete promulgate în decembrie 1852 
şi februarie 1853 au dat naştere comisiilor os- 
tășeşti de județ, formate din judecători civili, 
destinate anchetării soldaţilor din trupele teri- 
toriale. 

Anexa intitulată Osebit supliment pentru sta- 
rea de impresurare, în mare proporție inspirată 
de legea franceză din 29 iulie / 9 august 1849 
referitoare la starea de asediu, stabilea înda- 
toririle autorităţilor în cazurile de forță majoră. 

Domnul a adoptat şi un program de întărire 
a infanteriei, cavaleriei şi artileriei. Iniţiativele 
pe acest tărîm au întimpinat însă greutăţi din 
partea marilor puteri cu interese majore în 
această zonă a continentului. Făcîindu-se re- 
flexul „îngrijorării“ Vienei, generalul Johann 
B. A. Coronini protesta vehement în noiembrie 
1854 : „de curînd am aflat, spre marea mea sur- 
prindere, că Alteța Voastră, cedînd probabil în 
faţa unor insinuări străine de cabinetul dom- 
niei voastre, departe de a lăsa această chestiune 
în seama viitorului, sînteţi pe punctul de a în- 
făptui o parte din proiectul sus-menţionat şi 
de a spori de îndată efectivele miliției cu cî- 

teva batalioane noi [...]; mă văd obligat să vă 
rog să binevoiţi a opri acest curs şi de a opri 
desăvirşirea tuturor măsurilor a căror aplicare 
în practică a început deja sau urma să înceapă 
curînd, pentru a evita numeroasele inconve- 
niente ce ar putea decurge din realizarea imi- 
nentă și prea rapidă a amintitei organizări. 

Cu toate acestea, trecîndu-se peste adversi- 
tatea unor cercuri străine, s-a mărit efectivul 
aflat sub arme; cavaleria a sporit pînă la 
6 escadroane. 

Artileria, considerată ca „un mijloc ce i se 
dă spre ţinerea bunei orînduieli a instituțiilor 
şi legilor prințipatului,“ a fost împărţită într-o 
baterie „pedestră“ şi un divizion de artilerie 
„călăreață“. 

În dotarea flotilei muntene se aflau, la înce- 
putul domniei lui Barbu Ştirbei, trei șalupe ca- 
noniere cu vele şi 18 caiace cărora li s-a adău- 
gat, în 1850, și un cuter. Continuînd intenţiile 
manifestate pînă atunci, de a repune puterea 
militară în rolul său de apărător al statului 
împotriva agresiunii externe, el a hotărît, la 
5/17 iulie 1850, printr-o lege specială, reorga- 
nizarea flotilei. Marina s-a separat de trupele 
terestre şi a format un corp cu o comandă 
aparte, subordonat „Inspectoratului graniţei 
Dunării“ ; bazele flotilei se găseau în porturile 
Brăila, Giurgiu, Turnu Severin, Calafat şi Gura 
Ialomiței. Cele trei șalupe canoniere au fost 
dislocate în porturile Brăila, Giurgiu și Turnu 
Severin, unde traficul fluvial era mai intens. 

După încheierea „războiului Crimeii“, Rusia 
a înapoiat o parte din mijloacele de navigaţie 
ale flotei muntene, pe care le sechestrase în 
1853, dar acestea arătau o stare de uzură avan- 
sată. 

Cum amestecul extern se făcea simţit cu pre- 
cădere în chestiunile pendinte de armata de li- 
nie, factorii naţionali de conducere au avut la 
dispoziţie un cîmp mai larg de iniţiativă în 
organizarea și întărirea forțelor nepermanente. 
În cadrul dat, s-a acţionat îndeosebi în direcţia 
degrevării regimentelor permanente de obli- 
gaţiile de ordine interioară şi de menţinere a 
cordonului de carantină impuse prin Regula- 
mentul organic. Se întrevedea, dealtfel, şi po- 
sibilitatea ca în caz de război trupele de linie 
să fie sprijinite în mod eficient de cele neper- 
manente. ó 

În vara anului 1850, odată cu adoptarea legii 
pentru organizarea dorobanților de judete şi a 
celei pentru organizarea grănicerilor, intențiile 
puterii centrale au prins viață. „Prin institui- 
rea dorobanților de către Ştirbei — spunea 
A. D. Xenopol — [...] nu au făcut decît a clădi 
mai departe pe temelia vechei constituiri a ar- 
matei române“. 

Dorobanţii şi grănicerii au primit uniforme, 
și steaguri proprii şi au fost îndrituiți să de- 
pună jurămîntul militar. Din punctul de vedere 
al dreptului civil şi penal, ei se găseau pe tim- 
pul executării serviciului sub incidența codu- 
lui de justiţie militară ; deşi se conduceau după 
ordinele exprese ale Ministerului de Interne, 

țineau cu instrucția şi dotarea de Ministerul 
de Război. Dorobanţii, trupe călări, au înca- 
drat 17 escadroane — cîte unul de fiecare ju- 
deț —, împărțite la rîndu-le în 2 inspectorii. 
Grănicerii s-au constituit în 5 batalioane a cîte 
patru companii fiecare — 3 pe frontiera Du- 
nării şi 2 pe frontiera cu Austria — aflate în 
două mari grupări intitulate „Inspectoratul Du- 
nării“ (219 pichete) şi „Inspectoratul munți- 
lor“ (266 pichete). 

Autorităţile judeţene au fost obligate din 
1855 ca lunar să înainteze Ministerului de Răz- 
boi un raport privind situaţia încadrării celor 
licenţiați (lăsaţi la vatră) din unităţile de linie, 
din rîndul lor selecționîndu-se o parte a ca- 
drelor trupelor teritoriale. 

În 1852, efectivele unităţilor nepermanente 
ajunseseră la 4 677 dorobanţi şi 7 838 grăniceri, 
adică în total la 12 515 oameni. 

Îmbunătăţiri notabile se constată în instru- 
irea trupei şi cadrelor. În porunca (ordinul) 
adresat oștirii în 1849 se menționează : „se dă 
termen de 6 luni cu începere de la 1 noiembrie, 
ca toţi oberofiţerii fără osebire să se pregă- 
tească pentru examenul la care se vor cere 
desăvirșita cunoștință a şcoalei recruților, exer- 
cițiurilor de roată, batalion şi divizion (pentru 
cavalerie), slujbei de garnizon“. Merită subli- 
niat efortul de a se generaliza promovarea în 
funcții după pregătire şi aptitudini, peste pri- 
vilegiile de origine şi titlurile boiereşti ; avan- 
sarea „pe viitor nu va mai fi bazată decit pe 

meritul său“. Din anul 1851 capitala a găzduit 
tabăra unui „batalion model“. Inspecţia la care 
a fost supusă această unitate, alături de sub- 
unităţile de artilerie din Bucureşti, s-a înche- 
iat cu constatarea că s-au găsit: „aceste două 
părți de oştire în desăwvirşită plăcută stare, la 
artilerie, despre vederea oamenilor şi a cailor, 
despre curăţenia îmbrăcămintei, muniției şi 
trenului, despre evoluție; mînuirea armelor, 
focul şi practica dărei la semn la batalionul 
de model aseminea despre cele mai sus privi- 
toare pe seamă-i, arătăm a noastră mulțumire 
d-lui şef al oastei, ajutorului său, maiorului 
Lenz comandirul artileriei, maiorului comandi- 
rul batalionului, ofițerilor şi tuturor de obşte 
ostașilor din aceste două arme“. 

Pentru perfecționarea pregătirii artileristice 
s-a apelat în 1850 la guvernul prusian, recla- 
mîndu-se detașarea unui ofițer avînd şi „cu- 
noştințele şi practica pretinsă pentru arma ge- 
niului“ pe o perioadă de cel puțin 6 ani. 

Demersul pe lingă Berlin ascundea şi un in- 
teres politic, voindu-se să se forțeze monopolul 
puterilor „suzerană“ şi „protectoare“ asupra 
raporturilor cu exteriorul într-o direcție poli- 
tică ce să nu le alarmeze pe acestea. Consulul 
Franţei, Eugene Poujade, comenta în mai 1853; 
„Prințului Știrbei se gîndeşte foarte mult să 
aibă ofiţeri străini, capabili să dea o condu- 
cere bună şi să formeze o școală de ofițeri de 
stat major [...] El nu îndrăzneşte să ceară 
Franței unde după expresia sa oamenii capa- 
bili mişună, de teamă să nu displacă, și cred 

că el se va adresa Austriei sau mai curînd 
Prusiei. 

În primăvara anului 1853 se ordona agentului 
diplomatic al Ţării Româneşti de la Viena să 
recruteze un medic veterinar şi un instructor 
pentru călărie pe o perioadă de trei sau cinci 
ani. 

Pe plan intem a avut prioritate iniţiativa 
de creare a unor şcoli pentru cadrele medii 
şi superioare, începîndu-se cu cele destinate 
serviciului sanitar. Încă din octombrie 1850 se 
inaugura o mică școală de chirurgie pentru fel- 
ceri şi sanitari în clădirea de pe „Podul Cali- 
cilor“ (Calea Rahovei). Francezul Appert, aflat 
în toamna anului 1851 într-o vizită în spitalul 
militar de la Mihai Vodă, nota: „Ciţiva băieţi 
sînt la spital pentru a învăţa să lase sînge, să 
panseze bolnavii. Vor deveni prin urmare in- 
firmieri foarte pricepuţi şi capabili“. 

În 1853 Barbu Ştirbei l-a angajat pe Carol 
Davila, proaspăt licenţiat în Franţa, ca şef al 
spitalului militar de la Mihai Vodă şi medic 
şef al armatei din Țara Românească. Acesta 
din urmă avea să semnaleze mai tîrziu că Barbu 
Ştirbei „M-a onorat cu o atenţie excepţională 
şi mi-a vorbit pe-ndelete despre frumoasa şi 
importanta misiune pe care o aveam s-o înde- 
plinesc în principat“. 

Carol Davila a propus fuzionarea Școlii de 
mică chirurgie de la Spitalul militar cu aceea 
de la Spitalul Filantropia. Proiectul de organi- 
zare, întocmit în toamna aceluiaşi an, prevedea 
ca instituția să funcționeze sub „formă de lițeu, 

într-un intradins local, sub direcţia militară, în 
care să se primească elevi interni pînă la nu- 
mărul de una sută“, pe o. durată de 4 ani. 
Școala de chirurgie și-a deschis porţile la în- 
ceputul lui decembrie 1855 în clădirea Spita- 
lului Militar de la Mihai Vodă. În luna iulie 
1857, la sugestia lui Carol Davila, s-au revăzut 
şi reformulat programele de predare ; intitulată 
de-acum înainte Scoala națională de chirurgie şi 
farmacie ea avea să primească pentru început 
110 elevi civili şi militari. La capătul a 4 ani 
de studiu, absolvenţii trebuiau să efectueze un 
stagiu de 3 ani ca subchirurgi la trupă sau 
spitale, după care primeau titlul de medici. 

De asemenea, s-a reluat proiectul lui Gheor- 
ghe Bibescu privitor la o școală de ofițeri și 
prin două porunci din august 1849 S-a dispus 
pregătirea primelor examene de admitere. La 
18 martie 1850 o comisie, în fruntea căreia se 
aflau coloneii Ioan Em. Florescu și I. Voinescu 
I și maiorii Salmen şi Dimitrie Pavel, a audiat 
200 de candidaţi între 11 şi 14 ani doritori să 
urmeze cursurile acestei şcoli şi a declarat ad- 
mişi 24. Ulterior, s-a aprobat suplimentare a 
încă 10 locuri. 

Festivitatea de deschidere a şcolii s-a des- 
făşurat în primăvara anului 1850, „Vestitorul 
românesc“ menţionînd : „Tinerimea ce va eşi 
din această şcoală va aduce în rîndurile oștirii, 
pe lîngă sentimentele de jertfire de care este 
pătruns tot soldatul, și cunoștințele care vor fi 
podoaba miliției şi prin care tot ofițerul nu 
numai că-şi va putea îndeplini cu destoinicie 

şi bărbăţie misia sa ostăşească, dar încă va fi 
pregătit spre a putea îndeplini lucruri temei- 
nice, de folos simţitor pentru patria noastră“. 

Programa de învățămint, defalcată pe 5 ani, 
era orientată îndeosebi spre disciplinele teh- 
nice şi cu profil geodezic. 

Elevii — între care se evidențiaseră Con- 
stantin Barozzi, Matei Vlădescu, Ion Popescu, 
Ioan Cotruţ, Gheorghe Slăniceanu, Constantin 
Dimitrescu-Maican —, au dat o adevărată probă 
de capacitate participînd între 1854 — 1856 la 
activitatea comisiei austriece însărcinate să 
efectueze lucrările de triangulaţie şi topografie 
necesare întocmirii hărţii Ţării Românești. 

La 7/19 aprilie 1856, 26 de sublocotenenţi au 
absolvit cursurile acestei instituţii de învăţă- 
mânt militar din Ţara Românească. Manifesta- 
ţia dedicată evenimentului s-a bucurat de pre- 
zenţa lui Știrbei însoţit de miniștri şi ofițeri 
munteni, cît şi de Soliman Paşa, generalul 
Johann B. A. Coronini, consulul Franţei, L. Bé- 
clard ş. a. „Avem nevoie — a arătat domnul 
— de ofițeri buni, îi vom găsi aici. Miliția are 
nevoie în mod special de oameni inteligenți şi 
devotați, obișnuiți cu o disciplină severă şi stu- 
dii serioase, sînt fericit că le pot găsi la voi“. 

Ciţiva membri ai aristocrației muntene au 
frecventat şi renumite academii şi şcoli mili- 
tare de peste hotare: George Știrbei, fiul cel 
mare al domnului, absolvent al Școlii corpului 
de cadeți din Prusia, în 1853, mai apoi trimis 
la Scoala militară de la St. Cyr din Franţa; 
Mihai Ghica, fiul fostului ministru de răzbai 

Constantin Ghica, înscris la sfîrşitul anului 
1853 în Corpul imperial al pajilor de la St. 
Petersburg, Alexandru, fiul lui Barbu Ştirbei, 
admis în 1855 la Şcoala militară de la St. Cyr. 

În conformitate cu decretele din anii 1851, 
1853 şi 1856 s-a reglementat şi instruirea tru- 
pelor teritoriale, accentul căzind pe antrena- 
mentul soldaților, voit apropiat de acela al ar- 
matei permanente. De la sfîrşitul anului 1851, 
s-au convocat cîte 2—3 dorobanţi din fiecare 
schimb pentru instruirea pe o perioadă de 
4 luni, alăturîndu-li-se cîte un cavalerist din 
trupele de linie de fiecare judeţ. În vederea 
îmbunătăţirii pregătirii ajutoarelor de coman- 
danţi, s-a procedat la încadrarea grupelor de 
la pichetele de grăniceri cu elemente alese din 
rîndul armatei active. 

Totodată s-a acordat o atenţie sporită instruc- 
tiei focului, tragerilor la ţintă, asimilării unor 
procedee de luptă călare cu arme albe. 

Dorobanţilor li se cerea să cunoască, într-o 
instrucţiune din 1852, „minuirea puştei şi de- 
prinderea tragerei la semn, alinierea dispărți- 
rei, rapid, galop şi carier [...], curețenie în 
muniţie, arme şi îmbrăcăminte, nelenivire la 
îndeplinirea slujbei, acestea fiind mai cu ose- 
bire calităţile însuşite unui bun oștean ce-și 
simte misia sa“. 

Alături de organizare şi instruire, dotarea 
trupelor cu material de luptă a preocupat în 
permanenţă autorităţile de la Bucureşti. Pen- 
tru început, după 1848, s-a procedat la redis- 

tribuirea armamentului mai vechi trupelor de- 
zarmate cu prilejul intervenţiei străine. 

Bateria de artilerie creată sub Gheorghe Bi- 
bescu, ale cărei piese fuseseră sechestrate de 
otomani în toamna anului 1848, a reprimit ma- 
terialul avut pînă atunci în dotare. El a fost 
completat cu 4 tunuri din bronz (neghintuite, 
cu încărcare pe la gura ţevii, calibru 80 mm) 
din arsenalul imperial otoman și alte 8 piese 
de acelaşi model întrunindu-se necesarul pen- 
tru formarea a două baterii. 

Mărturisindu-şi satisfacția pentru primirea 
acestor tunuri, domnul comunica seraschierului 
Mehmed Ali Paşa, la 5/17 octombrie 1850: 
„M-am grăbit să mă duc să le primesc în frun- 
tea Statului major și a corpului de ofițeri ai 
miliției ca şi a principalilor funcţionari. Această 
zi a fost deosebit de frumoasă pentru mine, 
domnule, şi îi voi păstra o amintire neştearsă ; 
[...] tunurile şi accesoriile lor, cum și ţinuta 
lor ireproşabilă, au atras într-adevăr întreaga 
noastră admiraţie“. Odată cu declanșarea „răz- 
boiului Crimeii“, cele două subunități au fost 
sechestrate de armata ţaristă, participînd la 
asediile Hîrşovei, Măcinului, Silistrei. 

Lipsuri importante se înregistrau şi în arma- 
mentul de infanterie. Eugene Poujade, consu- 
lul general al Franţei, informa în iulie 1851 că 
înaintea retragerii forţelor de ocupaţie „au fost 
distruse toate puștile şi apoi au aşteptat 
aproape un an să vină arme de la St. Peters- 
bung“. 

Barbu Știrbei a delegat la sfîrşitul lunii ia- 
nuarie 1851 pe maiorul R. A. de Borroczin să 
achiziționeze din străinătate 3 000 de puști şi 
5 129 puști muschetoane cu toate accesoriile 
lor, cît şi un număr oarecare de săbii de cava- 
lerie. În ianuarie 1852 batalioanele erau dotate 
cu puşti cu percuţiune. 

Comenzile au continuat să sosească în trans- 
porturi succesive din Belgia (Fabrica de la 
Liege), astfel în august 1852 se consemna re- 
cepționarea unui nou lot de 1 800 de puști. Un 
raport francez din aprilie 1853 despre situa- 
ţia financiară, militară şi administrativă a ţării 
făcea cunoscut Parisului că la acea dată toți 
ostașii armatei muntene erau „echipați după 
1851 cu puşti cu capsule; în ce priveşte puş- 
tile lor cu silex ele au servit pentru înarmarea 
grănicerilor“. 

Ca și în cazul artileriei, materialul de luptă 
al trupelor de infanterie s-a descompletat cu 
prilejul „războiului Crimeii“. 

Cînd condiţiile politice i-au permis-o, șeful 
statului a acţionat pentru completarea golurilor 
din dotare. El a apelat în 1856 la Austria pen- 
tru achiziţionarea a 600 de „muschete“ dintr-un 
model adoptat de armata habsburgică de puţin 
timp și din care mai fuseseră procurate ante- 
rior 200 de bucăţi. Aproape în același timp a 
plecat în misiune şi maiorul Ioan Cornescu cu 
sarcina de a procura din Belgia, de la Liege, 
2 000 de arme. „Miliția valahă trage din Belgia 
armele sale — arăta publicaţia Zimbrul» —, 

care nu mai lasă nimic de dorit în privinţa bu- 
nătăței şi a eleganței lor“. 

După cum se desprinde dintr-o scrisoare 
adresată de Barbu Ştirbei baronului de Zedlitz 
— agentul muntean de la Viena — pentru a 
obţine aprobarea de tranzit a armelor prin 
Austria, maiorul I. Cornescu fusese trimis 
pentru a procura „o cantitate mică de arme 
împreună cu alte accesorii ce ne lipsesc pen- 
tru a completa armamentul milițiilor noastre 
în organizarea lor actuală“. Comanda se referea 
la 1415 de puști, 750 pistoale, 500 baionete, 
150 de săbii şi 7 milioane de capse. 

Încercările de a spori materialul din înzes- 
trarea flotilei prin comenzi în Rusia nu au fost 
încununate de succes. Pierderea unei părţi din 
nave în vremea retragerii trupelor ţarului Ni- 
colae I din principat, în 1854, a agravat criza 
marinei. În 1855 organele de resort își propu- 
neau totuşi să achiziţioneze o navă militară 
„pentru vizitarea liniei Dunării si a punctu- 
rilor, păstrarea bunei orînduieli din portul Bră- 
ilei, unde va fi staționat, și la ceasuri de nea- 
părată nevoie să poată să transporteze de la 
un punct la altul comenzi ostăşeşti, precum și 
alte obiecte de muniţie“. 

Pe lingă armele de foc, domnul s-a îngrijit 
să procure şi arme albe, săbii în speţă, pen- 
tru infanterie, cavalerie şi artilerie ; astfel de 
comenzi au fost onorate de casele de comerț 
străine în 1852 şi 1854. 

'Armata teritorială resimțea mult mai intens 
lipsa de mijloace de luptă. O parte din arma- 

mentul ei provenea din depozitele trupelor per- 
manente — puşti cu cremene —, iar altă 
parte era procurat din Belgia. În 1851 s-au im- 
portat de acolo, prin intermediul misiunii ma- 
iorului R. A. de Borroczin, 5 100 de puşti-mus- 
chetoane cu cremene iar din Austria 5 100 de 
săbii. 

Muniția s-a procurat multă vreme din Rusia, 
Austria şi Turcia. În iulie 1850, Barbu Știrbei 
intervenea pe lingă Poartă pentru „cedarea a 
4 204 oca de pulbere de puşcă şi 773 de pul- 
bere de tun“ al cărei preţ „va fi suportat de 
casieria miliției“, întîmpinare urmată în oc- 
tombrie același an de o cerere similară către 
Rusia. Se solicita facilitarea achiziţionării din 
arsenalele imperiale a unei cantităţi de 450 
funzi de pulbere de tun şi a 5 124 ocale de pul- 
bere de pușcă. Reprezentantul rus, A. O. Du- 
hamel, a răspuns că ţarul „este de părere că 
în toate problemele legate de muniţiile de răz- 
boi, necesare serviciului miliției valahe, A. V. 
ar face mai bine să se adreseze direct guver- 
nului otoman“. 


Bucureştii a apelat anul următor, în martie 
1851, la o fabrică din Banat, pentru „confec- 
ţionarea unei mici cantități de proiectile, gre- 
nade şi cartuşe pentru mitralii, care nu depă- 
șesc cantitatea de 150 quintale, și care nu pot 
fi procurate gata fabricate, ţinîndu-se cont de 
faptul că aceste muniții trebuie în mod special 
adaptate calibrului artileriei noastre“. La scurt 
timp, o nouă cerere se îndrepta către coman- 
damentul militar austriac din Sibiu în vederea 

cedării contra cost, a cantităţii anuale de 
25 000 kilograme de pulbere. Recepţionarea ar- 
melor cu capse, model belgian, a determinat 
orientarea importului de muniţie în 1852 şi 
1856 către această ţară. 

Obstacolele întîmpinate de conducerea mili- 
tară în ceea ce priveşte achiziţionarea pulberii 
de război au impus adoptarea unui proiect de 
construire a unei fabrici autohtone, pe un teren 
al mănăstirii Radu Vodă. În cele din urmă, pul- 
berăria a fost ridicată, lîngă biserica Ţircă, de 
pe uliţa Vitanului, în apropierea rîului Dîm- 
boviţa. După explozia ce a distrus parte din 
instalaţii, sediul ei s-a mutat în 1854 la Tirg- 
şor, lîngă Ploieşti, pe domeniul mănăstirii cu 
acelaşi nume, în apropierea unor întinse plan- 
taţii de tei. Pe lîngă pulbere s-a trecut la pro- 
ducerea în ţară de către meseriaşii încadraţi 
în bateriile de artilerie a cartuşelor şi gloan- 
telor necesare armatei teritoriale pentru in- 
strucția focului. S-a mai asigurat recondiţio- 
narea, și întreţinerea armamentului, numeroase 
puști cu cremene reparindu-se de către arti- 
lerişti, cu sprijinul meseriașilor de -aici şi al 
unor lăcătuşi particulari. 

Războiul din 1853 dintre Rusia și adversarii 
ei — Imperiul otoman, Anglia, Franța şi Sar- 
dinia — a întrerupt cu brutalitate procesul de 
consolidare a structurilor militare naţionale. 
Forţele de ocupaţie, țariste şi austriece, au de- 
zarmat unităţile din Moldova şi Țara Româ- 
nească sau le-au folosit artileria în interese 
proprii. Refuzul principelui din Bucureşti de a 

se înregimenta cu toată oştirea în armata ta- 
ristă i-a atras dizgraţia Curţii din St. Peters- 
burg şi a provocat, aşa cum dezvăluia peste 
ani George Ştirbei, decizia tatălui său de a se 
retrage temporar de la cîrma ţării. 


4. LEGĂTURI POLITICE, ECONOMICE ŞI 
CULTURALE ÎNTRE TARA ROMÂNEASCA, 
MOLDOVA ȘI TRANSILVANIA (1849—1856) 


Relaţiile firești dintre ţările române au con- 
tinuat să se dezvolte și după ampla ridicare din 
1848—1849, învingîndu-se obstrucțiile înălțate 
în calea lor de marile puteri și de succesivele 
ocupații străine. 

Edificatoare este pentru noua fază de dez- 
voltare în care au intrat raporturile pe multi- 
ple planuri dintre provinciile istorice româ- 
neşti, intensificarea schimburilor economice, 
element fundamental pentru înfăptuirea unei 
piețe moderne. La aceasta contribuiau desigur 
interdependențe de natură obiectivă cum ar fi 
complementaritatea structurilor economice, uni- 
formizarea circulaţiei mărfurilor şi intercondi- 
ționarea consumului de bunuri materiale. 

La egalitate cu adîncirea raporturilor de 
schimb, în procesul de făurire a statului mo- 
dern au intervenit şi stimuli de natură cultu- 
rală, oamenii de idei aflindu-se in primele rîn- 
duri ale luptătorilor pentru unire şi neatir- 
nare. Graţie manifestărilor viguroase ale căr- 
turarilor de o parte şi alta a Carpaţilor viaţa, 
noastră spirituală s-a desfăşurat într-un cadru 

unitar fiind animată de slujirea cu mijloace 
specifice a comandamentelor istorice ale epocii. 

Domnul "Ţării Românești a vădit o stărui- 
toare aplecare către nevoile timpului fiind unul 
dintre animatorii diversificării formelor de con- 
viețuire dintre fiii aceluiaşi neam, despărțiți 
în mod arbitrar sub imperativul unor interese 
străine lor. 

Astfel, în vara anului 1849, la scurt timp de 
la reîntoarcerea din călătoria de învestitură 
la Constantinopol, Barbu Știrbei comunica prin- 
cipelui Moldovei, Grigore Ghica, că a ordonat 
luarea de măsuri de înlesnire a bunei desfășu- 
rări a circulaţiei corespondenţei private, de stat, 
comerciale, politice etc. prin Focşani, spre 
sfîrşitul domniei se va definitiva şi proiectul 
construirii unei linii telegrafice între Bucureşti 
şi Iași. 

Între altele, se viza de ambele părţi o mai 
îndeaproape cunoaştere a poziţiilor ce se in- 
tenționau a fi adoptate în relaţiile cu terţe 
părți şi se puneau temeliile unei strînse co- 
operări diplomatice. „Cred că nu ignoraţi 
— arăta liderul din Bucureşti la 23 august/4 
septembrie 1849 — cit este de important pen- 
tru noi de a întreţine corespondențe frecvente 
şi continui“. Știrbei îl informa pe Grigore 
Ghica că reuşise să obţină, de la generalul A. O. 
Duhamel, ca fondurile realizate din exportul 
de cereale să fie lăsate în continuare.la dis- 
poziţia domnului; se pronunţa pentru apla- 
narea unor conflicte între autoritatea superi- 
oară din Iaşi şi miniştrii săi. El primea la rîn- 

du-i sfatul de a nu profita de dreptul pe care-l 
dăduse Poarta de a-și acoperi cheltuielile de 
învestitură printr-un nou impozit asupra sării. 
Oficialităţile din Bucureşti propuneau apel co- 
mun pe lingă Poartă în vederea acordării că- 
tre principate a avantajelor vamale prevăzute 
în tratatele cu puterile europene etc. Din ca- 
pitala moldavă veneau îndemnuri pentru re- 
zolvarea amiabilă a chestiunilor mănăstirilor 
închinate dar pe linia restrîngerii amestecului 
extern în afacerile principatelor. În cursul in- 
tensului schimb de vederi s-au căutat moda- 
lităţi de depășire a crizei financiare ce se sim- 
ţea cu acuitate, Ştirbei optind pentru înfiin- 
tarea unei bănci de scont cu capital prusian 
şi combaterea concurenței austriece pe piaţa 
sării, 

Proiectul de tratat comercial inegal între Is- 
tanbul şi Viena, din 1851, le stirea ambilor 
domni temeri îndreptăţite deoarece „principiul 
reciprocității este sacrificat și dezavantajul este 
evident pentru ţările care plătesc suprataxa“, 
Se preconiza o inițiativă românească pe piaţa 
otomană a sării, fiecare principat angajindu-se 
să menţină un nivel constant şi prestabilit al 
desfacerii. 

Întilnirea dintre Barbu Ştirbei şi Grigore 
Ghica de la Focșani, din 1852, a prilejuit exa- 
minarea altor chestiuni de cel mai mare interes. 

După izbucnirea „războiului Crimeii“ şi inter- 
venţia militară țaristă la Dunăre domnii au luat 
aceeași poziţie de „neutralitate“. Ei au părăsit 
capitalele atunci cînd s-a încercat încorporarea 

milițiilor în cadrul armatei ruse pentru a par- 
ticipa la atacurile împotriva Turciei, măsură 
ce nu corespundea cu intenţiile lor şi nici cu 
acordurile internaționale în vigoare. 

La reînscăunarea ce a succedat evacuării 
principatelor de trupele ţariste contactele ofi- 
ciale au fost reluate. „În ceea ce mă priveşte 
— declara Barbu Ştirbei — mă preocupă să-mi 
clarific ideile în acest moment, şi mi-aş face 
o îndatorire din a le schimba cu cele ale Al- 
teței Voastre, în toate aceste chestiuni de un 
interes atît de mare pentru ţările noastre“. De 
cealaltă parte a Milcovului se anunţa că „sen- 
timentele şi politica noastră sînt de acord ; ele 
sînt dictate de solidaritatea poziţiilor şi iden- 
titatea intereselor noastre“. 

Cu toate că tonul corespondenței se menți- 
nea la cota amabilităţii și simpatiei dinainte de 
1853, transpare, că o anumită răceală interve- 
nise, probabil din cauza unor neînțelegeri pe 
marginea relaţiilor cu austriecii. Grigore Ghica 
s-a împotrivit instituirii „dreptului marțial“ şi 
altor iniţiative restrictive. Răceala s-a trans- 
format în suspiciune și, ulterior, în adversitate, 
Grigore Ghica reproşindu-i vecinului o serie 
de defecte, o atitudine duplicitară faţă de unele 
probleme de interes general, șovăieli în apli- 
carea de reforme reclamate de starea econo- 
mică şi social-politică a celor două țări ro- 
mâne. „Îmi este imposibil să-l stimez şi mai 
mult încă, să-l acoper cu adeziunea mea şi 


chiar cu tăcerea mea“ — mărturisea domnul 
Moldovei. 

Pe de altă parte, Ştirbei îl incrimina pe 
Grigore Ghica în primul rînd deoarece menţi- 
nea în jurul său şi încuraja foști revoluționari 
de la 1848—1849 şi nu-i ierta manifestările re- 
petate de nehotărire, frica de a depăşi obsta- 
colele ce i se ridicau înainte. 

Deteriorarea raporturilor provocată de ambii 
nu slujea decît intereselor habsburgilor, mae- 
ștri în politica de „divide et impera“. 

Peste dezacordul din 1854—1856, ceea ce ră- 
mîine ca foarte importantă, este continuarea 
conlucrării pe baza unei strategii politice co- 
mune a Moldovei și Ţării Românești, tendință 
manifestată cu pregnanţă îndeosebi în memora- 
bilul 1848. Ea se va concretiza în lupta coordo- 
nată pentru realizarea unirii, în iarna altui an 
de răscruce pentru români, 1859. 


În ceea ce priveşte Transilvania, principat 
român aflat în cadrul imperiului austriac con- 
dus la acea epocă prin guvernatori militari, 
se remarcă un tot mai viu interes al cercurilor 
de afaceri şi intelectuale către întărirea coope- 
rării cu Bucureștii şi Iașii. Tendinţa eviden- 
țiată își făcea loc prin hățişul de obstrucţii da- 
torate cabinetului de la Viena foarte sensibil 
la orice semn de apropiere între români. „Dacă 
şi românii, care sînt cei mai numeroşi şi cei 
mai puternici, ar începe cu pretenţii, acest fapt 
ar produce urmări grave — declara prinţul gu- 
vernator Karl von Schwartzenberg. În părțile 
sudice există deja reprezentanţi ai ideilor ultra- 
române“. Habsburgii au alternat represiunile 
la adresa liderilor mișcării naţionale (Simion 

Bărnuţiu, Alexandru Papiu Ilarian, Alexandru 
Treboniu Laurian s-au retras întîi în Italia şi 
mai apoi în Moldova) cu anumite concesii pre- 
cum patentele din 1853—1854 pentru desfiin- 
ţarea definitivă a iobăgiei. 

Barbu Știrbei, dată fiind poziţia lui vulnera- 
bilă între cele trei imperii vecine, nu a fost 
în măsură să ofere un sprijin masiv şi deschis 
cauzei naţionale în principatul Transilvaniei. 
Cercetări de arhivă şi informaţii risipite în 
anumite lucrări memorialistice permit să se 
afirme că el era la curent cu situația compatri- 
oţilor de peste munţi, că a împărtășit chiar și 
idei de eliberare a lor de sub dominaţia străină 
şi de unire cu locuitorii Moldovei şi Ţării Ro- 
mâneșşti ; conducători ai emigrației transilvă- 
nene precum loan Maiorescu, fost luptător re- 
voluționar în 1848—1849, părintele marelui om 
de cultură Titu Maiorescu, s-au bucurat de aju- 
torul moral şi material al lui vodă în anii grei 
de după 1849. 

Pe tărim economic Barbu Ştirbei a încura- 
jat numeroase activităţi cu caracter comercial 
și financiar găsind parteneri binevoitori în bur- 
ghezia română şi săsească din Braşov, Sibiu, 
Cluj etc. O binecunoscută publicaţie susţinea 
în 1853: „Comerciul Braşovului începe a lua 
un avint care este urmarea închiderii Dunării, 
căci de atunci încoace trebuinţele ţărilor ro- 
mânești de manufacturate, fabrcate şi mărfi 
coloniale se trag vîrtos prin Braşov, cum pre- 
cum era acesta mai nainte de începerea plu- 
tirii cu abur pe Dunăre“. Anterior, negustori- 

mea română din Ţara Biîrsei ceruse într-un me- 
moriu datat 1850 „clădirea trainică a tuturor 
drumurilor peste ținuturile pe unde comuni- 
caţia comercială este mai vioaie ; apărarea mult 
mai puternică a sudiților austrieci în vecinele 
principate ; delăturarea cît mai curîndă a ne- 
cazurilor de vămi ; deschiderea comunicaţiilor 
de poștă cel puţin de două pină-n trei ori pe 
săptămînă peste Oituz către Iaşi şi Galaţi; 
mijlocirea unui port franc la Galaţi sau Bră- 
ila“. PES 

Centre de tranzit comercial existau la Vîlcan, 
Dragoslavele-Giuvala, Breaza-Predeal, Vălenii 
de Munte-Bratocea, Cîineni-Riul Vadului, Bu- 
liga ș.a. Țara Românească, ca și Moldova de 
altfel, trimiteau dincolo de hotare animale, pro- 
duse animaliere, cereale, materii prime pentru 
industrie ; Transilvania şi Banatul cu nume- 
roase stabilimente industriale livrau produse 
finite, articole de pielărie, stofe etc. Numai în 
1851 Principatele dunărene au dat pe piața 
transilvană 368 000 de capete de vite, iar prin 
vama Bratocea s-au tranzitat în 1856 124 424 
ocale de lînă. Dintre casele comerciale renu- 
mite pentru cifra ridicată de afaceri se detaşau 
„Costache Carcalechi“, „Martinovici și Assan“, 
„Ioan şi Costache Ghenoiu“, multe dintre ele 
fiind deţinute de comisionari ai companiei 
„Creditul Levantin“ din Brașov; în Bucureşti 
din 383 de sudiți 154 erau negustori transil- 
văneni „supuşi“ austrieci. Cuantumul tranzac- 
țiilor mijlocite sau încheiate numai în Braşov 
se cifra în 1850 la 2 milioane de florini, iar în 

1851 exportul Transilvaniei, Banatului și Buco- 
vinei în Ţara Românească și Moldova se ridica 
la 15 milioane de florini. 


Pe temelia pe care a reprezentat-o acţiunea 
comună a tuturor patrioților din ţările române 
în vederea armonizării evoluţiilor lor econo- 
mice — prin înțelegeri comerciale, convenții 
de frontieră, facilităţi de credite ș.a. —, s-a 
dus mai departe opera de consolidare a naţi- 
unii, s-au creat premisele favorabile desăviîr- 
șirii procesului de formare a statului național 
unitar. 


5. DEMERSURI ALE DOMNIEI 
PENTRU AFIRMAREA AUTONOMIEI 
ÎN RELAȚIILE EXTERNE (1849—1856) 


Victoria absolutismului din 1848—1849 în 
estul şi centrul Europei redusese perspectivele 
popoarelor supuse exploatări naţionale de a se 
emancipa de sub regimul dominației străine. 
Ingerinţe de diverse categorii se făceau simţite 
la tot pasul la Dunărea de Jos şi în Balcani, 
livertatea de acţiune a statelor autonome din 
zonă resimţindu-se cronic de pe urma lor. 

Țara Românească şi Moldova formau obiecte 
de atenţie și dispută ale cancelarilor de la Is- 
tanbul, St. Petersburg și Viena, Imperiul oto- 
man luptindu-se să le menţină ca un tampon 
înaintea liniei Dunării, Rusia și Austria vroind 
să le transforme în baze de plecare pentru ex- 
pansiunea lor în Balcani. Aceste intenţii şi re- 
acţii divergente explică succesivele ocupaţii 

militare și permanentizarea pericolului ca prin- 
cipatele să devină teatru de război. 

Barbu Ştirbei, desemnat să conducă desti- 
nele Țării Româneşti în asemenea condiţii de- 
favorabile, avea o misiune mai mult decît di- 
ficilă. El trebuia să se arate pe placul puteri- 
lor „suzerană“ și „protectoare“, dar şi să caute 
o contrapondere la presiunile lor politice şi mi- 
litare si să păstreze în rezervă soluții pentru 
o bruscă schimbare a situaţiei internaţionale. 
De asemenea, el era permanent obligat să lăr- 
gească orizontul diplomației din Bucureşti spre 
forţele în ascensiune din Europa apuseană, aşa 
cum o făcuseră revoluționarii din 1848—1849, 
deoarece acestea se bucurau de o tot mai mare 
trecere pe malurile Bosforului și nutreau un 
nedisimulat interes pentru poziţiile strategice 
de la Gurile Dunării. 

În relatiile cu străinătatea, atît cît erau ele 
permise de reglementările restrictive, se dis- 
tinge un element de noutate față de domniile 
trecute şi un dinamism ce întrece pe cel al lui 
Grigore Ghica. Cezar Bolliac, recunoscut ad- 
versar al principelui și aderent la programul 
revoluţionar, referindu-se la particularităţile 
orientării externe împărtășite de Barbu Ştirbei, 
sublinia în martie 1862 : „trebuie să o mărtu- 
risim din nenorocirea noastră, Vodă Ştirbei 
/.../ a luat o atitudine /.../ de domn al Ţării 
Românești în fața străinilor și chiar în faţa 
Porţei şi chiar în faţa Rusiei care dicta Porţei 
ca suveran“. 

Factorii de decizie din Bucureşti au operat 
o diagnoză corectă a evoluţiei evenimentelor 
externe, s-au depărtat treptat de poziţia de 
„acceptare“ a „suzeranității“ otomane şi „pro- 
tectoratului“ țarist, apropiindu-se, în special 
după 1853, de Austria şi Franţa. 

Prima reprezenta o contrapondere reală la 


Rusia şi Imperiul otoman, avînd posibilități 
practice de a descuraja tentative de permanen- 
tizare a unor ocupaţii pernicioase în apropierea 
frontierelor sale. Se cere subliniat că în simpa- 
tiile pentru Viena, domnul se lăsa condus şi 
de concepţiile lui autoritare cu privire la mo- 
dul de guvernare. 

O corespondență a ziarului francez „Messa- 
ger du Midi, din 13 noiembrie 1855, semnată 
de H. de Broca, semnala sprijinul pe care la 
rîndu-i Austria îl acorda liderului muntean : 
„Puterile gospodarilor Valahiei şi Moldovei, 
care se reînnoiesc la fiecare şapte ani, expiră 
anul acesta și sultanul va trebui să facă noi 
numiri. Austria insistă energic pentru a men- 
ține pe Ştirbei în Valahia“. Împăratul Francisc 
Iosif îl cunoscuse personal în 1852 la Sibiu și 
se exprimase încă de atunci în termeni favo- 
rabili pentru el, pe lîngă autorităţile turcești. 

Totuşi Austria constituia și un pericol vi- 
zavi de principate, ea neascunzindu-și inten- 
țiile de a-şi rotunji posesiunile dunărene. Barbu 
Știrbei credea însă că prinsă între Rusia şi 
Franţa, Austria nu ar putea merge atît de de- 
parte cu revendicările teritoriale. 

Franţa, factorul de putere la care apulaseră 
şi revoluționarii, adversarii lui interni, și-a des- 
chis destul de greu porţile pentru o persoană 
privită ca prea strîns legată de „vechiul regim“. 
Cu abiltatea-i recunoscută, cu insistente reîn- 
noite an de an, între 1854—1856, Barbu Știr- 
bei a cîştigat ceva teren la Paris, mai cu sea- 
mă în problemele reexaminării statutului inter- 
naţional al ţării. El a solicitat ministrului de 
externe, lui Drouyn de Lhuys, ca un gest ami- 
cal, să îngăduie lui George Știrbei să efectueze 
un stagiu în armata franceză, dorință satisfă- 
cută de împăratul Napoleon al III-lea. La su- 
gestia acestuia, ministrul de război, mareșalul 
Jean-Baptiste Philibert Vaillant, a ordonat re- 
partizarea tînărului într-un regiment din Di- 
vizia de cavalerie de la Versailles. 

Raporturile cu Rusia și Imperiul otoman au 
evoluat în linie descendentă. Dezacordul cu 
cele două imperii s-a manifestat făţiş în cursul 
conflictului purtat de acestea între 1853—1856, 
cînd domnul a refuzat să se angajeze din punct 
de vedere militar, iar din punct de vedere po- 
litic a adoptat o poziție aparte, punîndu-se sub 
protecţia Austriei. Cu toate că s-a soldat cu o 
nouă ocupaţie, „protecţia“ celei din urmă a în- 
lesnit realizarea planului de evitare a trans- 
formării Munteniei în teaim de confr antare 
armată. 

Intervenţiile diplomatice la Viena, Paris şi 
Londra, din ultimii ani ai domniei, au contri- 
buit la internaționalizarea „problemei româ- 
neşti“ şi au adus în fața cercurilor responsa- 

bile ale marilor puteri un punct de vedere 
constructiv în chestiunea emancipării naţio- 
nale. 

În legătură cu chestiunea naţională şi cu re- 
laţiile cu popoarele din Balcani, sînt de men- 
ționat şi eforturile constante ale lui Barbu 
Ştirbei de a promova o cooperare rezonabilă 
cu Înalta Poartă, bazată pe interesele comune 
și, îndeosebi, apropierea intervenită între Țara 
Românească și Serbia. 

Răspunzînd unei scrisori a principelui Ale- 
xandru Karagheorghevici, din 5/17 septembrie 
1849, șeful statului sublinia că: „doresc din 
toată inima să dau acestor raporturi și acestor 
înțelegeri toată extensiunea [...] pentru avan- 
tajul mare al locuitorilor celor două princi- 
pate“. Cu alt prilej, la 25 ianuarie/6 februa- 
rie 1850, făcîndu-se referiri la unele aspecte 
ale situației internaţionale se arăta că „cele 
două ţări sînt prea strîns legate prin comuni- 
tatea de poziţie, de interese și de nevoi pen- 
tru a nu se interesa de tot ceea ce are legă- 
tură cu fericirea și cu raporturile lor comune“. 

Totodată, se anunţa Serbiei că din 15/27 ia- 
nuarie 1850 s-au adoptat reglementări pen- 
tru buna desfășurare a legăturilor poştale, 
prin oraşele Turnu Severin şi respectiv Foc- 
șani, cu Moldova. 

Amiciţia cu Alexandru  Karagheorghevici 
însă nu l-a împiedicat pe Barbu Știrbei să în- 
treţină relaţii cordiale și cu familia principe- 
lui Miloș Obrenovici, înlăturat din domnie de 
precedentul, acordînd azil arestuia — princi- 

pele Miloş Obrenovici cumpărindu-şi chiar o 
moșie la Hereşti în județul Ilfov. Anumite in- 
formaţii lasă să se înţeleagă faptul că s-a pro- 
iectat căsătoria lui Mihail Obrenovici, fiul lui 
Miloş, cu una din fiicele Ini Barbu Ştirbei. 


O importantă problemă care se cerea rezol- 
vată de urgenţă, încă din 1848—1849, se refe- 
rea la reafirmarea autonomiilor Munteniei, 
grav afectate de prezenţa armatelor străine 
de ocupaţie. Acestea din urmă reprezentau un 
impediment serios în încercările de rastabilire 
a unei ambianţe economice și politice normale 
prin : rechiziţiile repetate la care erau supuşi 
țăranii, lipsurile alimentare accentuate, epide- 
miile ce, îndeobşte, însoțeau campaniile şi care 
îşi luau tributul de vieţi omenești; toate aces- 
tea nemulțumeau profund populaţia şi între- 
țineau o veșnică agitaţie în rîndurile ei. 

Prezenţa armatelor de ocupaţie ţariste şi 
otomane dusese, de asemena, la dezorganizarea 
administraţiei și la sleirea visteriei, obligată să 
întreţină peste 80 000 de soldați. Imperiul oto- 
man îşi concentrase marile unități la Bucu- 
reşti şi Craiova şi le pusese sub comanda lui 
Omer Paşa, pe care Nicolae Iorga îl zugrăvea 
ca „un oștean cinstit, care ținea disciplină des- 
tul de bună si îngrijia bine de regimentele 
sale. [...] Generalisimul avea însă păcatele sale : 
era de o neînchipuită trufie și [...] nu putea 

privi decît cu despreț pe domnul ţerii însuşi, 
în care nu voia să vadă decît un mușir dintre 
cei mai noi, deci, faţă de dinsul, un inferior“. 
Părerea era într-un fel împărtășită şi de către 
reprezentantul puterii „protectoare“, generalul 
Dannenberg, comandant țarist ce luptase îm- 
potriva revoluţiei din Ungaria : „Și ce e dom- 
nul muntean mai la urmă ? Ia un subprefect !“. 

Socotind că Barbu Știrbei a reușit să de- 
vină stăpîn pe situaţie, Poarta a început, din 
august 1849, să-şi evacueze din trupele stațio- 
nate în Ţara Românească, ţinind cont şi de 
greutățile pe care le provocau acestea viste- 
riei imperiale. Dealtfel, prezenţa lor nu era 
decît un pretext pentru a supraveghea trupele 
ruse aflate pe malurile Dunării. La începutul 
iernii 1850 Istanbulul nu mai avea decît 7 000 
de soldaţi în Țara Românească. 

Guvernul de la St. Petersburg nu a urmat 
însă exemplul puterii „suzerane“ și a continuat 
să menţină forțe impresionante, sub paravanul 
existenței unei stări politice nesigure cauzate 
de retragera unor „anarhiști“ din Ungaria şi 
Polonia spre Balcani. Cererile Rusiei şi Aus- 
triei, adresate guvernului de la Constantino- 
pol pentru extrădarea acestora s-au izbit de 
un refuz categoric, sprijinit de Franţa şi An- 
glia, ajungîndu-se în consecinţă, în septembrie 
1849, la o încordare diplomatică, prevestitoare 
de război. 

Complotului din august 1850 împotriva capu- 
lui statului, în realitate o diversiune pusă la 
cale spre a oferi un nou pretext pentru pre- 

lungirea ocupaţiei, i s-au alăturat noile tulbu- 
rări din Serbia şi răscoalele din Bulgaria și 
Bosnia, înăbuşite cu cruzime de către trupele 
otomane. 

În această situaţie, cînd nu se întrevedea cu 
certitudine data evacuării principatelor, Barbu 
Ştirbei a întreprins o serie de demersuri cu 
scopul urgentării retragerii marilor unităţi 
străine. El l-a trimis pe fiul său mai mare, 
George Știrbei, în misiune la St. Petersburg, 
în primele luni ale anului 1851, cu sarcina să 
explice direcţiile politicii interne ale domnului 
Țării Româneşti şi necesitatea ca aceasta să se 
desfășoare fără o prezenţă armată împovără- 
toare. Emisarul, la acea dată student al facul- 
tăţii de drept de la Paris, şi-a petrecut două 
luni în capitala imperiului țarist, căutînd ca 
prin vizite, discuţii în saloanele petersburgheze 
şi participarea la recepții să lege o serie de cu- 
noştințe și să obțină sprijinul unor persoane 
influente. După această pregătire de culise, atît 
de necesară, a avut loc, la începutul lunii apri- 
lie 1851, întîlnirea dintre reprezentantul dom- 
nului Țării Româneşti, pe de o parte, şi Karl 
V. Nesselrode ministrul de externe rus, 
D. V. Daşkov specialist în problemele dună- 
rene — pe atunci şeful Departamentului asia- 
tic din ministerul de externe — şi alte per- 
soane oficiale. Ulterior, în mai 1851, George 
Ştirbei caracteriza luarea de contact ca „foarte 
rece“. 

Primirea reținută l-a determinat pe fiul 
principelui să apeleze la Pavel Kiselev, un mai 

vechi cunoseut şi prieten al familiei, pentru â 
cunoaște motivele nereuşitei întrevederi de la 
ministerul de externe rus. Kiselev, cu amabi- 
litate, i-a explicat că St. Petersburgul deţinea 
informaţia că Barbu Ştirbei a trimis o scri- 
soare marelui vizir Mustafa Reşid Paşa „plină 
de expresii de devotament către Poartă“ şi că 
susținuse cu acel prilej că toate eforturile lui 
erau îndreptate spre a împiedica „amestecul 
străin“ în afacerile interne ale principatului. 

În cele din urmă, curtea imperială, sensibili- 
zată la insistenţele tînărului principe, concer- 
tate cu cele ale diplomaților englezi şi francezi, 
a promis că va da curînd curs cererilor res- 
pective. 

Într-o înştiinţare adresată marilor puteri, 
Barbu Ştirbei căuta să justifice insistența 
demersului său : „Suveranii, capii acestor ar- 
mate, declaraseră Europei că ei nu ocupau 
principatele dunărene decît pentru a stabili 
ordinea. Azi noi răspundem de ordine; Mun- 
tenia e liniștită ; o administraţie regulată dă 
tuturor locuitorilor săi o garanție îndestulă- 
toare. Cu ce drept trupele ruseşti şi turcești 
continuă o ocupaţie astăzi fără motiv şi ruină- 
toare pentru o ţară sleită ?“. 

În primăvara anului următor, la 7/19 mar- 
tie 1852, din St. Petersburg s-a emis ordinul de 
evacuare a Ţării Românești. 

La mai puţin de un an de la retragere s-a 
ridicat din nou problema revenirii trupelor 
străine. Într-adevăr, la 29 decembrie 1852/9 
ianuarie 1853 şi 2/14 ianuarie şi 8/20 februa- 

rie 1853 ţarul Nicolae I a sondat pe G. H. Sey- 
mour, ambasadorul Angliei la St. Petersburg, 
despre atitudinea ţării sale în ceea ce priveşte 
o împărțire a Imperiului otoman : Constanti- 
nopolul trebuia să intre sub stăpînirea Rusiei, 
se preconiza acordarea independenței — sub 
controlul țarist — Țării Românești, Moldovei, 
Serbiei şi Bulgariei, iar Egiptul şi insula 
Creta urmau să revină Angliei. Barbu Știrbei 
a fost informat despre acestea la sfîrşitul lunii 
ianuarie 1853 de consulul general al Franţei 
la Bucureşti, Eugene Poujade, care îşi prozu- 
rase la rîndu-i știrea din Londra: cum se mai 
zvonea că austriecii vor ocupa Serbia și Bul- 
garia, neliniștit, domnul a comunicat cele aflate 
guvernului otoman, cerînd să i se confirme sau 
infirme ştirea. 

Răspunsul nu i-a parvenit, deoarece chiar la 
Constantinopol vestea a fost surprinzătoare. 
Anumiți adversari politici susțineau însă că 
Barbu Ştirbei fusese ţinut la curent de Eugene 
Poujade, încă din noiembrie 1852, de cele ce 
se pregăteau, iar la începutul lunii iunie 1853 
de către consulul Rusiei la București, F. L. Hal- 
cinski, şi că în ambele cazuri omisese să anun- 
țe curtea suzerană. 

În primele zile ale lunii martie 1853 zvonu- 
rile au început să se confirme. La Poartă s-a 
prezentat o delegaţie condusă de A. S. Men- 
şikov. și a înaintat un ultimatum Turciei sub 
pretextul că Rusia era profund neliniştită de 
modul în care ortodocșii erau reprezentați în 
administrarea „locurilor sfinte“ din Palestina. 

Pretenţiile politicienilor ruși nu au fost ac- 
ceptate, fapt care a pus în mișcare armatele 
principalelor protagoniste şi ale aliaţilor. 

Barbu Ştirbei a urmărit cu atenţie tratativele 
ruso-otomane, informaţiile secrete permiţin- 
du-i să întrevadă în mare desfăşurarea eveni- 
mentelor. Dealtfel, la sfîrșitul lunii mai 1853, 
în capitala Ţării Românești se cunoştea că tru- 
pele ţarului erau pregătite să traverseze Pru- 
tui, ştire confirmată de însuși consulul Rusiei 
la București. În aceste condiţii, deoarece nu se 
declarase încă războiul, Poarta a comunicat 
domnilor că şi în cazul unei ocupaţii ruse ei 
să rămînă pe mai departe în fruntea principa- 
telor. 

Într-adevăr, la 21 iunie/3 iulie 1853 trupele 
lui Nicolae I, comandate de generalul Mihail 
Gorceakov, au trecut Prutul, începînd „a curge 
— după cum spunea Manolachi Drăghici în a 
sa Istorie a Moldovei pe timp de 500 ani — 
polcurile de peste hotar, de se înegria dealu- 
rile şi drumul mare din Sculeni pînă la Iași, 
strecurîndu-se neîncetat vre-o lună de zile“. 

La scurt timp după aceasta, situaţia domni- 
lor din cele două țări române s-a complicat şi 
mai mult, datorită în primul rînd cererii ex- 
primate de guvernul ţarului, prin cancelarul 
K. V. Nesselrode, ca principii să rupă oficial 
legăturile cu Înalta Poartă, iar tributul pe ca- 
re-l plăteau Imperiului otoman să fie vărsat 
Rusiei. Informat imediat de domnul Moldovei, 
Ştirbei a păstrat tăcere asupra respectivelor 
pretenţii, marele vizir Mustafa Reşid Paşa ce- 

rînd celor doi ca, în cazul în care relaţiile cu 
Poarta nu mai puteau fi menținute, să pără- 
sească principatele. 

Grigore Ghica și Barbu Știrbei nu s-au gră- 
bit să dea curs recomandării. Sperînd într-o 
aplanare a conflictului prin bunele oficii ale 
diplomaţiei austriece, ce începuse să se acti- 
veze, cît şi din teama că, părăsind scaunul 
domnesc înaintea încheierii mandatului de 7 
ani, li se va refuza reîntoarcerea, principii au 
continuat să guverneze ţările duriărene aflate 
sub ocupaţie armată străină, încercînd să ducă 
o politică de echilibru. Procedind în acest spi- 
rit de neangajare, Știrbei a refuzat fondurile 
puse la dispoziţia casei domnitoare spre chel- 
tuială de către ruşi, cu toate că mai tirziu a 
fost acuzat că se folosise de acești bani în exi- 
lul său de la Viena şi, lucru chiar mai grav, 
că trădase puterea „suzerană“ în favoarea ce- 
lei „protectoare“. . 

Totuşi, linia externă pe care o urmăreau 
domnii Țării Românești şi Moldovei a fost 
dezaprobată de consulii Franţei şi Angliei, iar 
reprezentanţii acestor state au părăsit în a doua 
parte a anului 1853 Iașii și Bucureştii. 

În cele din urmă, situaţia s-a clarificat prin 
declaraţia de război pe care Imperiul otoman 
a înaintat-o Rusiei la 4/16 octombrie 1853, 
după ce, 13 27 septembrie/8 octombrie 1853, 
îi adresase un ultimatum cu privire la necesita- 
tea evacuării principatelor. 

Trupele turceşti, concentrate la Șurla, în care 
se aflau înrolați și români, îndeosebi între ca- 

zacii lui Sadik Paşa, au început să întreprindă 
incursiuni la nord de Dunăre. Obligat de aces- 
te împrejurări, după cum scria în proclamația 
dată la Pitești, Știrbei a părăsit ţara, fără să 
demisioneze, la 17/29 octombrie 1853. 

El s-a stabilit, în exil, lingă Viena. Atitu- 
dinea adoptată a găsit aprobare la Constanti- 
nopol, după cum arăta într-o scrisoare datată 
9/21 noiembrie 1853 şi marele vizir Reşid 
Paşa ; înaltul demnitar turc „îi recunoștea în 
numele sultanului fidelitatea sa și îl asigura 
că el nu a făcut decît să devanseze instrucţiu- 
nile pe care i le trimisese la Bucureşti pe 
31 octombrie, dar pe care nu le primise“. 

În perioada de „interregn“ conducerea Mol- 
dovei şi Ţării Româneşti a fost exercitată de 
baronul Andrei Budberg, numit preşedinte ple- 
nipotenţiar al divanurilor, care la rîndu-i a în- 
credințat diriguirea Divanului de la București 
consulului general F. L. Halcinski. 

Pe plan internaţional, criza a evoluat în de- 
trimentul Rusiei. La 1/13 martie 1854 Anglia, 
Franța și Turcia au semnat un document ce 
marca intrarea oficială a celor două mari pu- 
teri apusene în conflict alături de armatele 
sultanului. 

Pe de altă parte Austria a desfășurat, prin 
diplomaţii care o reprezentau, o vie acţiune 
cu scopul de a se implanta în principate, ser- 
vindu-se de „vidul de putere“ creat după 1854. 
Ca rezultat al jocului de culise, la mijlocul 
anului 1854 s-a realizat Convenţia de la Bo- 
yadji Keuy cu Turcia, acceptîndu-se ocupația 

habsburgică în schimbul evacuării trupelor ţa- 
riste. Conform înţelegerii dintre cele două im- 
perii, prezenţa militară a Vienei trebuia să 
dureze pînă la încheierea războiului. 

Ştirea a produs uimire și îngrijorare, atit în 
cabinetele statelor implicate deja în conflictul 
ruso-turc, cît şi în Moldova şi Ţara Româ- 
nească. Pretutindeni se vorbea de posibilita- 
tea anexării celor două state românești. 

Austria a cerut Rusiei, la 23 mai/3 iunie 
1854, să evacueze principatele dunărene în cel 
mai scurt timp posibil. După retragerea arma- 
telor ţariste — iulie-septembrie 1854 — con- 
ducerea treburilor interne a trecut în mîinile 
Sfatului administrativ, oștirea munteană fiind 
însărcinată cu paza ordinii interne. 

În capitala Ţării Românești şi-au făcut apa- 
riția mai întîi militarii otomani comandaţi de 
Feri Halim Paşa şi Mehmed Sadik Paşa, ulti- 
mul un fost revoluţionar polonez pe nume 
Michail Czajkowski. Cu prilejul intrării în 
Bucureşti, la 29 iulie/8 august 1854, Feri Halim 
Paşa a refuzat să primească personal onorurile 
militare prezentate de spătarul miliției, Heres- 
cu-Năsturel, probabil şi din teama repetării 
episodului petrecut pe Dealul Spirii la 13/25 
septembrie 1848. 

Iată cum descrie Sadik Paşa, însărcinat să 
participe la festivitate, acest moment : „Lîngă 
oraş aştepta pentru primirea noastră armata 
muntenească [...] în mare ţinută, patru bata- 
lioane de infanterie, opt escadroane de ulani 

îmbrăcaţi în albastru cu vipuşti albe şi cu 
şepci albe, două baterii de artilerie, un esca- 
dron al jandarmeriei capitalei în haine căză- 
ceşti ca ale noastre cu roș, patru escadroane 
de dorobanţi [...] îmbrăcaţi ca şi cazacii de li- 
nie rusești, albastru cu verde deschis şi cu 
şepci cercheze. Era o frumoasă armată, cal 
lîngă cal, om lîngă om; era elita națiunii... 
Referindu-se la episodul „deturnării“ onoru- 
rilor de primire, el nota în continuare: „Ca- 
zacii au defilat în fața armatei româneşti care 
le dădea onorul şi apoi armata muntenească 
a defilat prin fața mea. N-am putut să-l fac 
p2 Halim Paşa să primească aceste onoruri; 
mereu repeta: «Eu nu intru în oraş, Sadik 
pașa intră»*. 

Turcii s-au grăbit să difuzeze o proclamaţie 
către populaţie, în fapt un avertisment voalat 
adresat austriecilor, a căror prezenţă pentru 
îndeplinirea mandatului asumat prin convenția 
de la Boyadjy Keuy nu mai era dorită după 
plecarea trupelor ţariste. 

Odată instalate autoritățile otomane, Sadik 
Paşa a preluat funcţia de comandant militar 
al Capitalei şi a hotărît ca puterea administra- 
tivă să fie exercitată pe mai departe de Con- 
stantin Cantacuzino, numit în fruntea Sfatului 
administrativ de generalul Mihail Gorceakov, 
flancat de Alexandru Ghica și Ion Cîmpinea- 
nu. Funcţionarilor li s-a recomandat să nu-și 
părăsească posturile. Înzestrat cu abilitate, 
vrînd să nu rănească amorul propriu al româ- 
nilor, și aşa destul de încercat de desele ocu- 

paţii de pînă atunci şi să-i atragă de partea 
Porții în disputa care se întrevedea cu austrie- 
cii, Sadik Paşa a ordonat ca asigurarea ordinii 
în București să fie lăsată unităţilor armatei 
muntene şi voluntarilor români înrolați în tru- 
pele proprii. 

Temerile sale cu privire la intenţiile aus- 
triecilor de a-şi prelungi prezența militară s-au 
confirmat curînd. Nemulțumit de acţiunea oto- 
manilor, ce pătrunseseră primii în Bucureşti, 
generalul Johann B. A. Coronini, comandantul 
forțelor imperiale, a trimis un aghiotant — pe 
colonelul Dumont — să se informeze asupra 
situaţiei. Sadik Pașa avea să spună că boierii 
au adoptat „o atitudine foarte rece față de 
acest agent al generalului Coronini, chiar şi 
partizanii principelui Știrbei care locuia la 
Viena şi spera să recapete domnia cu ajutorul 
şi influența Austriei“. 


Cu toate că Poarta încercase să eludeze pre- 
vederile convenției de la Boyadjy Keuy, aus- 
triecii au fost fermi în urmărirea planului lor 
de ocupare a principatelor române si la 7/19 
august 1854, generalul Johann B. A. Coronini a 
ordonat soldaţilor săi să treacă granița Ţării 
Românești, Trupele habsburgice au intrat în 
Bucureşti la începutul lunii septembrie 1854, 
fiind întîmpinate la Băneasa de oficialitățile 
române şi reprezentanţii armatei otomane. 
Peste 10 zile unele unităţi austriece au început 
să se infiltreze și în Moldova. Lîngă cei 80 000 
de ostaşi ai forței turcești de ocupaţie — re- 
traşi la sfîrşitul anului 1854 — austriecii eu 

venit cu încă 40 000 de oameni al căror număr 
a crescut în 1855 la 56 621, din care în Țara 
Românească erau încartiruiți 28 338. Agrava- 
rea situaţiei economice sub incidența ultimelor 
intervenţii militare a determinat pe Ştirbei să 
ceară în 1854 generalului Johann B. A. Coro- 
nini să micşoreze povara întreținerii armatei 
sale, clasa ţăranilor fiind sărăcită de desele 
rechiziții. 

Comandantul habsburgic a numit la condu- 
cerea trupelor din Ţara Românească pe gene- 
ralul Alemann, iar a celor din Moldova, pe 
generalul Paar. Şef al administraţiei militare 
de ocupaţie din Bucureşti a fost învestit ge- 
neralul Popovici. 

Reîntoarcerea lui Barbu Știrbei în capitală 
nu a stîrnit entuziasmul întregii boierimi și 
nici al reprezentanţilor marilor puteri. Omer 
Pașa avea motive personale să-l antipatizeze, 
datorită neînțelegerilor din vremea ocupației de 
după 1848 și a ambiţiei nedisimulate a otoma- 
nului de a ajunge domn. Lui i se alăturau, în 
această opoziţiei surdă, consulul francez Eu- 
gene Poujade, ginerele lui Constantin Ghica, 
sprijinitor firesc al instalării socrului său în 
capul "Ţării Româneşti, şi revoluționarii emi- 
granți, adversari neîmpăcaţi ai regimului auto- 
ritar impus de Ştirbei. Alţi pretendenți la dom- 
nie mai erau Alexandru Ghica, Constantin 
Suţu, Ion Ghica. 

Opoziția a înaintat sultanului o petiție sem- 
nată de 135 de persoane, prin care se cerea, 
sub acuzaţia de abuz de putere, anchetarea 

domnului și a administraţiei de pînă în 1853. 
Derviş Pașa, însărcinat cu desfăşurarea an- 
chetei, a redactat un raport, formulînd ca prin- 
cipale capete de acuzare învinuirile de înaltă 
trădare și spoliere sistematică a visteriei. Re- 
zultatele investigaţiei, deşi nepublicate, lăsau, 
după cum scria Nicolae Iorga, ca „norul de 
plumb al bănuielii să apese asupra lui“; ele 
nu au fost însă de natură să împiedice recon- 
firmarea lui Ştirbei de către Poartă, decizie 
anunțată Sfatului administrativ la 13/25 sep- 
tembrie 1854. În însemnările sale, Sadik Paşa 
consemnează că, la aflarea știrii, a fost chemat 
de Omer Paşa, care i-a cerut să sprijine or- 
ganizarea în capitala Țării Românești a unor 
manifestații ostile. Cu toate că Sadik Pașa a 
refuzat să se amestece în această afacere, fap- 
tele au arătat că Omer Paşa a reuşit, în parte, 
să-şi pună în practică planul, întrucît Edmond 
Texier semnala, doi ani mai tîrziu, că au iz- 
bucnit tulburări la reîntoarcerea lui Ştirbei. 

Domnul a revenit în București la 23 septem- 
brie/5 octombrie 1854, „cam bolnav, obosit şi 
îngrijorat“. 

În proclamația intitulată „Către toți locui- 
torii Principatului Valahiei“, emisă la 22 sep- 
tembrie/4 octombrie 1854 și primită destul de 
favorabil de populaţie, Știrbei arăta că se va 
restabili ordinea în interior. 

Presiunile lui Omer Paşa au continuat. Co- 
mandantul otoman, scontînd pe rezultatele an- 
chetei întreprinse de Derviş Paşa, a răspîndit 
zvonul că proaspătul reînvestit urma să fie 

înlocuit în cîteva săptămîni. Doritor să obţină 
o clarificare, Știrbei s-a adresat la 24 decem- 
brie 1854/5 ianuarie 1855 lui Mustafa Reşid 
Paşa, cerînd o dezavuare publică a învinuirilor 
care i se aduceau. Dezminţirea nu s-a produs, 
drept rezultat starea de nesiguranţă „punîn- 


du-și — după cum remarca cunoscutul istoric 
L. Boicu — pecetea pe toate actele sale poli- 
tice“, 


Pe baza înțelegerilor anglo-franco-austriece 
de la Viena, din 2/14 decembrie 1854, Înalta 
Poartă a primit sugestia de a evacua princi- 
patele; Omer Paşa s-a retras în decembrie 
1854, lăsînd 1 500 de oameni în Bucureşti. 

Rămas singur, faţă în faţă cu demnitarii 
cezaro-crăiești. Barbu Știrbei — de la care gu- 
vernul de la Viena se aștepta la o supunere 
necondiționată — „s-a rezumat — după cum 
scria L. Boicu — în a face promisiuni pe care 
nu le-a împlinit, încît, atunci cînd austriecii 
s-au întrebat ce anume a făcut pentru ei dom- 
nitorul muntean, au fost nevoiţi să răspundă: 
nimic“. 

Știrbei a vădit destulă abilitate în a opune 
noului „protector“ pe vechiul suzeran, în ten- 
tativa de a-şi lărgi libertatea de mișcare. La 
un moment dat, el nu a ezitat să afirme că 
Ţara Românească era „turcă, franceză, engle- 
ză, numai austriacă nu“ sau să-și exprime des- 
chis faţă de consulul austriac la Bucureşti, în 
martie 1855, simpatia sa pentru Franța. 


Însuși generalul Johann B. A. Coronini a 
fost nevoit să constate cu amărăciune „deplo- 

rabilul spirit de animozitate care animă orga- 
nele administrative ale ţării“. Dealtminteri, 
capul statului contribuise la aceasta prin nu- 
miri de miniştri, precum Nicolae Kretzulescu, 
personalitate liberală indezirabilă Vienei. El a 
fost înlocuit din funcţie abia în decembrie 
1855, la insistenţele curţii cezaro-crăieşti ; ul- 
tima a reușit să impună şi destituiri ale altor 
funcționari consideraţi ca persoane „non gra- 
ta“, de pildă Radu Rosetti, prefectul poliţiei 
capitalei (aga). 

Austriecii nu inspirau însă prea multă sim- 
patie clasei nobiliare din principate datorită 
felului arogant în care se purtau, în ciuda efor- 
turilor depuse pentru a arăta lumii o altă față 
decît aceea a ocupaţiilor abia încheiate. 

Sentimentele de respingere s-au manifestat 
cu putere în sînul populaţiei nevoiașe. În do- 
cumentele de epocă sînt amintite numeroase 
incidente, dintre care unele degeneraseră în 
ciocniri între militarii austrieci și populație, 
cei dintîi fiind acuzaţi de maltratarea cetățe- 
nilor şi folosirea armelor împotriva acestora 
sau între militarii armatei de ocupaţie și osta- 
şii miliției pămîntene. ` 

Cea mai puternică confruntare a avut loc 
în ziua de 19/31 mai 1856 la Buzău. Ancheta 
întreprinsă de o comisie mixtă româno-aus- 
triacă, din care făcea parte şi doctorul Carol 
Davila, a arătat că ciocnirea se produsese da- 
torită rechiziționării unor care ale armatei ro- 
mâne. 

Și la Craiova s-au semnalat, în lunile februa- 
rie-martie 1855, grave incidente declanșate de 
uciderea unui meșteşugar de către un soldat; 
ele au culminat, la începutul lunii martie 1855, 
cu o demonstraţie a circa 500 de locuitori în 
faţa clădirii administraţiei districtuale. Mani- 
festanţii au remis proteste scrise domnului și 
generalului Johann B. A. Coronini, plingîn- 
du-se, pe un ton care a displăcut, de abuzu- 
rile trupelor de ocupaţie. Deoarece manifestă- 
rile s-au prelungit, fiind însoţite de morți şi 
răniți de partea locuitorilor Craiovei, faptele 
au fost anchetate atît de ocupanţi, cît şi de ofi- 
cialităţile române, generalul Johann B. A. Co- 
ronini ordonînd întărirea garnizoanei din loca- 
litate cu unităţi aduse din Pitești şi Slatina. 

Ulterior, la 17/29 aprilie 1855 la Bucureşti 
şi 25 aprilie/6 mai la Iaşi, s-a instaurat drep- 
tul marţial, conform căruia se folosea o proce- 
dură sumară şi era condamnat la moarte ori- 
cine instiga la „trădare“. La intervenţia re- 
prezentanţilor marilor puteri, aplicarea legii 
excepţionale s-a limitat doar la supuşii împă- 
răției. În ceea ce privea populaţia principatelor 
dunărene, comandantului şef i se recomanda 
să trateze cu domnii acceptarea aplicării legii 
respective. 

Regimul ocupaţiilor militare a fragmentat 
domnia lui Barbu Știrbei, i-a îngrădit sau 
anulat multe din inițiativele politice, econo- 
mice și sociale. Însă amintirea lui s-a păstrat 
atît de vie în mintea conducătorilor politici, 
a populaţiei, încît una dintre marile doleanţe 

ale românilor exprimate în anii următori a 
constituit-o obţinerea unui statut internațional 
de neutralitate, chezășuit de toate puterile 
continentului. 


Evenimentele petrecute între 1853—1854 
— pătrunderea armatelor ruse şi, ulterior, a 
celor austriece şi otomane în principate — au 
artătat că interesele marilor puteri primau 
faţă de dorinţele îndreptăţite ale românilor de 
a rămîne „neutri“ în conflictul european şi de 
a-și vedea autonomiile respectate. 

Barbu Ştirbei s-a angajat în ampla acţiune 
diplomatică desfăşurată de grupările politice 
româneşti pentru revizuirea statutului de de- 
pendență din perioada anterioară „războiului 
Crimeii“. El sesizase că Austria — pe care se 
baza de nevoie — era pe cale să tranșeze în 
favoarea ei competiţia cu Rusia şi Turcia per.- 
tru Dunărea de Jos, dar în acelaşi timp era 
conştient că survenise o modificare reală a 
echilibrului de forțe pe continent, care putea 
să favorizeze interesele noastre naţionale. 

Iniţiativele lui diplomatice din 1854—1856 
s-au desfăşurat concomitent şi la concurență 
cu demersurile emigrației revoluţionare, pro- 
punîndu-și, în esenţă, aceleaşi țeluri : cîştigarea 
garanțiilor internaționale, restructurarea in- 
stituţiilor interne, înlăturarea amestecului 
abuziv al imperiilor vecine prin metode „manu 
militari“. Apelarea la memorii, la noţiuni noi, 

de genul „concertului european“, la promi- 
siuni de reaşezare a instituțiilor, deschiderea 
către Apus arătau, desigur, o preocupare reală 
pentru soarta neamului, dar constituiau în 
acelaşi timp expresia îngrijorării ce cuprin- 
sese pe autoritarul vodă, după ce analizase, la 
rece, șansele proprii de a supravieţui politic 
apropiatei liberalizări interne. 

Încă din 1853—1854 solicitări politice ex- 
prese ale lui Știrbei s-au îndreptat spre Fran- 
ţa şi Anglia. Evidenţiindu-se că tratatele de 
la Kuciuk Kainargi şi Adrianopol stabiliseră 
o reglementare ce convenea Rusiei țariste, de- 
venită protectoare a principatelor, el cerea în- 
lăturarea respectivului statut ca nemaicores- 
punzînd nivelului de dezvoltare politică a ce- 
lor două ţări române. Barbu Știrbei reclama 
revenirea la domniile pe viaţă, argumentînd 
că Înalta Poartă „se va convinge că este în 
interesul său să le protejeze şi să creeze acolo 
o guvernare stabilă și puternică, a cărei alian- 
tă va constitui o garanție în plus a integri- 
tății şi independenţei Imperiului otoman [...] 
Moldo-valahii nu numai că ar continua să-i 
plătească tribut, dar și-ar lua angajamentul 
de a nu lăsa să treacă dușmanii acesteia şi 
de a li se opune. Principatele ar deveni astfel 
o barieră şi un bulevard care ar asigura S|u- 
blimei] Porţi condiţii noi de securitate“. 

Un apel insistent către Franța, țară ce pă- 
rea a-și redobîndi influenţa internaţională din 
epoca revoluţiei și primului imperiu, a luat 
calea Parisului în decembrie 1854. 

Se aşteptaui de la împăratul Napoleon al 
III-lea înlesniri pentru o unire a Moldovei cu 
Ţara Românească şi instaurarea unei dinastii 
ereditare străine sau autohtone. 

Cum din același sfîrşit de an datează şi 
propunerea domnilor Ţării Românești şi Mol- 
dovei — menită să dea consistenţă cererilor 
lor şi să facă din români „parte“ în conflict 
— de a-şi trimite milițiile să sprijine operaţiile 
unei forțe expediţionare aliate la gurile Dună- 
rii. Istanbulul nu a dat curs proiectului, la 
insistențele sfătuitorilor săi occidentali. 

Pe lingă propunerile adresate direct Fran- 
tei sau Angliei, conducerea politică din Bucu- 
reşti şi-a pus speranţele şi într-o posibilă Con- 
ferinţă europeană care să examineze, după 
modelul celei de la Viena din 1815, schimbă- 
rile survenite în viaţa internaţională şi să 
pună capăt războiului. Ideea convocării amin- 
titei conferințe aparținuse Austriei, care în- 
cerca, prin rolul de mediator ce şi-l atribuise, 
să rezolve pe cale diplomatică conflictul ce 
se desfășura în Crimeea. Ea revendicase Ru- 
siei, încă de la 2/14 decembrie 1854, data 
semnării tratatului de alianță anglo-franco- 
austriac, să renunţe la protectorat şi să ac- 
cepte adoptarea unor măsuri pentru apărarea 
granițelor şi retrocedarea către Moldova a 
unei zone atlate de-a lungul malului sting al 
Prutului. Deşi Rusia se pronunțase favorabil 
încă din 16/28 noiembrie 1854 asupra prin- 
cipalelor puncte avansate, deschiderea lucră- 
rilor conferinţei a fost aminată. 

În afarâ de Austria, celelalte părţi angajat» 
în luptă nu doreau pacea, sperind că o victorie 
militară va fi decisivă. O forţă expediţionară 
anglo-franceză de 60 000 de ostași a debarcat 
la Gallipoli, în mai 1854, în timp ce flotele 
Angliei şi Franței blozau ieșirile din Marea 
Neagră și Marea Baltică ; în septembrie 1854 
corpul expediționar desanta de pe 267 nave 
de transport în Crimeea, în împrejurimile ora- 
şului-cetate Sevastopol. La capătul unui ase- 
diu de un an garnizoana rusă a depus armele, 
căderea acestui obiectiv strategic, la 30 au- 
gust/11 septembrie 1855, antrenînd după sine 
debaclul strategiei de război țariste. Se reve- 
nea deci la masa tratativelor, prin alinierea 
la punctele de vedere aliate de către Alexan- 
dru al II-lea (1855—1881), succesorul lui Ni- 
colae I. 


Barbu Știrbei delegase ca emisar diplomatic 
pe lîngă guvernele de la Viena, Torino și Pa- 
ris pe fiul său George. El avea însărcinarea 
să explice poziția Bucureştilor şi să militeze 
pentru susținerea drepturilor româneşti. Vede- 
rile proprii s-au bucurat de o oarecare au- 
diență în rîndul diplomaților străini, consta- 
tare ce se desprinde şi din interesul arătat de 
ministrul de externe al Franței, Drouyn de 
Lhuys, trimisului domnului Țării Româneşti. 
Drouyn de Lhuys l-a asigurat pe Barbu Știr- 
bei „că ideile și planurile lui au devenit acele 
ale guvernului împăratului şi că vor fi apă- 
rate în negocierile ce se vor deschide la Vie- 
na“. 

Între timp se inauguraseră în capitala Aus- 
triei, la 3/15 martie 1856, preparativele în 
vederea încheierii păcii. 

Poarta pretinse domnilor să acrediteze cîte 
trei reprezentanţi pe lingă plenipotenţiarii ei, 
dar, spre deosebire de Grigore Ghica, Barbu 
Știrbei a trecut peste această dorinţă a Tur- 
ciei. El s-a abținut să comenteze rezultatele 
rundei din imperiul vecin, întreruptă în iunie 
1855, şi a aşteptat eventuale clarificări în evo- 
luţia situaţiei externe (circula zvonul că Fran- 
ţa şi Austria se aflau în pragul unei antante 
pe seama românilor). 

Poziţia capului statului faţă de negocierile în 
curs transpare dintr-o corespondenţă din Galaţi 
a ziarului amic „Oesterreichische Zeitung“, 
care prelua ideile sale privind: modificarea 
capitulaţiilor, domniile ereditare, promovarea 
funcţionarilor după merite, dări echitabile, 
schimbarea legii rurale, eliberarea robilor, pă- 
răsirea, în parte, a jurisdicției consulare. 

La 23 iunie/5 iulie 1855 Știrbei a prezentat 
un memoriu marelui vizir Aali Paşa, cu pro- 
punerile : principatele să fie declarate teritorii 
neutre, precum Belgia şi Elveţia, domnia ere- 
ditară „singurul mijloc de a garanta [...] un 
element de stabilitate în viitor“. În cazul ac- 
ceptării revendicării unirii, el avansa sugestia 
aducerii unui domn dintr-o dinastie străină, 
ajutat de o adunare, „n-are importanţă numele 
care i se va da“, însărcinată cu discutarea şi 
votarea bugetelor și legilor. Documentului res- 

pectiv i-a succedat un altul, despre care Ni- 
colae lorga spunea că „trebuie să fi fost su- 
pus unui ministru din Franța“, cu revendică- 
rile unirii sub un principe străin din una din- 
tre familiile domnitoare din Europa, procla- 
marea neutralității, a unui sistem defensiv 
româno-otoman, promovarea unor avantaje co- 
merciale reciproce între Principatele Unite şi 
Turcia. 

Acest memoriu înaintat de George Ştirbei 
a fost probabil acela pe care Napoleon al 
III-lea i l-a prezentat într-o întîlnire secretă 
lui Ion C. Brătianu, la acea vreme sub supra- 
veghere polițienească, deoarece fusese acuzat 
că participase la pregătirea unui atentat la 
viața împăratului. După George Fotino, dis- 
cuţia asupra punctului respectiv se desfăşu- 
rase cam în felul următor: „Înțelegeţi dum- 
neavoastră ce poate semnifica această notă ?“ 
a întrebat Napoleon III, primind răspunsul lui 
I. C. Brătianu că „prinţul Ştirbei este un om 
inteligent, el ţine cont că majestatea voastră 
sprijină această idee [a unirii sub domn străin 
— n.n.], care trebuia să se realizeze, şi şi-a 
luat măsuri de precauţie“. 

Cu prilejul acestei călătorii George Ştirbei 
mai avusese de îndeplinit o sarcină de mare 
importanţă încredinţată de tatăl său. Pentru 
a contracara acţiunile opoziţiei interne şi ex- 
terne şi pentru a realiza o liniştire a spirite- 
lor în ţară, acesta îi ceruse să insiste în sen- 
sul rechemării consulului francez de la Bucu- 
rești, Eugene Poujade, adversar declarat al lui 

Ştirbei, şi înlocuirea lui printr-o persoană, 
dacă nu favorabilă, măcar neutră față de fră- 
mâîntările politice locale ; misiunea a fost în- 
deplinită cu succes. 

În raporturile cu Turcia, întîlnirea lui Știr- 
bei cu marele vizir la Rusciuk, în august 1855, 
a prilejuit reafirmarea unor puncte de vedere 
anterioare. În decembrie 1855, bazindu-se pe 
sprijinul guvernului cezaro-crăiesc, care îl con- 
sidera a fi „singura persoană în stare să cir- 
muiască această ţară, în situația ei excepţio- 
nală“, domnul Ţării Româneşti a trimis 
ambasadorului austriac la Poartă, Prokesch- 
Osten, o serie de informaţii, în spiritul me- 
moriilor anterioare. Ele erau destinate să sus- 
țină poziţia lui Știrbei în proiectata Confe- 
rinţă a ambasadorilor din ianuarie 1856, din 
preliminariile Congresului de pace de la Paris. 

Luna ianuarie a anului 1856 a adus, însă, 
alte deziluzii. Calculele de interes politic ale 
guvernului de la Londra, adept al menţinerii 
statu-quo-ului în Balcani şi al integrității Im- 
periului otoman, în vederea contracarării ten- 
dințelor de dominație economică şi politică 
ale Austriei, Franței şi Rusiei, au îndemnat 
Anglia să sprijine Turcia în opoziţia ei faţă 
de principe. 

Dealtfel, Știrbei, considerat de turci ca omul 
de încredere al austriecilor şi prea favorabil 
Franţei, a avut de suferit „represalii“ din par- 
tea Sublimei Porţi, care adoptase o atitudine 
neangajată faţă de atacurile apărute în presa 
otomană la intervenţia diverșilor inamici po- 

litici, favorizase gruparea opoziţionistă a lui 
Alexandru Ghica, şi pe unii fruntaşi ai revo- 
luţiei din 1848—1849, ca Ioan Ghica, învestit 
bei de Samos. Totodată, s-au dat publicității, 
cu aprobarea tacită a oficialităților, extrase 
tendenţioase din ancheta efectuată de Derviş 
Paşa asupra felului în care a funcţionat ad- 
ministraţia Țării Românești între 1849—1853. 
În noile împrejurări Barbu Ştirbei a hotărît 
să-şi retragă candidatura la postul suprem în 
stat. 

Întreaga naţiune română a înălţat drept 
domn al Unirii pe Alexandru Ioan Cuza. 

Alesul maselor întruchipa promisiunile de 
reformă ale conducătorilor Partidei Unioniste, 
dorinţa de schimbare împărtăşită de întreg 
poporul, şi se potrivea cu noul statut de largă 
autonomie cucerit de români la finele dece- 
niului șase. 

Trebuie să remarcăm însă că Barbu Ştirbei 
a avut merite incontestabile în garantarea 
continuității conducerii de stat în apăsătoarele 
împrejurări politice 1849—1856, în adoptarea 
unei atitudini constructive în raporturile cu 
ţările vecine şi în rezolvarea pe cale diplo- 
matică a problemei schimbării regimului in- 
ternaţional al principatelor române, în confor- 
mitate cu interesele naţionale legitime. 


Capitolul Iv 
ÎN ANII UNIRII 


Mişcarea unionistă din Moldova şi Țara 
Românească a cunoscut o creştere fără prece- 
dent în anii 1856—1859, exprimată, între al- 
tele, și printr-o adevărată avalanșă de petiţii 
adresate marilor puteri reunite în Congresul 
de pace de la Paris, chemat să pună capăt 
„războiului Crimeii“. Viitorul statut al princi- 
patelor române devenise o problemă euro- 
peană şi trebuia să se facă totul pentru o so- 
luţionare a sa în direcţia intereselor naţio- 
nale. C. A. Rosetti îi scria din Paris frunta- 
şului I. I. Filipescu, sfătuindu-l : „ieşiţi în gră- 
dini publice şi cereţi iscălituri, lucraţi pe uli- 
te“. 

Sensibilizaţi din diferite motive, din inte- 
rese particulare sau calcul strategic, membrii 
„clubului marilor puteri“, în frunte cu Fran- 
ţa, au decis, după runde strînse de înfruntări 
diplomatice, să dea curs voinței unanime a 
românilor de a trăi într-o patrie unică. Trata- 
tul de pace, semnat la 18/30 martie 1856, pre- 
vedea ca Moldovei să i se retrocedeze jude- 
tele Cahul, Ismail și Bolgrad, punea capăt 
„protectoratului“ țarist, principatele treceau 
sub garanția marilor puteri, rămînînd totuşi 
sub suzeranitatea Înaltei Porți. Se admitea 

constituirea unor adunări ad-hoc în cele două 
ţări, din a căror dezbatere să reiasă poziţia 
fată de înnoirile administrative instituţionale, 
asigurîndu-se libertatea de navigație pe Du- 
năre şi neutralizarea Mării Negre. O confe- 
rință proiectată să se ţină la Paris era îndri- 
tuită să examineze cererile româneşti. După 
expirarea termenelor domniilor deținute de 
Barbu Ştirbei şi Al. Gr. Ghica, Țara Româ- 
nească și Moldova aveau să fie conduse pînă 
la intrarea în vigoare a convenției de către un 
caimacam. 

Dincoace de Milcov, a luat ființă un comi- 
tet central de acțiune unionistă, căruia i se 
subordonau comitetele locale. Între liderii 
Partidei naționale din principate au avut loc 
contacte pentru pregătirea unei platforme co- 
mune, tot mai mulți revoluționari de frunte 
de la 1848—1849 revenind din exil. După ce 
cu un an înainte se reîntorseseră în țară 
C. Serghiadi, I. Bălăceanu, preotul Radu Şap- 
că, Radu C. Golescu, N. Apolonie, în 1856— 
1857 rîndurile lor s-au întărit prin sosirea 
unor lideri ca Ioan Maiorescu, A. Cristofi, 
Aaron Florian, C. Alexandrescu, Grigore Se- 
ruie, A. C. Golescu-Negru, A. C. Golescu, Ra- 
du C. Golescu, N. Pleşoianu, C. A. Rosetti, 
Cezar Bolliac, Ioan C. Brătianu, Dumitru Bră- 
tianu, Gheorghe Magheru ș.a. 

Peste hotare se întețiseră activitățile pro- 
unioniste în perfectă concertare cu inițiativele 
curajoase din țară. Un rol important în desfă- 
şurarea propagandei în favoarea românilor l-au 

avut conducătorii din 1848—1849, ostracizaţi 
de puterea „protectoare“. Ei au întreţinut o 
publicistică bogată şi incisivă, de un înalt ni- 
vel politic, cu sprijinul prietenilor României 
din Franța, Belgia, Italia, Marea Britanie etc. 
Printre lucrările apărute s-au numărat Union 
et séparation des Principautes roumaines par 
Parchimandrite Neophite Scriban ; B. Boeresco, 
La Roumanie après le Traité de Paris du 30 
mars 1856, Paris, Dentu, 1856; A. Sanejouand 
(Gh. Bibescu), Les Principautes roumaines de- 
vant PEurope, Paris, 1856 ; Affaires d'Orient — 
Réorganisation des Provinces Danubiennes, Pa- 
ris, Garnière Frerès, 1856 ; Louis de Nalèche, 
La Moldo-Valachie, Paris, 1856 ; Chopin, A. Ubi- 
cini, Provinces Danubiennes et Roumaines, 
t. I—II, Paris, 1856 ; Edmond Texier, Appel au 
Congrès en faveur des Roumains, Paris, 1856 ; 
Paul Bataillard, Premier point de la question 
d'Orient. Les Principautes de Valachie et de 
Moldavie devant le Congrès, Paris, 1856 şi 
La Moldo-Valachie dans la manifestation de 
ses efforts et de ses voeux, Paris, 1856 ; Edgar 
Quinet, Les Roumains I, Les titres de leur na- 
tionalité, II Leur Histoire et leurs Princes, De 
la réorganisation des provinces danubiennes, 
în „Revue de deux Mondes“, Paris, 1856. 


Totuşi, teama de reforme impuse de masele 
populare şi de izbucnirea unei revoluții era 
permanentă. Ei i se mai adăuga neliniştea Por- 
ţii, vizibil deranjată de cursul evenimentelor 
dintre Carpaţi, Dunăre și Marea Neagră. Într-o 
scrisoare adresată domnului la 12 iunie 1856, 

Fuad Pașa avertiza : „Sublima Poartă este in- 
formată că în Valahia au loc reuniuni secrete 
şi consfătuiri pentru a influenţa opinia publică 
și că broşuri și tipărituri sînt răspîndite în pu- 
blic cu acelaşi scop [...] Alteța Voastră trebuie 
să vegheze ca intriganţii și provocatorii de dez- 
ordini, al căror scop este foarte evident, să nu 
poată, prin intrigi fie pe faţă, fie ascunse, să 
pregătească o agitaţie nefirească care nu va 
putea decît să oprească lucrările comisiei şi 
să împiedice cunoașterea adevăratelor nevoi și 
interese ale țării. Nu voi putea deci să reco- 
mand îndeajuns Alteţei Voastre să exercite o 
supraveghere activă a intrigilor pe care i le-am 
semnalat și a autorilor lor“. 


Barbu Ştirbei a adoptat o politică de legalism 
forţat în ceea ce privește propaganda pentru 
unire în ultima perioadă a domniei. În răspun- 
sul către Fuad Paşa, din 14/26 iunie 1856, el 
mărturisea : „nu pot decît să mă felicit de a 
fi păstrat spiritele calme, fără să fi avut ne- 
voie să recurg la vreo măsură de forţă, prin 
simplul efect al unei atitudini ferme și perse- 
verente, dublată de folosirea tuturor mijloa- 
celor de persuasiune“. 

Autoritatea de stat suferea totodată şi pre- 
siunile politico-militare insistente ale Austriei. 
Intenţiile guvernului de la Viena se contura- 
seră cu doi ani înainte, cînd, printr-un articol 
adițional al convenției austro-prusiene din 8/ 
20 aprilie 1854, se prevăzuse introducerea Mol- 
dovei și Ţării Românești în sistemul de apă- 
rare german. Pe de altă parte prelungirea pre- 

zenței trupelor habsburgice a creat o atmo- 
sferă încordată, agravată şi de starea de asediu 
impusă locuitorilor „şi de alura tot mai ame- 
nințătoare ce o îmbracă ocupaţia“. S-au în- 
mulţit manifestările de „brutalitate soldăţească, 
îndătinată în oastea chesaro-crăiască“, iar abu- 
zurile funcţionarilor, „cari se priveau ca un fel 
de monedă curentă a împăratului însuşi 
— nota pe mai departe Nicolae Iorga — dis- 
preţ al «purtătorilor de cultură» față de semi- 
barbarii de la Dunăre, al oamenilor rînduielii 
împotriva nedisciplinaţilor de la noi, deprin- 
derea luată din Bucovina, 'din Ardeal şi Un- 
garia, de a trata pe români ca o inferioară rasă 
cucerită — acestea erau piedicile, care, fără 
voia conducătorilor, se ridicau în calea noului 
ideal de întindere urmărit de diplomația aus- 
triacă“, 

În presa europeană tema ocupaţiei militare 
a început să ocupe spaţii din ce în ce mai 
largi, fiind abordată în articole care demascau 
intenţiile anexioniste ale Vienei. Amestecul din 
afară a întirziat desfășurarea alegerilor pentru 
adunările ad-hoc, prevăzute prin tratatul de 
pace de la Paris, și au amiînat deschiderea dez- 
baterilor pentru redactarea convenției de care 
depindea statutul viitor al celor două ţări ro- 
mâne. 


A fost nevoie de o conferinţă a reprezentan- 
ților marilor puteri pentru a se determina re- 
tragerea trupelor străine, la 25 decembrie 1856/ 
7 ianuarie 1857. 

Dîndu-se curs hotăriîrii consemnate în Tra- 
tatul de pace de la Paris, Barbu Știrbei a ab- 
dicat la 25 iunie/6 iulie 1856, fostul domn Ale- 
xandru Ghica girînd funcţia de şef al executi- 
vului, cu titlul de caimacam. Evenimentul 
apare consemnat de Ștefan Golescu într-o de- 
peşă adresată lui Christian Tell, în care subli- 
niază atitudinea binevoitoare a caimacamului 
față de unioniști. 

Barbu Ştirbei s-a îndreptat spre mănăstirea 
Bistriţa — refăcută din inițiativa sa —, de 
unde a părăsit ţara; s-a reîntors în a doua 
jumătate a lunii septembrie 1856. O corespon- 
dență din decembrie a ziarului „L'Ind&pen- 
dance Belge“ consemna că „Nu s-a arătat încă 
în public şi primește, fără vîlvă, persoane din 
familie şi vizitatorii rămaşi fideli destinului 
său public. Devotamentul postum al ştirbeiști- 
lor ar lăsa să se înţeleagă că eclipsa parţială 
a principelui este momentană, ca orice eclip- 
să“. Corespondentul ziarului amintit considera 
că şansele principelui nu scăzuseră, dacă se 
avea în vedere că „rangul înalt, numeroasele 
mijloace de acţiune, ambiția neobosită şi, mai 
cu seamă, averea personală a fostului domn, 
însemnînd o rentă de cel puţin 30 000 de du- 
caţi, îi sporeau și mai mult influenţa în ţară“. 
La începutul anului următor Știrbei s-a în- 
dreptat din nou spre Franţa, unde a rămas 
pînă la desfăşurarea alegerilor pentru aduna- 
rea ad-hoc. 

El s-a informat mereu asupra situației din 
Ţara Românească prin dr. Weil, secretar al 

Ministerului Afacerilor Străine al Austriei, odi- 
nioară agent diplomatic al Munteniei. Totodată, 
prin intermediul acestor corespondențe se 
strecurau şi aluzii directe la conduita pe care 
Austria o dorea respectată faţă de unire. „Vre- 
me de două luni aici am avut armsitițiu poli- 
tic total — scria dr. Weil la 16/28 februarie 
1857 —. Acum, ostilitățile reîncep. Dacă-mi 
este îngăduit să dau umilul meu sfat ilustru- 
lui personaj pe care îl respectăm atit de mult 
amîndoi, aş îndrăzni să-l sfătuiesc să nu acorde 
nici un fel de sprijin direct «reunioniştilor». 
Fiţi convins că această himeră nu se va realiza 
[...] O atitudine fermă în această privință va 
aduce un mare serviciu cauzei prinţului în vii- 
tor, aducînd de partea sa sufragii hotărîtoare. 
Fiți sigur că Anglia împărtăşește părerea Aus- 
triei şi că Poarta consideră concesia în proble- 
ma reunirii provinciilor drept o sinucidere ce 
i s-ar impune“. În aceeaşi scrisoare se sugera 
să se discute cu caimacamul Alexandru Ghica, 
condamnat, după părerea funcţionarului aus- 
triac, să dispară ca o „frunză uscată care cade 
din copac la apropierea timpului frumos, și 
să se ia poziție antiunionistă în „Journal de 
Francfort“, ceea ce, după părerea aceluiaşi, va 
produce o bună impresie. 

Într-o scrisoare din 8/20 martie 1857, trimisă 
din Viena de același dr. Weil, i se reproşa lui 
Știrbei atitudinea favorabilă unirii principa- 
telor. Corespondentul austriac consemna în 
rîndurile sale că „reținerea prințului în această 
importantă chestiune este greșit interpretată 

şi că, după umila mea părere, apreciez că 
această politică rezervată, de expectativă, nu 
este potrivită cu împrejurările actuale şi nici 
în favoarea marilor interese de viitor ale Al- 
teței Sale şi a familiei sale“. Agentul Ministe- 
rului Afacerilor Străine argumenta că pentru 
viitorul familiei era necesar ca ex-principele să 
renunțe la atitudinea de expectativă adoptată 
pînă atunci. Dacă se decidea să sprijine unirea, 
el avea să piardă „pentru totdeauna influența 
şi creditul său la Constantinopol“; dacă se 
păstra în rezervă, pronunţindu-se doar în mo- 
mentul cînd una din partide cîştiga, avea să-şi 
piardă creditul politic intern, din cauza opor- 
tunismului. Dr. Weil considera că Știrbei ar fi 
cîştigat simpatia partidei antiunioniste, care nu 
avea un șef — putînd să ocupe acel post sau 
să-l însărcineze pe fiul său George să o facă —, 
precum şi sprijinul Turciei, Austriei şi Angliei 
— ostile actului unirii — și aprecierea Franţei, 
care „va fi recunoscătoare omului de stat care 
îi va facilita mijlocul de a ieși onorabil din 
impasul în care intrase datorită felului pre- 
matur al unei alianţe care nu se va putea rea- 
liza decît într-un viitor îndepărtat“. În înche- 
iere se cerea o decizie rapidă într-unul din 
sensurile evidențiate. 

Sfaturile diplomatului austriac nu au fost 
urmate. Deşi de sorignte oligarhică, conserva- 
torismul lui Barbu Ştirbei viza cu precădere 
sectoarele administrative şi sociale, nu şi pro- 
blema naţională. Dealtfel, el optase pentru 
unire cu mulți ani înainte, în acest sens fiind 

semnificativ și discursul pronunţat cu prilejul 
căsătoriei lui Gheorghe Bibescu, la 22 august 
1845, închinat „întru veşnica unire a munte- 
nilor şi moldovenilor“. 

Dacă în timpul domniei a manifestat intran- 
sigență faţă de activitatea prounionistă, intran- 
sigenţă impusă şi de presiunile otomane şi aus- 
triece, în momentul cînd a redevenit persoană 
particulară şi-a moderat atitudinea, dovedind 
că înțelesese în mod corect sensul profundelor 
transformări ale epocii. O scrisoare a sa adre- 
sată generalului Mehmed Sadyk la 22 septem- 
brie/4 octombrie 1857 dovedește că toate in- 
sistențele austriece din acel an pentru a-l de- 
termina să se pronunțe împotriva unirii nu-şi 
atinseseră scopul : „este intim convins — măr- 
turisea Ştirbei —, că destinele acestor țări sînt 
solidare cu cel al Imperiului otoman, apropie- 
rea lor strînsă fiind reciproc indispensabilă ; 
în același timp, însă, consideră că această unire 
trebuia să se realizeze prin respectarea scrupu- 
loasă şi reciprocă a drepturilor dobîndite, că 
orice impietate de o parte, ca şi orice deviere 
de cealaltă parte, ar duce infailibil, după cum 
a demonstrat-o experiența trecută, la ingerințe 
şi intervenţii străine, ale căror rezultate nu 
pot decît să slăbească aceste legături, pe care 
este atît de important să le întărim“. 

Opţiunea unionistă răzbate şi din proiectul 
de Constituţie din 1856. Documentul, redactat 
în limba franceză, prevedea la capitolul „Drep- 
turi publice“ egalitatea tuturor cetățenilor în 
faţa legilor, liberul acces la funcțiile civile şi 

militare, serviciul militar obligatoriu, inviola- 
bilitatea proprietății şi posibilitatea pentru tă- 
rani de a se așeza pe orice moșie, fără nici o 
îngrădire ; corvoadele sau rechiziţiile în natură 
urmau să fie stabilite printr-o lege votată de 
ambele părţi ale Adunării generale (Camera de- 
putaţilor şi Senatul). Se vizau impunerea pe 
avere şi pe proprietăţi şi aplicarea patentei pe 
întreprinderi. De domeniul libertăţilor mai ți- 
neau și ridicarea restricţiilor în materie de pe- 
tiții individuale, garantarea practicării oricărei 
religii şi desființarea robiei. În capitolul „For- 
ma guvernămîntului“ se stipula că principele 
era şeful statului, înţelegind să guverneze cu 
ajutorul miniștrilor, al Consiliului de stat şi al 
Adunării generale ; el păstra şi funcţia de co- 
mandant suprem al armatei, conferea rangurile 
civile și militare, aproba regulamentele şi de- 
cretele legilor promulgate, avea inițiativa le- 
gislativă, dreptul de grațiere şi de comutare a 
pedepselor, declara starea de asediu ; proiectele 
de legi erau redactate de Consiliul de stat. 
Adunarea generală își dădea avizul asupra tu- 
turor chestiunilor ce-i erau prezentate. Pute- 
rea judecătorească intra sub incidenţa curților 
şi tribunalelor, controlul financiar îl efectua 
„Contul general al Statului“, organizat după 
modelul „Curţii conturilor“ din Franţa, lucră- 
rile sale fiind supuse spre examinare Adunării 
generale, iar miniștrii erau responsabili pentru 
activitatea lor. Capitolul intitulat „Despre Con- 
siliul de stat“ prevedea alcătuirea unui organ 
format din 16 membri, numiţi sau revocaţi de 

principe, din afara Adunării generale ; Copsi- 
liul de Stat era prezidat de domn, în lipsa sa 
conducerea asigurînd-o vicepreşedintele Consi- 
liului de stat; miniștrii participau deliberativ 
la şedinţele Consiliului de stat ; legile pregătite 
de ministere se supuneau spre aprobare capu- 
lui statului, care, la rîndul său, le înainta Con- 
siliului de stat. După discutarea lor, acesta le 
remitea Adunării generale. Consiliul de stat 
putea să propună decrete privind problemele și 
regulamentele administartive, contenciosul ad- 
ministrativ, conflictele de atribuţii dintre auto- 
ritățţile administrativă şi judiciară; Consiliul 
de stat era dublat de o comisie formată din 
consilieri pe diferite probleme ca justiţia, învă- 
ţămîntul, armata, lucrările publice, comisie care 
urma să elaboreze proiecte de legi cu privire 
la organizarea principalelor ramuri ale admi- 
nistraţiei. Atribuţiile forului legislativ, expuse 
în capitolul „Despre adunarea generală“, erau 
acelea de a discuta şi vota proiectele de legi 
şi bugetul statului, după care le supunea dom- 
nului ; ea aproba convențiile de comerț înche- 
iate de guvern ; principele convoca și proroga 
adunarea ; în caz de dizolvare, era obligat să 
convoace o nouă adunare în termen de 6 luni. 
Deputaţii, cetățeni români cu un venit anual 
de cel puţin 1000 de piaștri (368 franci), se 
alegeau în cadrul unor colegii pe o durată de 
șapte ani. Toţi cetăţenii de la 25 de ani, care 
plăteau anual o contribuţie directă de 250 
piaştri (92 franci), se bucurau de dreptul de a 
alege ; hotăririle Adunării generale se luau cu 

majoritate absolută de voturi, membrii ei avînd 
posibilitatea de a propune amendamente. 
Dezbaterile parlamentare, consemnate prin pro- 
cese verbale considerate documente oficiale, 
se publicau în presă după ce erau prezentate 
spre aprobare (cenzură) președintelui Adunării 
generale și președinților secțiunilor. Deputaţi- 
lor li se asigura imunitatea parlamentară, ex- 
ceptind cazurile de flagrant delict în materie 
criminală (furt sau omucidere). În capitolul 
cinci, intitulat „Despre ordinea judiciară“, 
Barbu Știrbei avansa propunerea ca puterea 
judecătorească să fie distinctă de cea admi- 
nistrativă și să se exercite prin intermediul 
tribunalelor de conciliere (împăciuire) sau jus- 
tiţie de pace, prin tribunalele de primă instan- 
tă, prin curţile de apel. O „Înaltă curte“ de 
justiție examina vina vîrfurilor funcționări- 
mii ; delictele militarilor trebuiau supuse spre 
judecată consiliilor de război şi tribunalelor 
militare. 

În capitolul dedicat „Instrucțiunii publice“ 
se enunţa că „Una din primele îndatoriri ale 
guvernului este de a se îngriji de educația ti- 
neretului, de. a-i procura toate mijloacele nece- 
sare unei instrucţii variate şi solide, pentru a-l 
face apt să îndeplinească bine serviciile de stat 
și să exercite profesii, arte și meserii utile socie- 
tății, fiecare urmiîndu-și condiţia şi specialita- 
tea“. Proiectul de „Constituţie“ prevedea înfiin- 
tarea unei facultăţi de drept, a şcolii de agri- 
cultură, şcolilor de arte şi meserii. Guvernul 
se obliga să încurajeze deschiderea de pensi- 

oane și şcoli particulare, „unde fiecare va .fi 
liber să hotărască, îndeplinind condiţiile de mo- 
ralitate şi de competenţă şi conformindu-se re- 
gulamentului universitar“. 

Barbu Ştirbei se dezvăluie şi cu acest prilej 
ca un adept al regimului constituţional, în ge- 
nul monarhiei franceze, a regelui Ludovic Fi- 
lip de Orleans, în care şeful statului poseda 
puternice mijloace de iniţiativă legislativă, deşi 
la conducerea treburilor obşteşti participa şi 
parlamentul. Pasul făcut în direcția schimbării 
viziunii asupra problemelor structurilor insti- 
tuționale, aşezării regimului proprietăţii şi 
drepturilor civile nu depășea limitele refor- 
mismului conservator. 

Pe tărimul acţiunii politice concrete, Barbu 
Ştirbei a polarizat în jurul său opţiunile unei 
părți a vîrturilor conducătoare din Ţara Ro- 
mânească, plănuind ca împreună cu acestea să 
realizeze o mare alianță conservatoare, de ten- 
dință unionistă, la concurenţă însă cu liderii 
revoluției din 1848—1849. 

Odată înlăturată ocupaţia austriacă, grupu- 
rile și grupările politice, indiferent de colora- 
tură, s-au lansat într-o vie dezbatere pentru 
alegerile în Adunările ad-hoc, chemate să se 
pronunţe asupra viitorului politic al românilor. 
În modelarea în sens pozitiv a opiniei publice 
o contribuţie importantă şi-au adus ziarele 
„Concordia“, oficios al Partidei naţionale de 
sub conducerea lui Constantin A. Kreţulescu, 
fratele lui Nicolae Kretzulescu, şi „Timpul“, cu 
o tentă unionist-moderată, la care aderase și 

marea boierime. Un program unionist s-a 
adoptat la întrunirea din martie 1857, la care 
au participat mari boieri, burghezi și fruntași 
moderați ai Partidei naţionale. Partida naţio- 
nală, în frunte cu C. A. Kreţulescu, I. I. Fi- 
lipescu, I. Bălăceanu, A. G. Golescu, a hotărît, 
la 3/15 martie 1857, un program electoral, ase- 
mănător cu cel adoptat la 1/13 martie 1857 
de „Comitetul electoral al Unirii“ din Iaşi. El 
cuprindea : autonomia şi neutralitatea princi- 
patului, unirea Țării Românești cu Moldova, 
domn dintr-o familie princiară din Europa, gu- 
vern constituţional, adunare unică și măsuri 
care să garanteze respectul proprietății. 


Campania electorală a fost declanşată la scurt 
timp după sosirea la Bucureşti a comisarilor 
marilor puteri și după înminarea firmanului 
pentru alegeri caimacamului Alexandru Ghica. 

În acest context sînt interesante notaţiile 
lui Ion Bălăceanu, care, referindu-se la repar- 
tiția voturilor în cadrul „partidului conserva- 
tor“, comenta : „Nimic nu este mai caracteris- 
tic pentru situația actuală ca bucuria şi trium- 
ful grupării lui Știrbei. Cred că are şi de ce 
să-şi frece palmele. O administraţie bună ar fi 
doborit familia Bibescu-Știrbei şi ar fi adus 
domnia în familia Ghica. S-ar părea că genero- 
zitatea față de prima [familie] este împinsă 
pînă la a-i tripla şansele“. Reducerea cotei de 
popularitate a caimacamului l-a determinat pe 
I. I. Filipescu chiar să laude echipa guverna- 
mentală din anii 1849—1856. La scăderea şan- 
selor de izbîndă a lui Alexandru Ghica, pe 

lingă opreliștile puse unioniștilor, mai contri- 
buia şi atitudinea unor miniștri. Gr. Serurie 
nota că „Odobescul iar a introdus în oștirea 
română noblețea de iuncări, ceea ce Ştirbei o 
desființase. Tot ce a făcut Ştirbei bun spre a 
amăgi la scopul lui de împeliţat [a se citi în 
favoarea monopolizării conducerii politice — 
n.n.] Ghica a desființat și a făcut cum să nu 
mai dea Dumnezeu !“. 

Consolidarea poziţiei cuplului Barbu Stirbei- 
Gheorghe Bibescu în tabăra conservatoare era 
tot mai evidentă, încît Ion Bălăceanu, neliniş- 
tit, îl anunţa de acest fapt la 18/30 ianuarie 
1857 pe prietenul său Vasile Alecsandri, ru- 
gîndu-l totodată să intervină pe lîngă redacţia 
ziarului „Etoile du Danube“ să înceteze atacu- 
rile împotriva  caimacamului. „Fostul prinț 
Știrbei — scria el cu îngrijorare — are Ogru- 
pare puternică, mulţi bani și vocaţia intrigii. 
Nu mai puţin fostul prinţ Bibescu dispune de 
o grupare şi mai numeroasă, de bani, de agenți 
la Constantinopol, Paris, Petersburg și Viena. 
Cei doi fraţi sînt pe punctul de a da uitării ve- 
chile lor ranchiune și de a-şi da mîna. Cu alte 
cuvinte, peste patru săptămîni fuziunea va fi 
un fapt împlinit. Partizanii lor, reuniți, vor 
forma, prin număr și influenţă socială, o gru- 
pare deosebit de redutabilă“. 

La rîndul lor, foștii domni desfăşurau o in- 
tensă propagandă. Cu prilejul revenirii din 
străinătate, la sfîrsitul lui martie 1857, Gheor- 
ghe Bibescu a străbătut Oltenia, participînd 
la întruniri electorale. S-a organizat o mare 

manifestaţie cu prilejul intrării în Bucureşti, 
socotită de Jean Louis Gradowicz — emigrant 
democrat polonez — ca fiind îndreptată împo- 
triva prințului Alexandru Ghica. În discursul 
pronunţat cu acest prilej Gheorghe Bibescu s-a 
declarat adept al unirii sub un principe au- 
tohton. 

Alegerile din Ţara Românească au început 
la 7/19 septembrie 1857, puţin timp după în- 
cheierea celor din Moldova — desfășurate în 
două „manșe“, din cauza falsificării lor iniţiale 
de către caimacam — și au dat cîştig de cauză 
unioniștilor, care au cucerit majoritatea man- 
datelor în Adunarea ad-hoc. Barbu Știrbei s-a 
numărat printre deputaţii aleşi la Craiova, şti- 
re ce i-a parvenit pe cînd se găsea încă în 
Franța. Componenţa socială a adunării era, 
însă, în majoritate formată din moşieri, cler şi 
candidaţii caimacamului Alexandru Ghica. Din 
punctul de vedere al opţiunilor politice în adu- 
nare pătrunseră conservatori (majoritari) con- 
servatori-moderaţi, liberali-moderaţi, liberali- 
democrați şi liberali-radicali. Acest fapt fusese 
sesizat de Ch. A. M. Talleyrand-Perigord, care 
comunica la 3/15 octombrie 1857 ministrului 
de externe al Franţei, Al. Walewski, structura 
viitoarei Adunări ad-hoc: „Prinții Ştirbei şi 
Bibescu, Grigore şi Dimitrie Ghica vor sta pe 
aceleași bănci cu domnii Golescu, Brătianu și 
Rosetti. Printre marii proprietari, șase ultra- 
conservatori se găsesc în opoziţie cu şase ultra- 
progresiști“. 

Dezbaterile Adunării ad-hoc din Ţara Româ- 
nească au debutat la 30 septembrie/12 octom- 
brie 1857 — cele din Moldova la 22 septembrie/ 
4 octombrie 1857 —, însoţite de manifestații 
populare entuziaste. Conducerea lucrărilor, în 
afară de președinte care era numit onorific în 
persoana mitropolitului Nifon,:a fost preluată 
efectiv de membri ai Partidei unioniste, vice- 
preşedinte fiind Nicolae Golescu, secretari 
D. Brătianu, C. A. Creţulescu, Ştefan Golescu, 
C. A. Rosetti și Scarlat Turnavitu. 

Deschiderea lucrărilor, ce avusese loc în ziua 
precedentă, la 29 septembrie/11 octombrie 1857, 
a prilejuit un ceremonial plin de fast. După 
cum consemna Jacques Poumay, consulul Bel 
giei la Bucureşti, într-un raport adresat lu 
Charles Vilain, ministrul său de externe, în 
jurul Mitropoliei au fost înşiruite mai multe 
unități ale armatei. La festivitate au partici- 
pat, alături de caimacam, miniştri, deputați, 
notabilităţile capitalei, comisarii marilor puteri 
și corpul consular. Printre absenţi, consulul 
belgian consemna pe Barbu Știrbei, Sir Henry 
Bulwer şi Savfet Efendi. „Seara — scria 
Jacques Poumay — orașul şi edificiile publice 
erau strălucitor luminate ; în mai multe locuri 
transperantele purtau ca inscripţie următoarele, 
unele : Trăiască Unirea —, trăiască unirea sub 
un principe străin — Valahia şi Moldova reu- 
nite într-un singur stat sub un principe străin ; 
şi altele: Unirea Valahiei și a Moldovei sub 
un singur guvern — Unirea principatelor Va- 
lahiei şi Moldovei sub un principe străin ere- 

ditar, unirea cu garantarea autonomiei noas- 
tre ete., etc.“ 

Barbu Știrbei, deputat din partea marilor 
boieri, şi-a expus vederile cu privire la viito- 
rul politic al principatelor, susţinînd un pro- 
gram axat pe : garantarea autonomiei și drep- 
turilor internaţionale ale românilor pe baza ca- 
pitulaţiilor, unirea Ţării Românești şi Moldovei 
într-un singur stat, condus de un singur gu- 
vern, cu o singură adunare, în care să fie re- 
prezentate toate clasele sociale, alegerea în 
fruntea statului a unui prinț străin ereditar. 

În cadrul şedinţelor, datorită îndrumării lu- 
crărilor de către membrii de stînga ai Partidei 
naționale, s-a manifestat de la început o ten- 
dință liberal-radicală, încît foştii domni „Ştir- 
bei și Bibescu, acum deputaţi — remarca Ch. 
A. M. Talleyrand-Perigord — își vedeau res- 
pinse toate propunerile, chiar şi în chestiuni 
mărunte de regulament“. 

Analiza problemelor curente a început la 
data de 9/21 octombrie 1857 printr-un raport 
în care erau prezentate principalele revendi- 
cări promovate de Partida naţională : autono- 
mia şi neutralitatea principatului, unirea Mol- 
dovei şi Țării Româneşti sub un domnitor 
străin, o constituţie și o singură adunare care 
să reprezinte interesele poporului român. Aces- 
te deziderate fuseseră exprimate şi în Aduna- 
rea ad-hoc din Iaşi. Doleanţele respective au 
fost dezvoltate într-un memorandum, votat la 
6/18 noiembrie 1857, cu o mare majoritate. 

Adunările ad-hoc din Moldova și Ţara Ro- 
mânească şi-au încheiat misiunea la începutul 
anului 1858, Barbu Știrbei şi Gheorghe Bi- 
bescu îndreptîndu-se spre Paris unde se pre- 
gătea deschiderea Conferinţei marilor puteri. 

Şansele celui dintii de a ajunge domn păreau 
să crească, mai ales că Ch. A. M. Talleyrand- 
Périgord îl aprecia, J. L. Gradowicz acuzind 
pentru această situație „guvernul deplorabil al 
prinţului Alexandru Ghica, care l-a reabilitat 
pe prințul Știrbei în ochii comisarilor şi chiar 
în ţară“. 

Punctele de vedere aflate pînă atunci în dez- 
baterea deputaţilor moldoveni și munteni au 
fost făcute cunoscute Conferinţei — ce-și în- 
cepuse dezbaterile la 10/22 mai 1853 — prin 
intermediul raportului Comisiei de informare. 
În esenţă, în paginile raportului, după o pre- 
zentare a stărilor politice, economice, sociale şi 
culturale ale Principatelor române, se avansau 
mai multe sugestii şi propuneri concrete cu 
privire la modernizarea organizării statale. 
Cauza unirii a fost susţinută de Franţa, Rusia, 
Prusia şi Sardinia, împotriva acestei idei situ- 
îndu-se Austria, Turcia și Anglia. La capătul 
discuţiilor dintre marile puteri, la 7/19 august 
1858, s-a semnat Convenţia prin care se ho- 
tăra ca fiecare principat să-și aleagă cîte un 
domn (desemnat pe viaţă dintre pămînteni) şi 
o adunare reînnoită din 7 în 7 ani; legile de 
interes comun trebuiau să facă obiectul anali- 
zei unei comisii centrale cu sediul în oraşul 
Focşani. Principatele române rămîneau pe mai 

departe sub suzeranitatea Porții, căreia îi plă- 
teau un tribut, şi sub garanţia marilor puteri. 
Efectivele armatelor nu puteau să crească cu 
mai mult de o treime: oştirea era condusă de 
un comandant şef, desemnat pe rînd de către 
domni dintre ofiţerii moldoveni şi munteni. 
Cetăţenii erau egali în drepturi şi se aboleau 
toate privilegiile şi monopolurile. Relaţiile din- 
tre ţărani şi proprietari se supuneau revizui- 
rii. Pînă la alegerea domnilor, în cele două 
principate conducerea o asigurau caimacamii. 
Convenţia era însoţită de dispoziţii electorale 
care dădeau dreptul la vot pe bază censitară. 
Prin acest act Regulamentul organic cu toate 
modificările sale a încetat să mai existe din 
punct de vedere juridic, Convenţia devenind 
noua constituţie a principatelor. 


În Țara Românească firmanul Porții, adus 
de Kiamil Bey, a numit caimacami pe loan 
Manu, Emanoil Băleanu şi I. Al. Filipescu- 
Vulpe, primii doi adepţi ai lui Gheorghe Bi- 
bescu. În urma ordinelor emise de autorită- 
tile centrale, a fost suprimată libertatea presei 
şi a întrunirilor, iar unele ministere cheie, ca 
cele de interne şi de justiţie, s-au pus sub con- 
ducerea lui Emanoil Băleanu și I. A! Filipescu- 
Vulpe. Mulţi din vechii miniștri ai lui Ale- 
xandru Ghica au rămas în funcţii. Totodată, 
căimăcămia a trecut la pregătirea alegerilor 
pentru Adunarea electivă, unde trebuiau să fie 
trimişi 72 de deputaţi de către alegătorii de la 
25 de ani în sus, împărțiți în trei colegii elec- 
torale, în funcţie de venitul anual: 100 gal- 

beni, colegiul I (micii proprietari), 1000 gal- 
beni, colegiul II (marii proprietari), 6 000 gal- 
beni, colegiul III (la orașe). 

Campania electorală a unioniștilor s-a des- 
fășurat în conformitate cu platforma publicată 
în „Românul“, în paginile acestui ziar făcîn- 
du-și loc şi viguroase articole îndreptate îm- 
potriva atentatelor la libertatea presei, stînje- 
nirea propagandei politice şi a libertăţii indi- 
viduale. Caimacamii au procedat la scoaterea 
din listele electorale, sub pretextul că nu în- 
deplineau condiţiile cerute de lege, a mai mul- 
tor candidaţi la deputăţie în special din judeţele 
Argeş, Buzău, Ilfov, Prahova şi din oraşul 
București. Atitudinea respectivă a avut ca re- 
zultat declanșarea unei campanii de contesta- 
ţii prin justiție a deciziilor guvernului, dîn- 
du-se cîştig deputaţilor Vasile Boerescu, "Cezar 
Bolliac şi C. A. Rosetti. 

Într-o depeșă de la sfîrşitul lunii iulie 1858 
către bancherul J. Alleon din Constantinopol, 
J. L. Gradowicz enumera printre posibilii can- 
didaţi, alături de Barbu Ştirbei și Nicolae Go- 
lescu, şi pe Ion Ghica. 

În final, în urma alegerilor din 8/20—12/24 
ianuarie 1859, au rămas în cursa pentru dom- 
nie Gheorghe Bibescu, sprijinit de 30 de de- 
putaţi conservatori, Barbu Știrbei, susținut de 
13 deputaţi conservatori şi progresiști mode- 
raţi, N. Golescu și I. C. Cantacuzino, avînd în 
spate numai deputaţi ai Partidei naţionale ra- 
dicali şi. moderați, şi Alexandru D. Ghica. 

Şansele de izbindă ale grupărilor lui Barbu 
Știrbei şi Gheorghe Bibescu au determinat, la 
un moment dat, să se discute chiar o coaliţie 
de cealaltă parte a baricadei, fapt consemnat 
de „Steaua Dunării“ într-o corespondenţă din 
București din 15/27 noiembrie 1858. „Se cear- 
că a se face o apropiere între partidele oneste, 
adică între cele al lui Ion Cantacuzino şi al 
Creţuleştilor“. 

Perspectiva ca echipa Ştirbei-Bibescu — pri- 
mul considerat de J. L. Gradowicz ca un „pro- 
gresist moderat“, iar al doilea ca „reprezentan- 
tul boierimii retrograde“ — să triumfe a pro- 
dus agitaţie în rîndul bucureştenilor, aflați 
sub influenţa liberalilor. În zilele de 22 ianua- 
rie/3 februarie şi 23 ianuarie/4 februarie 1859 
peste 10 000 oameni au înconjurat clădirea 
Adunării elective, revendicînd invalidarea unor 
mandate conservatoare. Manifestaţia, care arăta 
voinţa de schimbare a unor largi cercuri ale 
vieţii publice, a îndemnat o parte din parti- 
zanii celor doi fraţi să-și modifice opţiunile. Ca 
rezultat, au fost anulate mandatele a șapte de- 
putaţi conservatori şi doi deputaţi progresiști. 
Din cei 72 de deputaţi, 2/3 aparțineau în con- 
tinuare partidei conservatoare, care nu se opu- 
nea unirii, dar prezenta un sărac program de 
reforme sociale. 

Adunarea electivă a Moldovei şi-a deschis 
lucrările la 28 decembrie 1858/9 ianuarie 1859, 
desemnînd domn pe Alexandru Ioan Cuza la 
5/17 ianuarie 1859. Peste nouăsprezece zile, 
pe 24 ianuarie/5 februarie 1859, acelaşi cunos- 

cut fruntaş al Partidei naționale urca şi pe tro- 
nul Țării Românești, realizîndu-se astfel uni- 
rea peste prevederile restrictive ale Convenţiei 
de la Paris. 

Barbu Ştirbei nu a mai luat parte la ședința 
Adunării elective, absenţa lui fiind interpre- 
tată ca o renunțare la candidatura proprie. 

„Dubla alegere [a lui Al. I. Cuza] echivalează 
cu unirea principatelor —— consemna I. B. Not- 
homb, ministrul Belgiei la Berlin — Unirea 
principatelor înseamnă independența lor. 
Aceasta este ordinea ideilor la Constantinopol 
şi la Viena şi eu nu cred în abandonarea aces- 
tei ordini a ideilor {...]“. 


* * 


La scurt timp după urcarea în scaunul din 
Bucureşti a colonelului Alexandru I. Cuza, 
principele Ştirbei a părăsit țara, stabilindu-se 
la Nisa, în Franța. De asemenea, el a rupt în 
mod oficial şi legăturile de partid cu simpati- 
zanții conservatori. 

Deşi a păstrat o rezervă în relațiile cu Ale- 
xandru I. Cuza, totuşi interesul pentru aface- 
rile care priveau România nu a scăzut. Este 
semnificativ că în 1863—1864, cînd la Bucu- 
reşti şi în alte capitale europene se analiza 
problema secularizării averilor  mînăstireşti, 
Barbu Știrbei a fost alături de români, așa 
cum reieşea și dintr-o scrisoare adresată lui 
Drouyn de Lhuys, ministrul de externe al 
Franței, la 17/29 ianuarie 1864. Rezolvarea şi 

cu ajutorul Franţei a acestei chestiuni spi- 
noase, o veche preocupare a politicienilor ro- 
mâni, l-a îndemnat să exclame : „Se face ast- 
fel dreptate patriei mele [...] Îngăduiţi, dom- 
nule ministru, unui veteran al cauzei româ- 
nești, de a vă arăta adînca sa recunoștință și 
de a vă da în același timp asigurarea că nu e 
un singur compatriot al meu care să nu îm- 
părtășească aceste sentimente în aceeași mă- 
sură“, Cu același prilej, el s-a ridicat împotriva 
încercărilor Angliei şi Turciei de a rediscuta 
„temeliile raporturilor ce trebuie să fie între 
principate şi Sublima Poartă“, ce decurgeau din 
capitulaţiile cu Poarta. Ţelul intrigilor era ace- 
la „de a invalida convenţia de la 7/19 august 
1858 şi de a pregăti mijloacele, aşteptind pri- 
lejul, pentru a nimici drepturile naţionalităţii 
românești și a trata apoi Principatele Unite 
ca provincii turcești“. Apelind la Franţa ca să 
dejoace planurile potrivnice unirii, Barbu 
Ştirbei a susținut că „reconstituirea României 
e un obiect demn de înalta grijă a împăratului 
[...] Nu vorbesc acum decit de cele două prin- 
cipate, Muntenia și Moldova, mărginite în gra- 
nițele lor actuale, căci întreaga rasă româ- 
nească numără 4 milioane cel puțin în Banatul 
Timișoarei, Transilvania, Bucovina şi Basara- 
bia, toate provincii desprinse din principatele 
românești în vremuri mai mult sau mai puţin 
apropiate“. Referindu-se la experienţa natio- 
nală din 1848—1849 şi reexaminînd semnifica- 
ţia evenimentului respectiv pentru devenirea 
modernă a neamului din care făcea parte, Bar- 

bu Știrbei arăta că „ceea ce a izvorit pe neas- 
teptate din această mișcare obștească e adîncul 
sentiment al naționalităților, sentimentul care 
nu e o idee abstractă [...], ci o nevoie reală, cu 
rădăcini în inima omului“. El conchidea că 
lupta pentru emanciparea naţiunilor supuse 
încă dominației străine — printre care se nu- 
măra și cea română — „vor face trăsătura ca- 
racteristică a ultimei jumătăți a secolului al 
XIX-lea“. 

Cu aceeaşi ocazie, se menţiona că în condi- 
ţiile internaționale complicate din deceniul 
șapte și în situația în care dezlănţuirea pati- 
milor de partid ar prilejui intervenţii străine 
periculoase, aducerea unui „principe dintr-o 
familie domnitoare din Europa“ era o necesi- 
tate. Barbu Ştirbei se întilnea în această opi- 
nie cu părerile liberalilor şi a conservatorilor 
moderați care scontau ca, prin întronarea unui 
domn dintr-o casă cu influență în viața in- 
ternaţională, să obțină o garanţie politică și, 
implicit, chiar militară pentru menţinerea in- 
violabilităţii teritoriului României și păstrarea 
cîştigurilor dobîndite în perioada 1856—1866. 

Sosit la București pe 2/14 septembrie 1866 
şi primit cu toate onorurile de noul domn Ca- 
rol I, Ştirbei a avut două întîlniri cu acesta 
la 3/15 şi 18/30 septembrie 1866. 

Este de presupus că într-una dintre cele 
două vizite el a promis sprijin pe lîngă ma- 
rile puteri. Așa se explică şi telegrama din 
13/25 octombrie 1866 expediată de Carol I din 
Constantinopol : „Sosit azi dimineaţă la Con- 

stantinopol. Am fost primit de îndată de Ma- 
jestatea Sa Sultanul, care mi-a dat, cu pro- 
priile sale mîini, actul de recunoaştere. Fericit 
de a putea să vă comunic încheierea negocie- 
rilor la care aţi contribuit într-o măsură atît 
de mare“ — [subl. n.]. 

În răspunsul din 23 septembrie/3 noiembrie 
1866, Ştirbei, aflat din nou la Nisa, relevă: 
„Prin aceasta, independența României a fost 
asigurată în fapt; căci omagiul adus Porții 
este pur nominal și oferă, fie și numai provi- 
zoriu, avantaje incontestabile [...] unirea celor 
două principate declarată indisolubilă şi suve- 
ranitatea României consacrată [...]. Odată cu 
rezolvarea fericită a chestiunii politice şi cu 
punerea ei la adăpost de vicisitudinile din ex- 
terior, se poate spune că de acum înainte 
România şi-a luat destinele şi întregul său vii- 
tor în propriile-i mîini“. 

În continuare, lunga scrisoare conţinea şi un 
demers pe lîngă principe pentru adoptarea 
unor reforme instituţionale. El cerea ca în ad- 
ministraţie să facă economie și să simplifice 
sistemul de impozit, procediînd la vizite prin 
țară, ca să constate „de visu“ situaţia existen- 
tă ; să reorganizeze armata, urmînd experienţa 
franceză şi prusiană, punînd totodată bazele 
armatei teritoriale ; în locul împrumuturilor 
pe care nu le putea obține, „decît cu condiţii 
oneroase şi umilitoare“, trebuia să procedeze 
la vînzarea bunurilor statului şi mănăstirilor, 
politica împrumuturilor fiind rezervată pen- 
tru lucrările publice productive ; să rezolve cît 

mai grabnic problema mânăstirilor închinate 
care, după secularizare, rămăseseră neplătite 
etc. 

Barbu Știrbei s-a stins din viață la 2/14 
aprilie 1869, la Nisa, după ce vizitase pentru 
ultima oară Bucureștii în noiembrie 1868. 


ÎN LOC DE ÎNCHEIERE 


Vestea decesului survenit la Nisa a trezit un 
unanim interes în presa din țară, una dintre 
publicațiile vremii apreciind, nu fără un oare- 
care ton patetic, la 6/18 aprilie 1869, că 
„România a pierdut pe cel mai mare om al ei, 
pe cel mai mare economist, pe cel mai mare 
om de stat, pe cel mai mare financiar, pe cel 
mai mare administrator ce a avut vreodată !“ ; 
marele poet naţional Mihail Eminescu i-a de- 
dicat o poezie epitaf. 

Înaltele autorități din fruntea statului au 
adoptat oficial doliu. Rămășițele pămiînteşti ale 
principelui, aduse de rude la Giurgiu pe 17/29 
aprilie 1869 au fost însoţite pe ultimul drum 
spre lăcaşul de veci de la Buftea de o gardă 
militară de onoare și de oficialități civile şi 
militare în frunte cu generalii Constantin He- 
rescu-Năsturel, Barbu Vlădoianu, Ioan Ema- 
noil Florescu, coloneii Stoica, N. B. Locustea- 
nu, N. Nicolaescu, Gh. C. Costaforu, Ioan Voi- 
nescu I, locotenent-coloneii, Emanoil Boteanu, 
Constantin Barozzi, Henric Herkt, Stîrcea, Zef- 
cari şi maiorul Dimitrie Pappasoglu. 

Personalitate puternică şi voluntară. Barbu 
Dimitrie Ştirbei a trezit, cum e şi firesc în 
asemena cazuri, sentimente contradictorii con- 

temporanilor şi urmașilor. Nimeni nu i-a putut 
nega însă marea capacitate de înțelegere a 
realităţilor politice şi vasta experienţă în pro- 
blemele administraţiei de stat, ambele dovedite 
cu prisosinţă în răstimpul în care a condus 
destinele ţării. 

Realizările pe plan miltiar obținute de fos- 
tul domn au fost trecute în revistă într-un ar- 
ticol semnat de maiorul Dimitrie Pappasoglu 
în anul 1869, arătîndu-se contribuţia însem- 
nată adusă la edificarea armatei române mo- 
derne, la punerea fundamentului pe care Ale- 
xandru loan Cuza a închegat oștirea Unirii. 
Tot referitor la armată, după doi ani de la 
moartea lui Ştirbei, a mai fost publicat un ar- 
ticol în „Revista militară“ din aprilie 1871 
care se oprea la succesele dobîndite pe planul 
învăţămîntului cu profil de specialitate. 


Totuşi, abia după 1900, publicul a fost in- 
format pe larg asupra locului și rolului lui 
Barbu Știrbei în istoria românilor. Cel care a 
făcut-o, dîndu-i caracter de restituire, a fost 
marele nostru istoric Nicolae Iorga în 1904 cînd 
a publicat sub îngrijirea sa Corespondenţa lui 
Știrbei Vodă. Volumul I. Corespondenta poli- 
tică, despre care scria în prefaţă că fusese cu- 
leasă de la „nepotul de fiu al domnului Ţării 
Românești. D-sa a luat asuprăși cheltuielile ti- 
parului şi eu am oferit cu plăcere îngrijirea 
ediției“ ; i-a succedat, la un an distanță, un al 
doilea tom intitulat Mărturii istorice privitoare 
la viața și domnia lui Știrbei Vodă (Ca urmare 
la Corespondenta lui Știrbei Vodă). 

Celor două volume de documente li s-a ală- 
turat, în 1910, monografia Viaţa și domnia lui 
Barbu Dimitrie Știrbei domn al Ţării Româ- 

nești (1849—1856) semnată, de asemena, de 
Nicolae Iorga. 

Deşi se scurseseră aproape cincizeci de ani 
de la evenimentele cuprinse în documentele 
dezvăluite, editarea lor a răscolit amintiri și 
a redeşteptat patimi ce păreau de mult uitate. 

Nicolae Iorga îşi amintea în memoriile sale 
intitulate O viață de om așa cum a fost cum 
s-au petrecut evenimentele : „La d. Barbu ȘŞtir- 
bei acasă [1872—1946 ; nepot de fiu al lui Ştir- 
bei — N.A.], într-un dulap din lemn de lămii 
care a dispărut, cred, de pe urma instalării 
unei autorităţi germane în vremea războiului, 
am văzut, alături de exemplarul din Letopi- 
sețele lui Kogălniceanu oferit domnului Țării 
Româneşti, dosarele pe hîrtie albastră, îngrijit 
scrise, scrupulos îndreptate şi gospodărește cu- 
sute, ale Voievodului din preajma Unirii. Ideea 
unei publicaţii ni s-a impus [...] 

Din ea a ieşit un Știrbei Vodă aproape cu to- 
tul necunoscut, nu numai ca un om de o per- 
fectă ordine, dar și un neastimpărat creator [...]. 


M-am trezit acasă cu d. Știrbei profund tul- 
burat. Îmi anunţa un duel, da, un duel între 
unchiul său Gheorghe Ştirbei şi un om politic 
bucureştean, foarte cunoscut, dar a cărui vîrstă 
nu-l arăta potrivit pentru asemena regulare de 
socoteli [...]. Am aflat întîi că beizadea Gheor- 
ghe Ştirbei, autorul unei foarte interesante 
scrisori pe care o tipărisem [...], trăieşte. Tră- 

ieşte la Paris, cu totul retras, absolut uitat, 
însurat cu o străină, o austriacă [...]. În seri- 
soare se discutau lucruri privitoare la rudele 
acelui om politic. 

Trebuia ca eu să dreg greșeala pe care fără 
voie o făcusem. Pentru aceasta am schimbat 
foaia şi am readus la starea pacifică pe cel su- 
părat, apoi am adresat venerabilului cvasicen- 
tenar o scrisoare [...]. 

N-am primit răspunsul, care m-ar fi putut 
interesa, dar peste puţin au apărut două volu- 
me ale lui Gheorghe Știrbei, Feuilles d'automne 
et hiver în care erau alte scrisori [...]“. 

Tot în 1910, Petre Danilescu a întocmit o 
culegere folclorică sub titlul Barbu-Vodă Știr- 
bei în tradiția populară. Povești şi anecdote, 

Ca expresie a preţuirii față de amintirea ce- 
lui dispărut, familia şi locuitorii oraşului Cra- 
iova au contribuit pentru înălţarea în 1912 a 
unui monument comemorativ în urbea oltea- 
nă. „Monumentul ce se desvelește astăzi — ară- 
ta şeful de atunci al statului — [...] e vred- 
nica răsplată a binefăcătoarelor reforme săvir- 
şite, mai ales pe tărîmul administrativ, supt 
neuitata domnie a lui Știrbei-Vodă [...]“ ; eve- 
nimentul a constituit şi prilejul binevenit pen- 
tru ca Regimentul I infanterie Mehedinţi nr. 
17 să primească numele de „Regimentul I in- 
fanterie Știrbei Vodă“. 

Exemplul craiovenilor a fost urmat la scurt 
timp, în 1914, de edilii oraşului Rîmnicu Vilcea 
care au preluat iniţiativa înălţării unui monu- 
ment dedicat lui Barbu Dimitrie Ştirbei. 

Răstimpul din urmă a fost martor al unor 
reevaluări de pe poziţiile materialismului is- 
toric a perioadei ce poartă amprenta domniei 
lui Barbu Știrbei. 

Studii ale unor cercetători mai ales din gene- 
rația mai tînără au surprins laturi de ordin 
economic şi politic ale domniei, specialiştii mi- 
litari aducîndu-și şi ei contribuţia la clarifi- 
carea unor probleme legate de propăşirea insti- 
tuţiilor de apărare. 

Datele furnizate în lucrarea de față permit 
aşezarea acestui domn pămîntean la locul ce 
pe drept i se cuvine între bărbaţii de stat de 
seamă din trecutul românilor. 

Răstimpul din urmă a fost martor al unor reeva- 
luări de pe pozițiile materialismului istoric a perl- 
oadei ce poartă amprenta domniei lui Barbu Știrbei. 
Studii ale unor cercetători mai ales din generația 
mai tînără au surprins laturi de ordin economic și 
politic ale domniei, specialiștii militari aducîndu-și 
și ei contribuția la clarificarea unor probleme le- 
gate de propășirea instituțiilor de apărare. 

Datele furnizate în lucrarea de față permit așe- 
zarea acestui domn pămintean la locul ce pe drept 
i se cuvine între bărbații de stat de seamă din tre- 
cutul românilor. 

